**ҚАЗАҚСТАН РЕСПУБЛИКАСЫ БІЛІМ ЖӘНЕ**

**ҒЫЛЫМ МИНИСТРЛІГІ**

**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**XVII «Жас тілшілер» форумының**

**МАТЕРИАЛДАРЫ**

**11 сәуір, 2017 жыл**

**Алматы**

**Ғылыми редакторлар:**

ф.ғ.к., Медеубек С.

с.ғ.д., проф. Г.Сұлтанбаева

ф.ғ.к., Майкотова Ғ.Т.

**Техникалық редактор:**

Әнуарбек А.

XVII «Жас тілшілер»форумының материалдары. 11 сәуір 2017 жыл./жауапты ред. ф.ғ.к., Майкотова Ғ.Т.; Курманбаева А. -Алматы: Қазақ университеті, 2017.- 115 б.

**Кәмила АБАЕВА,**

**11-сынып оқушысы**

**№22 ЖОББ Мектеп-Лицейі**

**ШҚО, Семей қаласы,**

**Мультимедиалық журналистика**

XXI ғасыр ғылыми техникалық революцияның шарықтау шегіне жетіп, адамзат өркениетінің жаңа – цифрлы деңгейге көтерілген кезеңі. Өткен ғасырдың соңында басталған жаһандану үрдісі әлем елдерінің біртұтас жаһандық-ақпараттық нарықты қалыптастырып, мәліметтік қамалды, яғни, барьерді біртіндеп жоюға әсерін тигізді. Заманауи технологиялардың адам өмірінің барлық салаларында қолданылуы қоғам дамуының заңдылықтарын айқындап, әлеуметтік-саяси мәселелер жайлы мағлұмат беретін бұқаралық ақпарат құралдарына да жаңа жанрлар мен тенденциялар әкелді. Менің ойымша, ғаламтордың индивидуализациялануы дәстүрлі жаңалық тарату жолдарының эволюциясы мультимедиалық журналистиканың қатыптасуына ықпал етті. Мультимедиалық журналистика дегеніміз не және оның дамуының басты трендтері қандай?

Цифрлы журналистика ғаламтордың дамып, өркендеуінің нәтижесінде пайда болған медиасфераның жас жанры. Заманауи журналистикаға жылдамдық, инфоцентрлік және интерактивтілік тән. Сондықтан, бұл формадағы журналистиканың дамуының басты трендтері ретінде виртуалды шындықты, коллективті пікір алмасу мен салааралық байланысты қамтамасыз ететін мамандық түрі сынды қасиеттерін алуға болады.

Біріншіден, журналистиканың жаңа медиаконтексті қоғам өмірінде жаңа медиакеңістіктің негізін қалады. Тарихқа көз жүгіртетін болсақ, бірнеше он жылдық бұрын тілшілер өз бағдарламаларын теледидар арқылы көрсету үшін телемұнараға арнайы жазылған кассетаны жеткізіп үлгерулері қажет еді, ал баспа ісімен айналысатын журналистер мақаласын жариялау үшін және газет беттерін құрастыру үшін көп тер төгетін. Цифрлы журналистика аталған мәселелерді шешіп, оқиғаны дәлме-дәл уақытта жариялап, халыққа сенімді хабар жеткізуге мүмкіндік берді, сондықтан журналистика Арнольд Мэтью атап өткендей, жол-жөнекей жазылатын әдебиетке айналды. Сонымен қатар, ұялы телефондар мен планшеттерге арналған арнайы қосымшалар жаңалықтың жылдам, мобильді түрде таралуының кепілі болып табылады. Мысалы, күнделікті газет-журнал алуға уақыты жоқ, бірақ әлем жаңалықтарынан хабардар болғысы келетін адамдар «Nur.kz», «Tengrinews» сынды ақпараттық агенттіктердің қосымшаларын жүктей алады. Сондықтан, интернет журналистика самсаған сары қолдың жаңалыққа деген құмарын қандырады.

Екіншіден, ғаламтор – қолданушылардың ақпарат және пікір алмасуына арналған жүйе, сол себепті мультимедиалық журналистикада да оқырмандарға өз ойларын еркін жеткізуге жағдай жасалған. Жаңалықтар сайтындағы арнайы функциялардың көмегімен оқырман белгілі бір оқиғаға қатысты өзінің сын-пікірін коментарий ретінде білдіре алады. Сондай-ақ, интернет журналистикасы арқылы мамандар түрлі әлеуметтік сауалнамалар мен зерттеу жұмыстарын кең аудиторияны қамту арқылы іске асыру мүмкіндігіне ие. The Economist Intelligence Unit  атты британдық орталықтың статистикалық мәліметтеріне сүйенетін болсақ, 167 елдің тек 25-інде ғана толық демократия қалыптасқан, демек салыстырмалы түрде демократиялық көрсеткіш жоғары елдердегі журналистика өзіне жүктелген міндеттерді толығымен орындай алады, ал өзге 143 мемлекеттерде аталған сала белгілі бір дәрежеде қысым көріп, жаңалық жаршылары тарапынан жұртшылыққа объективті ақпарат жеткізілмейді. Еуропадағы халық билігінің жоғары болуы дамыған елдердегі электронды журналистиканың қоғамдық санада және социумда өз орнын тауып, билік өкілдерімен берік байланыс орната білуінде деп білемін, сондықтан төртінші билік өкілдері ғаламтор желісінің арқасында халықты жан-жақты шынайы ақпаратпен қамтамасыз етудің қайнар көзіне айналды.

Үшіншіден, электронды журналистика ақпараттық технологиялардың дамуының қозғаушы күші болып табылады, өйткені көрермен назарын аудару үшін журналистер түрлі компьтерлік қосымшалар мен бағдарламаларды меңгеруі тиіс. Мақалаларды өңдеп, сюжеттерді бір-бірімен байланыстырып, тың интерфейс пен дизайнды қолдану арқылы цифрлы журналистика ғасырлар тоғысында қалыптасқан, жетілдірілген және кіріктірілген әлеуметтік ғылымның саласына айналады. Қарапайым мысал ретінде интернет желісіндегі көркемдік палитрасы жоғары сайттардың танымалдылығы да жоғары болатынын келтіруге болады. Демек, сандық журналистика болашақ мамандықтарымен байланысты және өзге салаларға да белгілі бір дәрежеде өз ықпалын тигізеді.

Адам өмірін жарқын жаңалықтармен толықтырып, халық пен үкімет арасындағы дәнекерге айналған цифрлы журналистика тұрақты даму концепциясының қалыптасуын және әлемдік мәдениет мүддесінің сақталуын қамтамасыз етеді. Заман ағымы мен қоғам талабы өзгерсе де, басты мақсаты мен принциптері – объективті әрі шынайы ақпарат жеткізіп, дүниежүзі тарихын жазуға үлес қосатын журналистика саласы әрдайым жаңарып, өркендеп отырады. Сондықтан, мультимедиалық журналистика – ақпараттық технологиялар дәуірінің басты символы, темір гаджеттер әлеміндегі өнертабыстардың үздігі.

**Ақбота Абдоллаева,**

**11-сынып оқушысы,**

**Көктүбек орта мектебі,**

**ШҚО, Тарбағатай ауданы,**

**Көктүбек ауылы**

**Көсемсөз құдіреті**

Шығармашылығын мысал жазудан бастап, қазақ әдебиетінің аса көрнекті өкіліне айналған Ахмет Байтұрсыновтың айтуы бойынша көркемшілік үшін керек көрнек өнері бес тараудан тұрады екен. Соның бесіншісі әрі ең алды – сөз өнері болса керек. Мен бұл пікірмен толықтай келісемін. Шынында, сөз өнері, сөз қадірі қазақ үшін қашанда киелі, мәңгілік жасайтын тірі тарих.

Ахмет Байтұрсынов, сонымен қатар, бұл сөз өнерін сан салаға жіктеп, әрқайсысына жеке түсіндірме беріп, өнердің бұл түрінің басқалардан әлдеқайда қиын, қиын болса да ұлысы екенін дәлелдеп кеткен. Ал, менің пікірімше, сөз өнерінің ішіндегі халықпен тығыз байланыстысы – көсемсөз. Көсемсөз жазу, ғылым тілімен айтқанда публицист болу кез келгеннің қолынан келетін іс емес. Публицистика – көпшілікке арналған, уытты сөз болса да, жағымды көрінетін ерекше бір тілмен жазылатын, өз айтары бар, өз ерекшелігі бар бөлек сала.

Көсемсөз құдіретін тек қазақтың өткір тілі мен ұтқыр ойы, сапалы сөз саптауы таныта алады. Ертедегі Төле билер мен Бұқар жыраулардың шешендік даналықтары бүгінгінің көсемсөзімен жалғасқандай. Иә, біздің ұлыларымыз көсем, сөздері мың жылға азық боларлық нағыз шешеннің көсемсөзі еді. Хан мен халықтың, би мен әділдіктің арасын жалғаған сол күннің сөз өнері осы күнгі көсемсөздің үлгісі. Ахмет Байтұрсыновтан бастап нағыз сипатын тапқан көсемсөз жанры өз құдіретін әлі көрсетіп келеді. Бұл өнердің құдіреттілігіне ойсызға ой салып, билік тағындағыларға халықтың зарын жеткізіп, өзімшілдерге өр көкіректігін мойындатып, елге екі бейнесін көрсетіп жүргендердің бет пердесін ашқандығы арқылы көз жеткізе аламыз. Тіпті бет көрісіп бітімге келе алмағандарды көсемсөздің сын сөзі бітістірген. Ал мақсаты ел игілі мен мемлекет татулығын бетке ұстаған бұл әдебиет жанрының жаңа жаршылары – журналистер.

В.Дальдің пікіріне сүйенсек, публицист – қазіргі күннің жалпыға ортақ мәселелері жөнінде жазатын көсемсөзші. Расында көсемсөз арқылы кезінде ұлы көсемсөзші А.Байтұрсынов пен Алашорда көсемі Ә.Бөкейханов ұлт санасын оятқаны көсемсөз бен оны жазушы публицистің құдіреті мен сөз қасиетінің айқын дәлелі бола алады. Бұл салаға өлеңнен келген Баубек Бұлқышев еңбектері де көсемсөздің ұлылығын айқындай түседі. Баубек Бұлқышевтің шығармаларын оқи отырып асқақ рух пен айбынды байқай аламыз. Өз қаламымен Махамбет өлеңдерін қайта жандандырған Баубек Бұлқышев публицистиканың қазақ әдебиет сахнасының ертеден келе жатқан басты кейіпкері екенін көрсетеді. Меніңше, көсемсөз сөзінің құдіреті шынайы қарулармен пара-пар. Бұл ойымның қалыптасуына Ғ.Мұстафин айтқан «...Әдебиеттің ең кенже жанрының бірі – публицистика зор күшке айналды. Әуезов, Мұқанов, Мүсірепов, Тоқмағанбетов сияқты аға жазушылардың халық ашуымен суарылған мақала, очерктері өз алдына, бұрын үні естілмеген Бұлқышев сияқты жастар окопта жатып жауын оқпен ғана атқан жоқ, өткір мақала, очерктермен де атып жатты» деген пікірі себепкер болды. Расымен, қазақ шешендері мен ойшылдары өз кезегінде үлкен соғысты, түйіні қиыспаған дауды да осы қара сөздің құдіретімен шешкені барлығымызға аян. Қара өлеңнің ұйқасындай қара сөзбен төгілетін көсемсөздер қазақ әдебиетінің шексіз, шетсіз байлыққа ие екенінің бұлтартпас айғағы. Бүгінгі қазақ, бүгінгі қазақ журналистикасы сол сөз құдіретінің және бір ғасырда бір туар ұлы тұлғалардың ерен еңбегінің арқасында бүгінгі дәрежеге жетіп отыр десек артық айтқандық емес.

Көсемсөздің осы уақытқа дейін өлмей, керісінше, жанданып, жаңа сипатқа ие бола бастауының өзі оның құдіреттілігінің дәлелі бола алады емес пе?!

Көсемсөз құдіреттілігі туралы жазбас бұрын ақпарат іздедім. Бүгінгі көсемсөздің қаншалықты зерттеліп жатқандығын көргім келді. Бұл жанрды зерттеп, сан саласына көпті қанық еткен Х.Н.Бекхожиннің, Т.С.Амандосовтың, Т.Ыдырысовтың, Т.Қ.Қожакеевің бірқатар еңбектеріне талдау жасалған мақалаларға, тұшымды ойларға куә болдым. Сонда түсінгенім: публицистика айтары мол, жүктер міндеті зор, журналистің қарқындылығы мен қажырлылығын қатар сынға алатын үлкен жеке сала, журналистің басты қаруы.

«Шығарманың тақырыбы ұнамды, мазмұны тартымды болуы – публицистиканың негізгі міндеті. Бұл талап – публицистиканың үлкенді-кішілі жанрларының бәріне бірдей қойылатын ортақ және негізгі талап. Осы талаптың іс жүзінде орындалуы, ең алдымен, публицистің тақырыпты дұрыс таңдай білуі мен жанрлық ерекшеліктерді көтерілер мәселе мазмұнына қарай ұтқыр пайдалана білуіне тікелей байланысты». Міне, дәл осы Т.Амандосовтың пікірі көсемсөз өнерінің қаншалықты құнды екенін ұқтырады. Болашақ журналистің көзқарасымен қарар болсам публицистика, яғни, көсемсөз өнері журналистика саласының қан таратар жүрегі іспеттес. Журналистиканың өсуі, журналистің «нағыз» журналист болуы осы көсемсөздің құдіреттілігінде.

Қорыта айтқанда, сөз өнері түсіне білгеннің болашағы, өмірдің берер үлкен сабағы. Ал көсемсөз сөзінің құдіреттілігі тұтас бір мемлекеттің татулығы мен мәңгілігінің айқын кепілі, журналистиканың өткені, бүгіні, ертеңі екені даусыз.

Көсемсөздің бұдан әрі ұзақ өмір сүруі бүгінгі қаламгерлер мен жас журналистердің қолында. Ал Ахмет пен Баубектердің көсемсөздері бізге жол нұсқар нұсқау болса керек. Біз сол ұлыларды оқып қана көсемсөз құдіретін тереңінен түсіне аламыз. Сол арқылы ғана қазақ көсемсөзі, қазақ сөз өнері мәңгі жасайтын болады.

**Әйгерім Төлеубай,**

**11-сынып оқушысы,**

**Фурманов орта мектебі,**

**Арқалық қаласы,**

**Қостанай облысы,**

**Газет, әлде интернет?**

Газет, әлде интернет? Бұл сауалды мектеп жасындағы әр оқушыға қояр болсаңыз, тұшымды жауап алмасыңыз анық. Көзі қарақты, көкірегі ашық оқырманнан сұрасаңыз «әлбетте, газет» дері сөзсіз. Ал, өз кезегінде жас буыннан сұрар болсаңыз, ойланбастан «интернет» деуіне еш шүбә келтірмеймін. IT-технология мен 3D-принтинг дамыған 21-ші ғасырда көпшіліктің 100 пайызы газет ақтарады деп айту қиын болып тұр әзірге. Бұл «газет оқитын оқырман таусылды» деген сөзім емес. Алайда, басталса ұзын сонар жырға айналатын бұл сауал глобалды мәселеге айналмаса да, қазіргі таңда компромиске көп ұшырайтын таңдаулы тақырыптардың бірі болып тұр. Бұл жайлы жазылған мақала мен айтылған пікірлердің саны толассыз. Бірақ, жас буын қатарындағы болашақ журналист ретінде осы тақырыпта мен де сараптама жасап, ой толғадым...

Әлемдік эксперттердің мәлімдеуінше, соңғы онжылдықта газет баспасының жұмысы күрт баяулады. Ғаламтордағы жарнамалар газеттер мен журналдардың тауып отырған адал нанынан айыруда. Интернет порталдар баспасөз басылымдарына сын сағаты туғанын іштей қалайтын секілді. Әлде ол сын сағаты әлдеқашан туып үлгерді ме?

Өзге БАҚ өкілдері қанша қаласа да, баспасөз басылымдарының жұмысы баяулады деген қаңқу сөз тым әсіре айтылғандай. Әсіресе, әрбір келген ақпаратты аналитикалық көзқараспен саналы түрде салмақтап қабылдайтын оқырман сөзсіз газетті таңдайды. Ғаламды торына тартып үлгерген ғаламтор тұрғанда әлемдік газет басылымдарының әлі де көрер жарығы бар ма?

Халықаралық қағаз прессасының Mr.Magazine деген есімімен танымал эксперт Сәрім Хунсидің осыдан 1 жыл бұрын берген қызықты сұхбатын Facebook желісінен оқыған болатынмын. «Газеттің болашағы бар ма?» деген сұраққа ол мүдірместен «әрине, бар » деп жауап береді. Оның себебін былай деп түсіндіреді. Эксперттің айтуы бойынша, интернет порталдағы БАҚ-тың рөлі тым шектен шықты. Интернеттегі жарнамалар олардың авторлары қанша қаласа, сонша көп көлбеңдеп кеткен көрінеді. Сонымен қатар, цифрлық аналогсыз газет баспасының да күн көруі қиын. 1978 жылы атақты профессормен кездесуде ол маған «газет баспасының халық жадынан мәңгілікке ұмытылар күні алыс емес» деген болатын. Сол уақытта АҚШ-та 2000 журнал шығарылатын. Арада 40 жыл өтті. Қазір де АҚШ-тың өзінде 10 мыңға жуық газет-журналдар шығарылады. Кино театрды ұмыттырған жоқ. Сол секілді интернет те газетті ұмыттырмақ емес. Ал порталдарға келер болсақ, мұнда бір саясат жатыр. Мысалы, газет-журналдар шығарған кей баспаларды алар болсақ, олар қаржысын үнемдеп интернет-форматқа көшті. «Олар бұдан табыс тапқан жоқ», – дейді Сәрім Хунси. – Мен мысалға келтірейін. Бір американдық газет баспасы интернет нұсқаға көшіп, миллион оқырман жинау мақсатында 1 млн АҚШ доллары сомасында қаржы кетірді. Нәтижесінде мақсаттарына жетті. Араға біраз уақыт салып осы баспа кетірген қаржысынан қанша кіріс түскенін есептеді. Әрбір кетірілген долларға небәрі 2 центтен пайда тапқан екен. Қалған 98 цент желге ұшты десек те болады. Бұл инвестиция солайша құрдымға кетті. Әлі күнге дейін осындай миллиондаған баспалардың кіріс көзінің 98 пайызы қағаз түріндегі нұсқадан пайда табатыны дәлелденген. Және тек 2 пайызы интернет нұсқаның кірісі болып тұр.

Ал менің ойым мынадай: Интернет тұрғанда газет те бәсекелестікке ие. Себебін түсіндірейін. Газет болсын, интернет, телевизия болсын, ешқайсысы күштеп, я болмаса қымбат жарнама арқылы көрермен мен оқырманның көңілін аудара алмайды. Бұл ақпарат айдынына қарсы дискуссиям емес. Әрине, арада бәсекелестік болған дұрыс. Тек бәсеке процессінде ғана БАҚ тәжірибе үстіне тәжірибе қосады. Ал интернет өз кезегінде тың идеяларға бет бұрады. Тек әрбір 2 жақтың білікті мамандары болуы қажет. Егер газетте халықтың назарын аударатын иісі жаңа, берері мол мақала пайда болса, неге оқымасқа? Осы кезде интернеттің қауқары азаяды. Оқырманның жоғарғы буыны «интернетте неше түрлі ақымақтар отырып алып, ойларына келгенін жаза береді» дейді. Бірақ көпке топырақ шашуға болмайды. Арасында фактілерге сеніп, архив қопарып, кездесу өткізіп барып, алған ойларын жазатындар да бар. Мысалға олар өз ойын порталда бөлісуге еш тайсалмайды. Себебі, ол көзімен көріп, қолымен ұстады. Қазіргі заман тек дәлелге сенеді. Ол дұрыс. Тек халыққа тікелей жеткізудің ретін таба білу керек. Егер мақалада тек қара шрифтімен жазылған ақпараттық ағын болса, оқырманның жартысынан көбі тез жалығады. Ал өз ойын батыл айта білетін бұқара халық осы орайда шеткері қалады. Мысалға өзіміздің Қазақстанда газеттің 67 пайызы тек ақпараттық бағытта жазылады. Оның өзі «мынадай іс-шара өтті, мына әкім мына қалаға іссапарға барды, ана сайыстан мынау жеңімпаз атанды» ғана. Жасыратыны жоқ, қазіргі қазақ тілді газеттер осы бағытқа лайға белшесінен батқан бұзаудай кетіп бара жатыр. Ал тың идея қосам деушілер қайда қалды? Олар да өз кезегінде амал жоқтықтан интернетте блог жазып, оқырман жинап «жеке мемлекет» болуына тура келеді. Ал ғаламтордың қай қараңғы түкпірінен жаңашыл бастамасы бар жасты іздеп табасың? Порталдарға кірсең, журналист болам деушілердің миллионы бар. Міне, осыдан қайран қазағым қаншама дарынын қолдан сусыған құмдай жоғалтып жатыр. Өз үлесіңді ақпарат айдынына қайтіп қосасың?

Мысалға тек психологиялық бағыттағы мақала жазуға бейімі бар бала өз өңіріндегі газетке мақаласын жариялағысы келеді. Алайда, ол ақпараттық бағыттағы газет және графиктері мен форматына сәйкес келмейтін болғасын баланың бетін қайтаруға мәжбүр.

Ал басқа бағыттағы мақалалар тек сол баяғы интернетке жарияланады. Сөздің шыны керек, осыдан кейін кей жастардың қазіргі таңда мақала жазуға құлқы жоқ. Ал тұшымды идеяларға толы, кітап сияқты боз ала таңнан кешке дейін оқи бергің келетін газеттер бірен-саран. Ондай газеттердің бірі де бірегейі деп «Егемен Қазақстан», «Айқын», «Қазақ үні» және т.с.с. газеттерді айтуға болады.

Газет тізгінін ұстаған көрнекті көсемсөзші, қаламгер эстет Жарылқап Бейсенбаевтың газет өндірісін ұйымдастырудың үлкен білгірі, талантты көсемсөзші Мереке Құлкеновтің, талдамалық дүниелер жазудың хас шебері Мақсат Тәж-Мұраттың, бүгінде газет тізгінін ұстап отырған баспасөз ісінің шебер ұйымдастырушысы, жазушы-журналист Самат Ибраимның шын редакторлық таланты оқырмандар тарапынан лайықты бағасын ала білді.

Алаш қайраткері Ахмет Байтұрсынов: "Газет – халықтың көзі, құлағы һәм тілі. Адамға көз, құлақ, тіл қандай керек болса, халыққа газет сондай керек. Газеті жоқ жұрт басқа газеті бар жұрттардың қасында құлағы жоқ керең, тілі жоқ мылқау, көзі жоқ соқыр секілді" деген мағыналы сөз айтқаны бекерден-бекер емес.

Ә дегеннен-ақ тақырыбы «Даудың басы Дайрабайдың көк сиырына» ұқсаған бұл сауалда жоғарғы буын өкілдері газеттің ғұмыры ұзақ екеніне кәміл сенімді. Интернет жақсы – оны тиімді пайдалана білген адамға. Әлемді қойып, Қазақстанды тілге тиек етер болсам, болашақ журналистердің көбісі дерлік өз жолын интернет порталдардан бастауда, бастап та үлгерді. Электрондық және цифрлық аналогта басым абыройға ие «Мassaget. kz» порталында мақала мен пайдалы кеңестер басымырақ. Сонымен қатар, «NUR kz» сайты да елімізде болып жатқан соңғы жаңалықтардың жаршысы болып үлгерді. Әлеуметтік желілер жастарды азғырады деген пікір қате. Бұл стереотипті «Facebook» әлеуметтік желісі түбегейлі бұзды. Бұл желі арқылы да саясаттан біраз хабардар болуға, тырнақалды пікіріңді қалдыруға болады. Өз басым, болашақта журналист мамандығын таңдағандықтан осы желілердің белсенді қолданушысымын. «Айқын» газетінің әр санын үзбей оқимын. 4-ші билік өкілдерінің халық пен ханды жалғайтын басты қаруы – газет те халық назарынан таймайтынына сенімдімін.

Өз ойымды қорытындылай келе, мен я газетті, не болмаса интернетті таңдаймын деп бірінен-бірін ажырата алмайтынымды айтқым келеді. Елбасымыз Нұрсұлтан Әбішұлы Назарбаев «Қазіргі заман бой таластыратын емес, ой таластыратын заман» деген болатын. Ендеше, ой таластыратын заманда газет пен интернеттің бірін таңдап, екіншісін керексіз ету, меніңше, үлкен қателік болар еді. Ал қазақ жастары байыпты көзқараспен салмақты шешім қабылдай білетін, білімге құлшынысы мол еліміздің ертеңгі іргетасы. Көкірегі ояу, көзі ашық қазақтың жас буыны 24 сағат бойы гаджетке телміріп, не болмаса ала таңнан кешке дейін ойын қуып жүрмейді. Саналы қазақ жастары интернеттен де, инновациядан да, сонымен қатар кітап пен газеттен де хабардар болып отырады деп ойлаймын

«Сырлы аяқтың сыры кетсе де, сыны кетпейді» демекші, газет ғасырдан-ғасырға жалғасып келе жатқан мұра. Яғни, кешегі күнді бүгінгі тарихқа айналдырған газеттің ғұмыры өшпейді. Сонымен қатар, ақпараттың толассыз ағымында доминантты рөлге ие болып үлгерген интернеттің де өзіндік бағамы бар.

Еліміздің ертеңгі болашағы бүгінгі өсіп келе жатқан жас ұрпақтың қолында. Ендеше ертеңгі қоғам мүддесіне лайықты, жан-жақты жетілген, бойында ұлттық сана, ұлттық психология қалыптасқан, қазақ елінің азаматы ретінде Ахмет Байтұрсынов, Міржақып Дулатовтай арыстарымыздың ізін жалғастырушы алдыңғы буын аға-апалардың соңына ілесіп, мен де Қазақстан журналистикасына өз қолтаңбамды қалдырсам деймін.

**Айзада Базарова,**

**9-сынып оқушысы,**

**Абай атындағы ЖОББМ,**

**БҚО, Сарыкөл ауылы,**

**Екеуін тең дәрежеде қолданайық!**

Жаһандану – ақпараттың заманы. Оны дәлелдеудің қажеті шамалы. Мен осы мақаламды жазып біткенше неше түрлі ақпараттар сайттарға салынып, әлеуметтік желілер арқылы таратылып жатыр... Елестетудің өзі қорқынышты... Адам баласының алтын уақытын ұрлайтын сан мыңдаған ақпарат ғаламтор бетінде шұбырып жүр. Оның дұрысын іздеу, пайдалысын оқу әр адамның таным-түйсігіне, ой-өрісіне байланысты болмақ. Қазір ақпарат таратуға әркім құқылы. Соның кесірінен ақпараттық әлем былығып кеткенін жасырып қайтеміз?.. Десе де, пайдалы ақпарат тарататын сайттарымыз да жоқ емес. Өз басым «ult.kz», «abai.kz», «massaget.kz» сынды қазақ тілді сайттарды шолып шығамын. Әрине, тұрақты түрде оқи алмаймын, өйткені, біздің ауылда байланыс өте нашар. Ғаламторға шығу, қиынның қиыны. Мектебімізде интернет мәселесі де дұрыс жолға қойылмаған. Пошта ашудың өзі бір уайым. Бір жағы сол жақсы ма деймін. Жазылатын газетіңді сағынып күтіп жүресің.. Алғандағы әсер бөлек. Ол жайлы кейінірек...

Ал, газет арқылы тарайтын ақпараттың салмағы мол, үлесі басым. Солай бола тұрса да, дәл қазіргі уақытта газеттің хәлі «мүшкіл» екені айтпаса да түсінікті. Себебі не?! Себеп көп. Нақты талдап, байыбына барып жатқандар аз. Өйткені, біз газеттің қадірін білмейміз. Күшпен жаздырған газеттер терезенің алдында, аяқ киімнің астында жататындығы ешкімді де елең еткізбейді. Сол газетті шығару үшін, бәлен адамның тынымсыз еңбек ететіндігін біреу білсе, біреу білмейді. Бәрінен де ішің күйетіні сол газетті отын тұтату үшін қолданатындығы. Жә, бірді айтып бірге кеттім-ау..

Мысалы, мен үшін газеттің орны ерекше. Анам маған арнап республикалық «Ұлан», облыстық «Самал» газетіне жазылды. Бұрын оқырман болатынмын, қазір өзімнің де талабым бар екенін ұғып, сөйлем құрай бастадым. Қыркүйек айының басында бізге мұғалім боп келген Ж.Болатбекұлының келуі талабымды шыңдауға себеп болды. Ы.Алтынсарин атамыздың туғанына 175 жыл толуына орай қашықтан өткізілген «Ұшталған қалам» конкурсында топ жардым. Басында «ауданнан алам ба, алмаймын ба?» деп біраз ойландым. Жақсы хабар келді. Ауданнан үздік шығыппын. Облыстан да жеңімпаз атандым. Республикадан да жеңімпаздар қатарынан көріндім. Осы хабарды естігенде менің журналистикаға деген құлшынысым артып, қызығушылығым оянды. Сол себепті қолыма қалам алып, осы байқауда бақ сынауға бел будым.

**Ақбота ТІЛЕУЖАН, 11-cынып оқушысы,**

**ҚазҰУ бейіндік мектебі,**

**Алматы қаласы**

**Газет, әлде интернет?**

Иә, бұл тақырып бүгінгі күннің өзекті мәселесіне айналып отыр. Себебі6 дамыған заманда әрқайсымыздың қолымызда бір-бір ұялы телефонымыз бен ғаламторда өз ортамыз бар. Сол бір шырғалаңға байланып, айналамыздан алыстап жатырмыз. Ғаламтор жайлы сараласақ, оның пайдалы және жағымсыз жақтары да бар. Алысты жақындаттыратыны ешбір дүниеге сай келмейтін сияқты болып көрінеді. Алайда берер пайдасынан зияны көбірек екендігін түсініп жатқан жандардың қатары кемде-кем. Осы тақырыптың аясында жастар арасында сауалнама жүргізіп көріп едім. Жүз пайызының 78 пайызы "тек ғаламторды пайдаланамын" деп жауап берді, ал бұл дегеніміз оқырман сандарының аздығын көрсетеді.

Дара ойшыл Ахмет Байтұрсынов "Газет – халықтың көзі, құлағы Һәм тілі" деген сөзі газет-журналдың қашанда мәртебесінің биіктігін көрсетеді. Алайда, қазіргі газеттер мен журналдарың артында қаншама жұмыс жатқанын біреу білсе, енді бірі білмейді. Қаншама адамның күні-түні жазған еңбегін бағалау біздің адамдық парызымыз. Қазіргі таңда көп жандардың газет сатып алуға деген құлшынысының азайғандығынан, ғаламторда электронды газет-журналдар жарық көрді. Бұл да бір заман талабына сай жасалған дүние. Электронды түріне қарағанда баспадан шыққан газет құнды әрі мәңгілікке бағаланады. Сондықтан жаңалықтар тізбегін газеттерден оқып тұрғанымыз жөн болады.

**Алтынай Төре,**

**11-сынып оқушысы,**

**М.Құсайынов атындағы**

**Ақтөбе облыстық**

**дарынды балаларға арналған**

**мамандандырылған мектеп-интернаты,**

**Ақтөбе қаласы**

**Газет, әлде интернет пе?**

Заман өзгеріп, даму сатысының жоғары шыңына көтерілген сайын, жаңа технологияларға деген сұраныс артып, байланыс құралдарының қоғамымызда рөлі күшеюде. Күн сайынғы болып жатқан жаңалықтарды әлемнің түкпір-түкпір жерінен таратып, жаңа ақпараттарды хабардар етуде интернет желісінің маңызы зор. Сонымен қатар, қазіргі кезде әлемнің көптеген дамушы елдерінде барлық қондырғылар мен бума-бума қағаз беттері электрондық күйге көшіп, адамның жұмысы жеңілдеп, барлық атқараттық қызмет түрлері компьютерлер арқылы жасалуда. Бұрын-соңды адам аяғы тимеген аспан әлемінің қыр-сыры ашылып, жұмыс орындарының, ғылымның қай саласында болмасын даму үрдісі көтеріліп, тіпті, күнделікті өміріміздегі дүниенің арғы шетінен бергі шетіне дейінгі байланысудың жетілдіруі – қазіргі жаңа заман XXI ғасырдың жетістігі екенін көрсетеді. Ал бірақ адамның ойы мен еңбегінің арқасында туған осынау дүниелердің барлығы адамзаттың өзіне кері әсерін тигізбей ме?

Шындығында да, интернет желісінің пайдалы жақтарымен қоса келте жақтары да баршылық. Бұл құралдардың бәрі дерлік спутник, желі арқылы тарап жатқандықтан әр түрлі реактивтер адам ағзасына да, экологияға да зиянын тигізбей қоймайды. Атап айтсақ, кез келген жасөспірім бойындағы көз аурулары, есте сақтау қабілетінің нашарлауы, психологиялық жағынан бұзылып, ашуланшақ мінезді болуы – қазіргі қоғамдағы желілер арқылы таралатын көп ақпараттың себебінен. Жастардың үйден шықпай, уақытының көп бөлігін әлеуметтік желілерге, түрлі ойындарға бөліп, тұйық болуы қоғам дамуын тежейтін негізгі фактор болып саналуда. Мұнымен қоса интернет желісі ұлттық рухани мәдениетімізді бұзып, ана тілінің кірлеуіне де себебін тигізуде. Ондағы қате жазылған мәліметтер, өтірік-шындығы белгісіз түрлі жалған ақпараттар адам санасын жаулап алатын терроризмге үгіттейтін, жас ерекшеліктеріне шектеу қойылмаған түрлі сайттар оң-солын білмейтін жас буын өкілдерін түрлі ағымға, өмірде адасуына бағыттайды. Мысалға алсақ, қазіргі кездегі «Whats App» және «Instagram» желілеріндегі жасы үлкен аға-апаларымыздың өздері өзара бір-бірін балағаттап, түрлі дақпырт сөздер жазып мәдениетіміздің дәрежесін төмендетуде. Кейбір жандар «Instagram» желісіне тәуелді болып, виртуалды әлемнің қызығында өмір сүреді. Олар оқырман, лайк, комментарий жинаймын деп жүріп, нағыз өмірдің рақатын сонымен ауыстырып алғандай. Мұны көрген өскелең ұрпақ не тәрбие алады? Болашағымыз қалай болмақ?

Заман талабына сәйкес дәл бүгінгі заманда қолына газет ұстаған, кітапхана есігінің алдын тоздырған жастар жоқтың қасы. Тіпті, олар газет атаулыға қызықпайды да, себебі олардың іздейтін мағлұматтары интернет беттерінде толып тұр. Ал шындығында нағыз білім газет-кітаптарда. Газет оқысаң, сөйлеу мәдениетің жоғарылайды. Өйткені онда барлығы сауатты түрде көрсетіліп, жан-жақты сауат ашуға, әр түрлі тақырыптар шеңберінде ой-пікір қозғауға мүмкіндік жасайды. Сонымен қатар, газет беттері интернетпен салыстырғанда нақты деректі, алынған ақпараттың сілтемесі көрсетілген шынайы факторларға сүйене отырып жазылады.

Газет деген дайын білім. Апта сайын оқитын газет бір жылда бір кітаптың салмағымен тең дәрежеде болады. Бұл кітап оқымайтын жастарға, ана тілінің құдіреттілігін түсінуге, бармақтай болсын рухани дүниесін байытуға керек дүние емес пе?

Негізінен бұл мақаламда интернетті жаман дегім жоқ. Интернет ол-мәдениет. Ал мәдениет мәдениеттілікті қалайды. Интернет адамға көптің ішінен таңдау береді, ал оны таңдау өзіміздің еншімізде. Интернет адамды емес, адам интернетті игере білуі керек, сонда ғана ешқандай мәселе туындамайды. Интернет те дұрыс таңдай білген адамға толық білім береді, ал газеттің де одан артық болмаса кем түспейтіні анық. Керісінше білген үстіне тағы білім қосады.

Сонымен газет, әлде интернет пе? Бұл таңдау емес, нақты талдау. Көкірегі ояу, көзі ашық жан бұл сауалға ешкімнің көмегінсіз-ақ ішкі сезімімен ойланып, өз-өзін реттей отырып кіріссе, өзінің, қоғамның, тіпті, әлемнің дамуына да өз үлесін қосар еді.

**Альфия Адамбек,  
11-сынып оқушысы,**

**№108 " Құркелес" жалпы орта мектебі,   
ОҚО, Сарыағаш ауданы, Атақоныс ауылы**

**Кітап пен газет – тарих хабаршысы**

Қаймағы бұзылмаған қазақ елінің өркендеген озық елдер қатарына қосылу үшін білек сыбана, бел шеше кіріскені анық. Өнер-білім бар  жұрттар тастан сарай салғызып жатқан шақта, қол қусырып жатқан біз емеспіз.  Соңғы жиырма жылда қазақ елі де оқ бойы оза шабудың кілтін тапқан сықылды.  Саны көп, самұрық сынды биікте қалықтаған елдер ішінен сараландық, дамыған, дарыны жер жаһанды дүр сілкіндерген елдермен терезені теңестірдік. Алайда, тарихтың тарғыл жолын әсте ұмытқан емеспіз. Тар жол, тайғақ кешудің тамыры толықтай қопарылғанмен, санамызда, тарихи сахнамызда  бабалар кешкен тауқымет көрініс табады да тұрады. Тіпті, тармақталған жазира қазақ даласының өзі сәт сайын, сағат сайын күңіреніп, күрсініп алатындай. Бостандық үшін бабалар алдында борыштар болып өтеріміз хақ.

Қазіргі заман – білімділер заманы. Ертедегі бабаларымыз Ресейден өзге мемлекет білмейтін. Ішін ара білсе де, әдебиеті мен мәдениеті жайында бейхабар еді. Ал қазірде қалай?  Адам баласы білмейтін мемлекет жоқ, тіпті, мәдениетіне де етене араласып кетті. Мейлі, білді делік! Бұл жақсы хабар. Алайда, жақсылықтың нышаны деп ауыз толтыра айта алмаймыз. Неге? Себебі, біз қазақ деген салт-дәстүрді берік ұстанған,  әдептен аспаған, үлкенге құрметін, кішіге ізетін білдіре жүретін елміз. Бабаларымыз солай тәрбиеленді, балаларын да солай тәрбиеледі. Берілген тәрбиелер бүгінге дейін жетті ме? Иә жетті, алайда өте аз. Қай жерден, қай тұстан жаңылыстық? Өзге елдерден ұялып қалмау үшін, мәдениетін жаттап жүрміз.  Сонымен бірге, қызығып та жүрген секілдіміз. Мұнысы қалай, өз әдетімізден, әдебімізден безінгеніміз бе, бұл? Ата-бабалар ұстанып өткен дәстүрді өз балалары аяқ асты етуде ме?

Білім деп басымызды бәйгеге тіккеніміз анық. Дамыған технология, қарыштаған мемлекеттердің жетістіктері, саналы адамдардың сан түрлі ғылыми жұмыстары білімге деген құштарлықты арттырмай қоймасы да белгілі. Ал білімнің биік шыңына шығатындар ол әрине, жастар жағы. Жастарға негізігі талап артылған екен, олар аянбай еңбек етуде. Алайда, баршасы  ұлттық тарихын біледі ме? Әдебиетін ше? Тарих қайда шоғырланған, әрине қанша ғасырды бастан кешкен, шаң басқан кітаптарда, сан жылдық газеттерде, өзге елдер  тамашалайтын интернетте емес.  Тіпті талай белестерді бағындырып жүрген адамдардың ішінен кітап оқымақ түгілі, күнделікті газет бетін ақтармайтындары  да  шығады. Жастар газет оқуға жаспыз, әрі уақытымыз жоқ  десе, үлкендері «көздерін» сылтауратып, жандарына шаң жуытпайды.

Жас кезінде толық жетілген адам, есейгесін зейнетін көреді. Сол секілді, жастардың да осы сәттен бастап жетілгені абзал. Сағаттап интернеттен телехикая тамашалаған уақыт, газет не кітапқа келгенде жетпей қалды деген үлкен әбестік. Ал ересектерге назар аударар болсақ, қазірде әлеуметтік желілерге кірмейтін орта жастағы әпкелер, не ағалар кемде-кем. Телефондағы әріптерді көрген көз газеттегіні де көреді. Кейде, белгілі бір жұмыстармен қағаздар суретке түсіріліп, желі арқылы жіберіледі. Сонда жазылған ұзыннан-ұзақ  бұйрық, анықтаманы да «көз» құрғырың көреді ғой. Неге енді газет, не кітапқа келгенде жалқаулық танытамыз? Бірден-бір айтатын сылтаулары, «дамыған технология, өсіп жатқан адамдар, өркендеген мемлекеттер. Газеттен оқығынаныңды күн бұрын интернеттен оқып аласың, келесі рет оқудың пайдасы шамалы. Ал, кітап оқу уақытыңды көп алады. Оның үстіне, егер шынымен оқығың келсе, телефоныңа жүктейсің де, бос кезіңде оқи бересің. Арнайы бір уақыт арнаудың керегі жоқ». Міне сылтау, міне сұраққа жауап. Құрметті қоғамдағылар, біріншіден, сіз анық білесіз бе, интернетте шындық жазылды ма, әлде ойын қуалаған бекершінің бүлігі  ме? Мейлі, тура сөз жазылсын. Анық, көркем сөздермен көмкерілген, құдды газеттегідей. Бұл дұрыс. Бірақ, көретін «көзіңізді» өзіңіз жарамсыз етесіз. «Қолда барда алтынның қадірі білінбейді». Екіншіден, иә, кітап оқу айтарлықтай уақыт алады. Бірнеше беттік кітаптар, том-томдаған трагедия. Егер қолыңызға жақсы кітап тиіп, соны оқыр болсаңыз, кітап ішіне сіңесіз де кетесіз. Жылағанмен жылайсыз, күлгенмен күлесіз. Қалай уақытыңыз өтіп кеткенінде аңғармайсыз. Тіпті, қабаттасқан жұмыстарыңыз болса да, уақыт тауып, кітап әлеміңізге асығасыз да тұрасыз. Шынында да, кітапты телефонға жүктеп оқуға болады. Алайда, кітаптағыдай қызығына батып жатырсыз ба? Автокөлікте, жұмыстан босағанда, үзіліс кезінде оқыды делік.  У-шу араласқан ортада шығарма оқып, өз уақытыңызды өзіңіз алып отырсыз.  Уақыт өте сізге ол шығарма қызық болмай кетті. Себебі,  атүсті оқығасын, санаңызға кірмей, түсініксіз болып қалды. Солай, өзіңізге-өзіңіз сылтау артып, шығарманы оқудан қашасыз. Міне, қоғамдағы адамдардың кітапқа деген көзқарастары, газет оқымайтындығының айқын көрінісі. Түймедей затты түйедей етіп, «желі» әлемін шулатқан жаңалықтардың легін тамашалағанша, газет ақтарып, басқа да жаңалықтармен хабардар болғанымыз тиімді.

Сөз басында бостандық алып берген бабаларымызды  неге тілге тиек еттім? Солардың көзін  көрген адамның шығармасы бар кітапта.  Қаншама толғаныспен, тебіреніспен жазған туынды бар, ол кітапта. Шындықтың туын жықпаған, сол үшін өліп кеткен жандардың  жүрек қалауы бар – біз менсінбей жүрген кітапта. Ал, біз  болсақ, интернеттен көреміз дейміз. Бұл ісіміз – Алаш абзалдарына жасаған қиянатымыз емей немене.

Озық елдер дедім. Баршамыз білеміз. Олардың сан ғасырлық тарихы бар. Біздің тарихымыздан екі не үш есе көп. Аңғал қазақ далада мал бағып жүрген де, олар көлік мініп, дене бітімдері де көріктеніп қалған жандар еді. Менің айтайын дегенім, кезінде, ол елдерде де салт-дәстүр, әдет-ғұрып,  құрмет пен ізет болған. Тек, ғасырлар өте дәстүрдің дәрежесі төмендеп, бабаларының өсиет еткен ғұрыптары санадан шыққан. Бірден емес. Себеп тарихын ұмыта бастағандығы, сол үшін  әдет пен әдептен жұрдай халге душар болды. Біз де  түбі терең қуысқа түсіп бара жатпағанымызға кім кепіл. Ұлтымыздың тарихты ұмытуына жол бермеуіміз керек. Ол үшін негізгі жұмыс, халықтың  кітап оқуын қадағалау.

Жастардың білімді интернеттен алуынан, кітап ақтарып, көз майын тамызып, ізденуі біршама ақыл-парасатының жүйріктігін арттырар еді. Ел ағасы Нұрсұлтан атамыздың өзі «Болашақта интернетте отырған жастарды, кітап оқығандар басқарады» деп  келесі буын өкілдерін  кітап оқуға шақырған.  Сонымен қатар,  А. Байтұрсынұлы «газет – халықтың көзі,  құлағы һәм тілі» деген.

Бұқаралық ақпарат көздерін ғаламтормен айырбастағанымыз ащы шындық. Сондықтан, кітап пен газеттің мәселесін баса назарда ұстауымыз тиіс. Бес саусақ бірдей емес. Кітап қопарып, газет ақтарып жүргендерді көріп жатамыз. Алайда, олар әдебиетшілер, тарихшылар және ұстаздар. Қазақстан азаматы ретінде газет оқып жүрген жастар ілуде біреу. Иә, шынында да, газеттердің өтіп тұрғандығы ұстаздарға байланысты. Жекеменшік, не басқа газеттерді қарапайым ұстаздың  басына іліп қояды.  Біршама ұстаздың газетті оқуға уақыттары да болмағандықтан, газет орнын тауып қалады. Кейбірі қызығып оқыса, кейбірі  уақыттарын босқа өткізбес үшін көз жүгіртіп өтеді.

Қозғалыстан бұлтартпаған қоғамымызда кітап пен газеттің ахуалы осындай. Технологияның артынан еріп, тарихымызды жадымыздан өшіріп кетпесек болғаны.  «Артық ғылым кітапта, ерінбей оқып көруге» деген хәкім Абайдың сөзі де саналы жанға айтарлықтай  ой салады. Өзге елмен мәдениетімізді теңестіреміз деп, өз еліміздің әдебиетін ұмытып кетпейік. Тарихты ұмытпайық, бостандық сыйлаған  бабаларды ұлықтайық.  Олардың жауға деген суық  жүректерінде, болашақ ұрпаққа деген ыстық сезім ұялағандығын, қатерлі өткелдерді бастан кешкендігін сезінейік. Ол үшін бізге кітапханалардың есігі айқара ашық.

"Заманың түлкі болса, тазы боп шал". Ел іші кітап ақтармаса, олардың жүрегіне дөп тиейік. Көздерінің нұры балдырған балаларын әріп танығаннан бастап  кітап пен газетке баулиық. Кішкентайдан газетке деген көзқарасы қалыптасқан бала күнделікті газет оқуға, кітап ақтаруға тырысады. Талпынады. Сонымен қатар, ата-анасынан талап етуі де сөзсіз. Ата-ана да ақылға келіп, "балам сұраған сұраққа жауап бере алмай қалсам ұят болар" деген оймен  кітап оқуға кіріседі. Жастайынан кітап оқыған бала тіл шеберлігіне жетік, ақылы озық, білімі бөлек болып тұрары хақ.

Құрметті Қазақстандықтар!

Болашақтың жастарын бүгіннен тәрбиелейік!

Кітап пен газетті "құр қағаз" көретіндердің ойын жоққа шығарып,  шындықтың шымылдығын ашалық!

Кітап – біздің өмір сүруімізге, дағды қалыптастыруымызға, заманға деген көзқарасымыздың жақсы тұсқа өзгеруіне көмек береді. Сондықтан, сан қырлы газеттер мен көне кітаптар көлеңкеде қалып қоймасын!

**Гүлбаршын Аманкелді,**

**249 мектеп-лицейдің**

**11-сынып оқушысы,  
Қызылорда облысы, Қазалы ауданы**

**Мұхтар Әуезов – публицист**

Салыстыру атаулының бәрі сәтті бола бермейді. Десе де, Погодиннің «Қазақстан үшін Әуезов – екінші Абай» деген метафорасында бірсыпыра шындық бар: Абай Құнанбаев та, Мұхтар Әуезов те – жомарт табиғаттың жарық дүниеге тым сараң сыйлайтын біртуарлары, халқымыздың парасат әлеміндегі ғасырлық ғажайыптары, саф таза сұлу, айрықша оқшау құбылыстар. Қазақ әдебиетінің ХІХ ғасырдағы асқар белі – Абай, ХХ ғасырдың заңғар биігі – Әуезов . Әдебиетке ең қатал сыншы, ең әділ төреші уақыт десек, сол уақыттың өзі осыны дәлелдеп отыр.

Ұлы Октябрь революциясының алғашқы жылдарында жаңа үкіметті нығайту ісімен қатар, мәдениет саласындағы жұмыстар да өте қызу қолға алынып, жедел жүзеге асырылды. Сол себепті, қазақ интеллигенциясының тұңғыш тобы, бір жағы, үкімет орындарында жауапты қызмет атқарса, сонымен бірге бір мезгіл сол кездегі оқу орындарында дәріс оқыды немесе жазушылық, журналистік мамандықтарын меңгеретін еді. Мұның бәрі заман талабынан туған қатал міндет болған-ды .

Мұхтар Әуезов те өзінің алғашқы қадамында жоғарыда аталған қызметтің қай саласында болсын белсене жұмыс істеді. Ең алдымен ол баспасөз жүзінде жиі көрінеді, сол заман тілегінен туған сан-салалы мәселелерді қозғайды. Бірде қоғамдық мәні зор тақырыптармен шұғылданса, тағы бірде жас мәдениеттің тез өркендеуіне тікелей қатысы бар жайларды басымырақ әңгіме етеді.

Нәтижесінде, 1917-1930 жылдардың арасында Мұхтар сан түрлі тақырыпқа арнап, қырыққа тарта үлкенді-кішілі мақалалар, хабарламалар, зерттеулер жазады да, солардың басым көпшілігін газет-журналдардың беттерінде жариялаған. Бұдан біз Әуезовтің «публицист» болғанын ұғамыз. Автордың шұғылданған мәселелерін тану үшін сол еңбектердің кейбіреулерін атап өтсе де жеткілікті. Мәселен: «Адамдық негізі – әйел, «Қазақ ішіндегі партия неден? », «Философия жайынан», «Япония», «Ғылым тілі», Қазақ әйелі», «Қобыланды батыр», «Жалпы театр өнері мен қазақ театры», «Бүгінгі зор міндет», «Қазақтың өзгеше мінездері» т.б. «Қазақтың өзгеше мінездері» атты мақаласында  **Мұхтар Әуезов қазақтың мінезін өзгертіп, мінін көбейткен жайттардың басын бір кездері** былай **шолған екен: «Сайып келгенде, қазақта қалып тұрған өзгеше мінездер: тілі айтқанды қолы қылмайтын – тұрақсыздық, ұйымсыздық, басынан аспайтын өзімшілдік, ездік» дегенді ащы айтады.**

Ал, сіздің ойыңызша б**үгінгі** қазақ қандай?,қ**азақтың өзгеше мінездері дегенде бүгін біз нені айтамыз?** – осы сауалдардың жауабын өзіңізге қалдырдым....

Ұлы жазушының көзі тірісінде көптеген еңбектері сан рет талданып, оларға өте жоғары баға берілген. М.Әуезов өзінің алғашқы кезеңде жарық көрген шығармалары турасында былай деген: «Шынын айтқанда, сол жылдардағы жазғандарымыз, ең мықтағанда, ескі реализм деңгейінен аса алмайтын еді ғой». Бұл жерде кемеңгер жазушы, бір жағы, алғашқы кезеңдегі творчествосының түп төркіні орыс классиктерін, олардың реализіміне соғатынын мойындаса, сондай-ақ, совет дәуірінде социалистік реализм әдісі негізінде жазылған кесек шығармаларына ерекше баға беріп отыр.

Өзінің ең тұңғыш көркем туындысы «Еңлік-Кебек» трагедиясының алғашқы нұсқасын жазып аяқтағанда оның жасы жиырмаға енді толған еді. Бұдан Әуезовтің көркем әдебиетпен ерте шұғылдана бастағанын аңғарамыз.

Мұхтар Әуезов туралы қызықты жеті деректі айта кетейін.

1. 15 жасында Райхан атты қызды жары етіп алған.
2. Ең алғаш әңгімесін 1921 жылы «Арғын» деген бүркеншік атпен жарияланған.
3. Жас кезінде Семей қалалық «Ярыш» футбол командасының жартылай қорғаушысы болған.
4. «Абай жолы» роман-эпопеясы – 15 жыл зерттеу еңбектің жемісі.
5. 1950 жылдары кеңестік идеологияның қысымынан «Манас»эпосын ерлікпен арашалап қалған.
6. Ломоносов атындағы Мәскеу мемлкеттік университеттің филология факультетінің профессоры болған.
7. «Әлем әдебиеті кітапханасы» сериясына шығармалары екі томнан енген тоғыз жазушының бірі.

Жазушының 1921-1929 жылдары жазылған шығармаларын оқып шыққаннан кейін біздің ешбір талассыз шығаратын бір қорытындымыз: қазақ әдебиетіне асқан талант иесі, өте мәдениетті жазушы келіп сапқа тұрғандай.

Мұхтар Әуезов алғашқы адымынан бастап-ақ, өзінің қазақ өмірін мейілінше жақсы білетін, қыр тіршілігінің көкейкесті мәселелерін тереңінен толғап, көркемдік әдіспен жан-жақты көрсетуге ұмтылған парасатты суреткер екенін танытты. Ол әдебиет майданында тұңғыш рет көрінгеннің өзінде-ақ біліммен мығым қаруланған, әдебиет өнерінің сан алуан құпиясын меңгеріп үлгерген, зор дайындығы бар қалпында жарқ еткен жұлдыздардың бірі еді. Тағы бір келелі тұжырым: он бес жылға жуық созылған алғашқы кезеңінде Мұхтар өз дарынының қыры көп, болашағы өте зор екенін дәлелдейді. Аз уақыттың ішінде ол көркем әңгімелер, суреттемелер жазды, бірнеше ғажап повестер ұсынды, драматургия саласында тыңнан жол салды.

**Айым Бектегенова,**

**11-сынып оқушысы,**

**«Қарабұлақ орта мектеп бақшасы» КММ,**

**Қарабұлақ ауылы, Үржар ауданы**

**Шығыс Қазақстан облысы**

**Әуезов әлемі**

**Мұхтар Әуезов – шалқар шабытты  және бақытты жазушы.**

**Николай Тихонов**

   ХХ ғасыр қазақ халқы үшін өте ауыр басталды. Талай жер теңселтіп, ел сенделткен сілкіністер мен зорлық-зомбылық, сананы тоқыратқан зіл-залалар «қой аузынан шөп алмас» халықты бой көтертпей басып тастады. Сондай қоғамның қайшылықты даму жолында шындықты ту етіп, өз шығармаларымен халыққа жігер берген даналардың бірі – Мұхтар Әуезов болды. Осы шыншылдығы арқылы ол – заман әдебиетінің жаңашылдығын зор қуатпен дәлелдеп, бүкіл әлемнің аспанында жарқыраған сәулелі жұлдызға айналды.

Жазушы балалық шағын көптеген ғұламаларды өмірге әкелген, табиғаты көркем Шығыс баурайында өткізеді. Атасы Әуез де, әкесі Омархан да арабша оқыған сауатты да ауқатты адамдар болған. Әкесінен он бір жасында, анасынан он алты жасында қалған Мұхтар ата тәрбиесінде өсіп, небір дауылды дүрбелеңдерге толы өмір сипатын өз көзімен көреді. Атасының ықпалымен ауыз әдебиетінің үлгілерімен, классикалық түркі әдебиетінің нұсқаларымен таныса бастайды. Ол бұл турасында: «Балалық шағым ауылда өтті. Қара тани бастағаным да сол кез. Немерелерін атамыз Әуездің өзі оқытатын», – деп өз естелігінде қалдырған. 1908 жылы немере ағасы Қасымбек Мұхтарды Семейге апарып, орыс мектебіне береді, осыдан кейін ол бес жыл қалалық училищеде, төрт жыл мұғалімдік семинарияда оқып, білмін көтереді.

Міне, бала Мұхтардың  дана Мұхтарға айналуы һәм ұлы жазушылық жолға қадам басуы осылай басталған еді.

Семинарияда оқып жүрген кезінде қазақ ұлттық драмасының қарлығашы болған «Еңлік-Кебекті» жазады.

«Еңлік-Кебектің»  сахна көруі де бір қызық оқиға. Әрі суфлер, әрі режиссер рөлін атқарып, автор пьесаны  Абайдың сүйікті әйелі Әйгерімнің киіз үйінде  қойып көрсетеді. Бұның өзі Семей драма театрының қалыптасуына негіз болды. Бұл туынды Мұхтар Әуезовтің қараңғы қазақ халқы үшін нажағайдай жарқ еткен алғашқы туындыларының бірі ғана. Одан кейін «Қорғансыздың күні» атты жаңа туындысы дүниеге келеді. Шағын шығармада қоғам бойын жайлаған дерттің бір көрінісі зор көркемдік қуатпен ашылған. Мұнда Ғазиза деген жетім қыздың озбырлыққа шыдамай қорғансыздықтан боранда үсіп өлгені айтылған. Сол сияқты Ақандай қара ниет ауыл әкімінің тағылық қылықтары әшкереленеді. Осы бейнелерді Әуезов адамның көкірегіндегі қалтарыс қалыптарымен, ішкі тебіреніс-толғаныстарымен тамырластыра білген.

«...Ол – сыпайы, нәзік болып өскен Ғазиза: жіңішке сұңғақ бойлы, азғана секпілі бар, дөңгелек ақсұр жүзді Ғазиза. Көрген көзге алғашқы жерден-ақ сүйкімділігін сездіретін уыз жас. Жалғыз-ақ ұяң, жұмсақ қарайтын қара көзінде және ылғи шытынған, кірбеңдеген қабағында қалың уайымның салған ізі бар. Пішіні – мұңды, жүдеу. Жас басына орнаған қайғы, жүрегін жеген дерт сыртына шығып тұр...». Бұл – Ғазизаның көз алдымыздағы тірі образы. Әйелдің қасіреті – үйдің тірегі болған ер атаулының қазасы. Ғазиза да осындай қасіретті басынан өткерген еді. Суреткер бұл бейне арқылы әйел теңсіздігін мәселе қылып көтерген. Тек бұл шығармада ғана емес, жазушы өмірінің ақырғы күніне дейін барлық ғұмырында әйел теңсіздігін басты назарда ұстап, әйел адамның білім алуына, қоғаммен байланысуына көп жағдай жасайды. Осыдан-ақ Мұхтар Әуезовтің бойынан мейірімділікті, парасаттылық пен ізгілікті көреміз. Жәрдем ету, жастарға тек жақсылықты үйрету басты мақсаты болған.

Оған тағы бір мысал, 1954 жылы елімізде болып жатқан саяи қуғын-сүргін зиялыларымызды абайлап сөйлеуге мәжбүр еткен еді. Мұхтар Әуезов те сол зиялылардың қатарында болып, көп қиыншылық көреді. Партия қатарынан шығарылып,  тіпті, ұлттық идеологиямыздан бас тартуға мәжбүр болды. Тың игеру біткен соң, бірінші хатшылыққа Иван Дмитриевич  Яковлев келеді. Мамандығы мұғалім еді. Жылы жүзді, игі жан бір күні бір топ қазақ зиялыларын қабылдайды. Қанша соққы жесе де ұлтын сүйген Мұхтар қарап отыра алмайды. Яковлевке де осы мақсатта барады.

«Менің бір жаныма бататыны – тың көтеруге екі жылда келген 3 миллион келуші 70 пайыз қазақты 7 пайызға түсіріп тастады. Бұл бір жағынан халқымызға қиын болды ғой. Ал, біздің халқымыздың үштен бір бөлігі шетте жүр. Сол қазақты Отанына қайтарып, біздің бір елдігімізді ойласа қайтеді?!», – деген Әуезовтің сөзін Зейнолла Қабдолов мақтанышпен еске алады. Басқалар көлік, үй-жай жағдайын сұрағанда, Мұхтар суырылып шығып, қашанғыдай мықтылығын көрсеткен. Ұлы жазушының ел үшін осы жасағанын ерлік деп саралайтын болсақ, онда ол хас батырдың нақ өзі.

Осындай дара тұлғаның ұлылығын замандастары мен әріптестері жас кезінде-ақ болжай білген. 18-20 жастардағы  Мұхтарды құрбы-құрдастары әзіл-оспаққа айналдыра бастаса, Міржақып Дулатов: «Тиіспеңдерші. Осы қара баладан түбінде бірдеңе шығады», – дейді екен. Сол жылдары оның шығармашылығына кері ықпал еткен әрекеттер де көп болды. Жазушы оған еш мойымай, Бейімбет Майлинмен бірге талай қыңыр пікір айтушыларға батыл төтеп бере біледі. Бірақ «шындық үшін шырылдаған» қазақты жоғарғы өкілет Алаш зиялыларымен түрмеге жабады. Сол кезде Ахмет Байтұрсынов өзімен бірге түрмеде жатқан інісіне: «Мұхтар, сен кешірім сұрап, кең дүниеге шық. Бізді де сына. Сенің болашағың өте зор», – деп ағалық ақыл-кеңес беріп, жүрекжарды ойын айтыпты деген әңгіме бар. Ақаңдай халқы үшін жаралған адамның ол сөзіне сенбеске болмайды. Осының барлығын ұлылардың көрегендігі, ел болашағын ойлай білген, оның әдебиеті мен өнерін құлай сүйген жас дарындарға жанашырлығы деп білуіміз керек.

Осы кездесу, осы танысу арқылы ол Алаш қайраткерлерімен байланысын жақсартып, әдебиет жолындағы өз еңбегін ары қарай жалғастырады.

Әлем әдебиетіне адам өміріне жол көрсеткен темірқазықтай, қазақ әдебиетіне асқақ күмбездей ұлы суреткердің ұлы туындысы орнайды.  «Абай жолы» эпопеясы. Иә, алтын әріппен жазылған туынды. Ғұлама бұл шығармасын тудыру үшін мол еңбектеніп, үлкен кісілердің алдына көп барады. Ең маңыздысы – данышпан ақын Абайдың өлеңдерін үздіксіз жинап, жазып алып, жинақтап отырды. Тарихтың алтын діңгегі Абай екенін түсініп, Абайды тануды, өзгелерге танытуды басты мақсат еткені үлкен даналық. Ұлы ақынның мүсіні мен мінезін, шыншылдығын, Белинскийдің тілімен айтқанда «ұлт ақыны» болғанын, жанашырлығын, азаматтық келбетін бәрін де Әуезов арқылы тануға болады. Төрт томды эпопеялық көлемді роман қазақ қоғамының жарты ғасырлық әлеуметтік, тұрмыстық, отбасылық ғұмырын мейлінше айқын, адал бейнелейді. Алғаш оқығанда, бәрі түсініксіздеу болуы мүмкін. Кім мен кім тартысып жатыр? Туыстық байланыстары қандай? Әділдік кімде? Басында осылай санада өрбитін сұрақтар, бірте-бірте шығармада өз жауабын табады. Бір сөзі бір сөзінен қымбат, еш оқшау тұрған артықшылық жоқ туындыны оқи отырып, көңілде ой толқып, қайнаған өмірді көруге болады.  Суреттелген негізгі тартыс – әділет пен зорлық, білім мен надандық, махаббат айдынында береке-бірліктің жеңетінін мадақтаған, өзі құлай сүйіп, сол жолда барлық қайрат-жігерін арнаған Абайдың тағдыры.

Әлемдік деңгейдегі бұл дүниеге Луи Аргонның өзі: «ХХ ғасырдағы ең үздік шығармалардың бірі» , – деп баға берген. Расында да, суреткер қазақтың маңдайына біткен ұлы Абайды халқына сөз өнерімен сомдаған. Менің ойымша, Абайды танытқан Мұхтар болса, Мұхтарды танытқан Абай. Яғни, Әуезов – ғасырда бір туатын жазушы, ал «Абай жолы» – ғасырлық туынды, ғасырда бір туатын шығарма.

Қорытындылай келсек, өмір тарам-тарам жолдары көп алаңқай. Сол жолдарда өзіңнің жеке-дара соқпағыңды салу ізгі ойыңа, мақсатыңа жұмсаған біліміңе байланысты. Мұхтар Әуезов – өмір алаңынан даналықтың даңғылын ашқан ғалым. Тарих пен болашақ үшін өз өмірін сарп етіп, өзі де тарихтың үлкен парағы болып қалып отыр. Әлемінің өзін екі сөзбен қайырып айтуға келмейді. Сиқырлы, тұңғиығы терең әлем. Оны терең танып, түбіне үңілу – әр ұрпақтың міндеті. Себебі, Әуезов әлемі құдіретімен ұлттық рухты сақтауға үйретеді. Келер ғасыр да кемелдене беретін кемеңгер Мұхтар Әуезов халық атын әлемге әйгілі етті. Қазақтың кең сахарасында әлі күнге дейін күн сияқты сәуле шашып тұр. Бұл сәуленің сөнбеуі үшін мен де қайшылығы мен қақтығысы мол өмірде данамыз салған жолмен өз соқпағымды адаспай тауып, ұлы өнегені ұлықтар жастардың бірі болуды қалаймын. Ұшқыр қиялыммен қияға қанат қағып, болашағыма сеніммен қадам басамын.

**Айым Бектегенова,**

**11-сынып оқушысы,**

**«Қарабұлақ орта мектеп бақшасы» КММ,**

**Қарабұлақ ауылы, Үржар ауданы**

**Шығыс Қазақстан облысы**

**Көсемсөз құдіреті**

  «Бір нəрсе турасындағы пікірімізді, яғни қиялымызды, яки көңіліміздің күйін сөз арқылы жақсылап айта білсек, сол сөз өнері болады. Ішіндегі пікірді, қиялды, көңілдің күйін тəртіптеп қисынын, қырын, кестесін келістіріп сөз арқылы тысқа шығару – сөз болады. Шығарма дегеніміз – осылай шығарған сөз…», – деп жазыпты Ахмет Байтұрсынов.

Көсемсөз де – сөз өнерінің бір саласы. Ол көркем əдебиетпен бірге туып қалыптасып, өсіп, өркендеп келе жатқан шығарманың ерекше бір тармағы.

Бүгінде көсемсөз ұлттың рухани байлығының ажырамас бөлігіне айналды. Оның құдіреттілігінің өзі сонда – көсемсөз белгілі бір кезеңде болған нақтылы оқиғаны айна қатесіз көз алдымызға əкеледі. Сол кезеңдерде не болды, кімдер өмір сүрді, олар қандай əрекет, қандай мінез көрсетті? Міне, осы сауалды барлығына жауап бере алады. Өткенді бүгінге, бүгінді болашаққа жалғап тұрған ақиқат көпірін көргіңіз келсе – ол құдіретті көсемсөз өнері. Нұрсұлтан Назарбаевтың бейнелі тілімен айтқанда, «Қазіргінің талай елін қайран қалдыратын осынау байтақ кеңістікті кернеген поэзиялық әлем тек қана сұлулық пен сезімнің шеңберінде шектелмеген. Ол жаңашыл­дық­тың жалынын лаулата да білген. Сондықтан да қазақтың дәстүрлі көр­кем сөзі ұдайы философиямен шендесіп жатқан...», сол арқылы өзінің өмір­шеңдік өрісін кеңейткен, кеңейтіп келе жатқан ұлтымыздың ұлы қазынасы!

Қазақтың көркем сөзі – бірнеше ғасырлардың жемісі. Меніңше, «қызыл тілді өнер атаулының алды санаған» кемеңгер бабаларымыздың бұл қасиеті сонау XVII ғасырларда-ақ танылған. Өз дəуірінің емес келешектің шындығын жырлап кеткен Мөңке би, Майқы билерді нағыз көсемсөз иелері деп айтуға болады. Одан кейінгі  зар заман кезеңдерінде де, Абай – Махамбет – Жамбыл ғасырында да, арыстар мен алыптар тағдырына куә болып, сандаған саңлақтарымыз бен ондаған тарландарымыздың буынын бекітіп, қанатын қатайтқан кешегі кеңес кезінде де көсемсөз өнері тұғырынан таймады.

Мәселен, қазақ әдебиетінің қаһарманы, ойға өрілген болашақ шығарманың иесі Мұхтар Әуезовтің «Адамдық негізі –  әйел» туындысын алатын болсақ, бұл – ұлы суреткердің тырнақалды еңбегі болса да нағыз публицистикалық шығарма. Әуезов қазақтың көсемсөзі арқылы қоғамдағы әйел затының алатын орны және әйелге деген кертартпа көзқарасының халық ахуалына тигізер зияны қарастырылып, адам баласына тәлім-тәрбие берер ой қозғайды. Бала ана құрсағында тоғыз ай жатқанда да, анасы барлық ауыртпалықты өз мойнына көтеріп, перзентінің дүниеге келгеннен ақ сүтін беріп, ер жеткенше аялап өсіріп, бар махаббатын сыйлайтын ананың, яғни, жас ұрпақ тәрбиелеуші әйелдің қоғамдағы рөлін жазушы жоғары деп санап, қоғамдағы әйелдің хал-жағдайын түзеу мәселесін қозғайды. «Сол себепті әйелдің басындағы сасық тұман айықпай, халыққа адамшылықтың бақытты күні күліп қарамайды. Ал, қазақ, мешел болып қаламын демесең, тағылымыңды, бесігіңді түзе! Оны түзеймін десең, әйелдің халін түзе!», – деп кемел де көреген оймен мақала аяқталады.

Бұл – кешегі тарихымыздың айтары.

Ал бүгінгі күннің шындығы қандай? Ғылымы мен техникасы дамыған, жұмбағы көп дәуірдің құбылыстары қазақтың əдебиет əлеміне, көркем сөзіне қалай әсер етіп, несін ұсынып отыр?!

Арғы-бергі дəуірлердің сүреңі мен аласапыранын бастан өткеріп,  қиындықтарды жеңіп, азаттықта туы желбіреп тəуелсіз көк аспанның астында өмір сүріп жатқан Қазақ Елінің жаңа дәуірдегі әдебиеті қалай дамып келеді? Бүгіні қалай? Ертеңін алдан не күтіп тұр?

Қолына қалам ұстаған қауымның қазіргі таңдағы көкейін мазалаған сұрақтар осы десек, жаңылмаған болар едік.

Дүниенің өтпелі екенін сезіне отырып, мәңгілік дейтін түпсіз ұғыммен досындай сырласу, заманға сөзін бүкпесіз айту, адамдар жүрегіне жол табу тәрізді сөз сиқырының құдіретін танытар көр­кемдік әлемнің түрлі тәсілдерін еркін игерген қазақтың кемел бітімді, кең тынысты ұлы әдебиетін жиырма бірінші ғасырдың шаң-тозаңына қалдырмай алып өту – халқымызға сын, ең әуелі, сол жаңа кезең әдебиетін жасаушы – қаламгерлер қауымына сын!

Жаһандану жағдайындағы құнды­лық­тарды сақтау Қазақ Елінде ғана емес, күллі әлемде жүріп жатқаны бесенеден белгілі ақиқат. Діни наным-сенімдер жайындағы мәселелер, олардың халыққа ашық таратылуы бүгінде әлемді дүрліктіріп отырған жайт. Бұл аса қауіпті. Тіпті, осы оқиғалардан кейін де кей мемлекеттердің ішінде алауыздықтар туып, барлық елге қатерлі ықпалын тигізіп отыр.

Шағын ұлттар уақыт тасқынында жұтылып бара жатқан­дай.

Дүние ай санап емес, сағат санап өз­геруде.

Алты құрлықтың ендігі мен бойлы­ғында дүмпу көп.

Жер есімді кеңістіктің әзірге тыныштала қояр түрі байқалмайды.

Ұлы дүниенің жағдайын қысқаша төрт сөйлем аясына сыйғызып айтар болсақ, уақыт ұсынар ақиқат осы.

Біздер, қаламгерлер қауымы, әлемдегі өзгерістерді ескере отырып, ұлы тұлғалар жалғап кеткен көсемсөздің  құдіреттілігін арттыра отырып, ішкі тұрақтылықты сақтауды қамтамасыз ететін ұлтжанды Нұрсұлтан Назарбаев секілді көреген басшымен дамып келе жатқан елде елдік тұтастығымызды бар мақсат-мұраттан жоғары ұстайтынымызды дәлелдеуіміз керек.

Себебі, Қазақ – ұлы әдебиетті жаратқан Ел.

**Аяжан Ғаппар,**

**Бір(л)ік орта жалпы білім беретін**

**мектебінің 8-сынып оқушысы,**

**Батыс Қазақстан облысы,**

**Казталов ауданы, Әжібай ауылы**

**Газет, әлде интернет?**

**Газет, әлде интернет сөз басында**

**Осы тіркес ұшырайды жиі сынға**

**Әлемге жар салдырған қайран газет**

**Қалмашы ғаламтордай құм астында.**

**Автор**

«Ат өнері білінбес, бәйгеге түсіп жарыспай» демекші, қай адам болса да өз атының тілеуін тілеп, тақымын қысып отыратыны айдан анық. Кім бірніші келсе, бәйге соған тиесілі. Ал, қазіргі заман талабы мен қоғамдық бәсекелестікті алып қарасақ, осы бәйгеге ұқсас. Неге десеңіз, қай ел заман ағымына қарай көш бастап, алдыңғы қатардан көрінсе бәйгеге бір табан жақын болғандай көрінеді. Мұндағы бәйге дегеніміз – ғаламды өзіне қаратумен тең. Ал адамзат баласы әлемді өз аузына қарату үшін не істемеді десеңізші?! Небір сынақ жасап, ғарышты бағындырды, әлемде болып жатқан небір көкейтесті жағдайларды бір ғана терезе бетіне орнатты. Шынымен де, болмағанды болдыруда. «Ақылды» компьютердің пернелерін басып, тінтуірін қимылға келтірсек болғаны, көзімізге барлық ақпарат төңкеріліп тұрғандай көрінеді. Расымен де, ғаламтор «ғалымның» білмейтіні жоқ, сұрағыңа жауап таба алмасаң, ғаламтордан сұрайсың, лезде жауап бареді. Одан қалса жүздеген, тіпті мыңдаған шақырым қашықтықтағы дос-жарандарынмен хабар алысасың. Бұл дегеніміз адамзат дамуындағы таң қаларлық жаңалық емес пе?!

Иә, таңқаларлық! Бір орында отырып-ақ көп нәрсе білуге болады. Осындай көп ақпаратты беретін ғаламтордың пайдасымен қоса зияны да бар екені хақ. Сіздің ойыңызша, көзі нашар көріп, құлағы нашар естіп, писихологиялық көмекке зәру, физиогиялық жағынан икемсіз адамдар қайдан шығуда? Әрине, ғаламтордан. Ғаламтор беті түрлі-түсті, көздің жауын алатындай суреттерге толы болса да, оның артындағы ақиқат шындығы – бұлыңғыр. Ғаламтордың тағы бір олқылығы – адамды азғырып, қоршаған ортадан бірте-бірте алшақтатып һәм виртуалды әлемге жетелейді. Ал, виртуалды әлемге енген адам өрмекшінің торындай болған ғаламторға шырмалып қалады. Ғаламтордың ғажайыбынан гөрі азабы мол секілді. Осындай тозаққа ілінген адамның ата-анасы мен достарының арасындағы қарым-қатынасы қандай болмақ? Шайтанның арбауындай болған, бәленің кесірінен «өрттен қалған қу томардай» боп, қу тізесін құшақтап жалғыз қалмасына кім кепіл.

Айналамызға бір мезет көз жүгіртсек, еңбектеген баладан, еңкейген қарияға дейін «ғажайып» ғаламтордан бас алмайды. Кішкентай балақай ғаламтордағы мульттоптамаларға қызықса, үлкендер қауымы елде не жаңалық бар дегендей ғаламторды сығалайды. Тіпті, кейде үлкендердің өзі «балам, әлгі ғаламторыңда не хабар бар?» деп сұрамасы бар ма? Ақ отауға жаңадан түскен жеңгелерімізде отбасына шәй құюды былай ысырып қойып, телефонына үңілетіні тағы бар. «Алдыңғы дөңгелек қалай қимылдаса, соңғысы да солай қимылдайды» дегендей, өздерінен жасы үлкен аға-әпкелері әлеуметтік желіге телмірсе, одан желкілдеп шыққан көк майсадай балғындар не үлгі алмақ?!

Әкем бір сөзінде «Қазіргі балаларды түсінбеймін, көре қалсаң телефоннан бас алмайды. Ал біздің кезімізде шатаққұмар балалар ойынға асықса, кейбір оқымыстылар поштадан газет-журнал күтеді» дегені маған үлкен ой салды. Әкемнің айтқанының бәрі рас. Өзім қатарлас достарым өз алдарында жатқан газеттерге көз салудың орнына, ғаламторға көз салады. Қазіргі таңдағы халық қалаулылары газет-журналдардың өмір жолдарындағы көмекшілерінің бірі екендерін жиі айтады емес пе? «Жол нұсқаушы» газет-журналдардың орнын бар ғаламды қопарып, төңкерген құйындай ғаламтордың маңында қалғаны ма сонда?!

Жоқ! Көкірек көзі ояу жандар да жетерлік. Алайда есірткінің уындай болған ғаламтордан жастарымызды арашалайтын осы – газет-журанал.

Қош,тамырымызды тереңге өрбітсек. XVII-XVIII ғасырлардан бастау алған газет ісі қазіргі қоғамда да бар. Батыс Еуропадан өркен жайып, кеңінен бар ғаламға сөзі жеткен газет талай оқиғалардың хабаршысындай. Бар мағлұмат газеттен тарап, халық алдына жетеді. Қуаныш та, қайғы да бәрі-бәрі газеттен тарайды. Газетті Ер Төстік ертегісіндегі Саққұлақ деп қарастырсақ жеті қабат жер түбіндегі жаңалықтарды көзді ашып-жұмғанша біліп, бар әлемге хабардар етіп отырады. Ең бастысы газеттегі мақала –тарих. Тарихты өшіруге болмайтыны секілді, газеттегі мақалалар да ешқашан өшпек емес. Тарихтың көне куәсі осыдан он мыңдаған жыл бұрынғы Күлтегін, Орхон-Енесей сынды газеттегі мақалалар да ұмытылмайды. Тек құлпытастағы жазу қашау арқылы жазылса, көзі ашық, көкірегі ояу жанның санасына газеттегі басты мақалалар солай қашалып жазылмасына сөз жоқ.

– Аға, бұ не?

– Кәзит .

«Кәзит» те бұл ел үшін соны зат.

Сатылған оқиды. Басқалар жапырап құлақ түріп тыңдайды. Содан соң «кәзит» олай депті, «кәзит» былай депті деп таратып әкетеді.

Оқылған газет жыртылмайды. Үйге көрік беретін кілем орнына қабырғаға жағалата ілініп қойылады. Әр-әр жерінде адамның және бірдеңелердің суреттері. Мен суреттерді тамашалап қараумен болам. Мұншама ұқсас салынғанына таңырқаймын..

– Аға, кәзит қайдан келеді? – деп сұраймын.

– Алматыдан келеді, өкімет шығарады.

Бердібек Соқпақбаевтың «Балалық шаққа саяхат» повесінің «Үзік-үзік суреттер» тарауындағы қысқаша ғана үзінді. Тоқырау-тоңау заманы екені айдан анық. Сол шақтағы бала түгілі үлкендер үшін газет аса қымбат, бағалы зат. Ал қазіргі балалар үшін күнде көріп жүрген жәй ғана газет. Ең сорақысы – газет беттерінің есік алдындағы ауыз үйде аяқ астында тапталып, жаншылып жатуы. Осының бәрі ақ парақтай таза көңілге кірбің түсіреді емес пе?

Тақырыбымның шарықтау шегіне келіп жеттік десе де болады. Газет әлде ғаламтор Таразы басында газет пен ғаламтор. Қайсысының маңызы күштірек, осыған тоқталып өтелік.

«Сіз газет оқисыз ба, әлде ғалмторға жиі енесіз бе?» деген сауалға жастар қауымының басым бөлігі «ғаламтор» деп жауап береді. Газет оқитын балалар да саусақпен санарлықтай. Ал өзіме келсем ғаламтордың бәлесін көрген, газеттегі шындыққа нақ сенген адаммын. Олай дейтін себебім: ғаламтордағы ақпараттың тек он бес пайызы ғана шындық, қалған сексен бес пайызы қып-қызыл жалған мағұлматтар. Ал газеттегі ақпараттың тұтасы дерлік шындық. Күн сайын шүмектен тап-таза, мөлдір су ағады. Сол судың бізге таза күйінде жетуі үшін сүзіледі, тазарады. Айналамыздағы жаңалықтарды «беймәлім лас су» деп есептесек, лас суда болатын кейбір дерексіз мәліметтерді реттеп, шынайылығын жаза білетін журналистер қауымы берілген ақпаратты халыққа шынайы әрі нақты жеткізе біледі. Һәм газет өміршең. Мейлі қанша уақыт өтсе де, газет көмескіленбейді, беті ескірсе де сөзі ескірмейді. Ең алғашқы газет-журналдардың мұражай сөрелеріндегі көрінісі осының дәлелі.

Ал ғаламтордағы ақпаратты өшіруге немесе блоктап тастауға болады. Тағы бір мысалы: Әлеуметтік желіден келген чаттарға қуанып жауап жазамыз, ал ата-анамыз осыдан бірнеше жыл бұрын бір-бірінен қалай хабар алысып тұрған? Хатпен. Чаттағы жауаптар әр сөзінен сағыныш иесі шығатын хаттар мен газеттегі лебіздерден артық па?

Өз ойымды қорыта келе, адам баласына ең қажетті – ата-ана, бауырлары болғандай ғаламтор шырмауына түскендерге ең қажеттісі – газет-журанал. Рухани жағынан дамып, ғаламтор шытырманынан арашалап алғаны үшін баспасөз қызметінің қос қанатындай болған газет пен журналға айтар алғысым шексіз. Аудандық «Ауыл айнасы», облыстық «Орал өңірі» газеттерінен қоғамдық көзқарас қалыптастырып, «Ұлан», «Ақжелкен» сынды балалар мен жасөспірімдер басылымдарынан өзім сынды оқушылардың шығармашылығымен танысып, өміріме қажетті кеңестер ала білдім және екі көзім төрт болып, қашан алдыма жетер екен деп, күтіп отырамын.

Ал ғаламтор патшалығына түгелдей дерлік топырақ шашқым келмейді. Қазақтың маңдайына бітіп, алтын жұлдыздай болған ұлы ұстаз Ыбырай атамыз ерте болжап кеткендей «айшылық алыс жерлерден жылдам хабар алғызған» демекші қолымыздағы ақпаратты қас-қағымда жеткізетін ғаламтордың пайдасын айтпай кетуге әсте болмас. Жазып отырған мақаламды алыстағы Алматыға жеткізіп, сіздердің алдарыңызға жетіп отырғаны – ғаламтордың арқасы. Алайда әр нәрсенің өз орны болғандай ғаламторды да өз ретімен пайдалануымыз қажет. Ғаламторды тек пайдалы іске жұмсай білейік, сонда ғана еш өкінбейміз. Ең соңғы аялдамаға тоқтай келе, өз дауысымды газет-журналдарға беремін. Әлеуметтік желіден лайк жинағанша, өмірлік азық болар газет-жураналдарға жазылып, оқығаныңыз әлдеқайда тиімдірек. Ендігі таңда ерік өздеріңізде. Газет, әлде ғаламтор?

**Гүлзинат Қибатова,**

**11-сынып оқушысы,**

**Жаңақала мектеп-гимназиясы,**

**Жаңақала ауданы, Жаңақала ауылы,**

**Батыс Қазақстан облысы**

**Мұхтар Әуезов – публицист**

**Қазақтың әр жазушысы «Абай» арқылы әдебиетіміз жаңа бір сатыға көтерілгенін ескеріп, қолына қалам алғанда, сол сатыға көтерілуді, сол саты арқылы одан да жоғары көтерілуді арман етсе деймін.**

**Ғабит Мүсірепов**

I.Кіріспе

Маңдайға біткен «Ерекше құбылыс»

II.Негізгі бөлім

1. Әйел тағдыры – Мұхтардың шығармашылық бастауы.
2. «Бұлардың басынан тағдыр дауылы жаңада ғана соғып өткен» (Жазушының публицистикалық шығармалары туралы түсінік)

III.Қорытынды

Асыл сөздің зергері – Мұхтар Омарханұлы.

Қазақтың осынау кең даласына өзінше һәм өзгеше серпін, озық ой, ерекше тыныс, асыл да бағалы көркем дүниелерді тарту еткен – Абайды күллі әлемге танытушы ретінде танылған Омарханның Мұхтары. Қазақ әдебиетінің дамуына өлшеусіз туындылар сыйлаған қаламгердің «Ұлы жазушы» атануына ешкім де күмән келтірмесі анық. Ол жазған әрбір дүние терең философиялық ойды, дүниетанымның кеңдігі мен ерек бір көзқарасты танытады. Иә, бұл мен жазғанға дейін де тереңірек зерттеліп айтылатын өзекті жайттар ашылған да шығар, сірә?! Шығарма тақырыптары мазмұндас келсе, шығармашылығы қазақтың қарапайым болмысын жасады. Сый қып тартқан әрбір дүниесі өзі көріп өскен бейқам қазақтың ауыр тағдыры мен аянышты халі болды.

Тырнақалды туындысының тұңғышы – «Адамдық негізі – әйел» атты мақаласы. Бұл мақаланы іздеген сәтімде табу оңайға түспеді, жоқтың қасы деуге болады. Бар-жоғы жиырма-ақ жасында әйел азаттығы турасында көсемсөз қалдырған қаламгердің ойын тақырыптан анық аңғаруға болады. Әйел тағдыры – ақын мен жазушылардың кеңінен келелі түрде толғаған тақырыптарының бірі. Мәселе әйел тағдырының ауыр да қасіретті көрінісінен жасалып, бас бостандығын аңсаудан туған десек те болады. Болашақ ұрпақ тағдырының халіне бәйек болған жазушы не де болса, ертеңгі күнге еңірей жетпеуді мақсат тұтты. Сол заманда әйелдің құқығының шекті болып ерікті ғұмыр кешпеуі сол тұстағы жазушылардың маңызды тақырыбына айналып, қалайда тұңғиыққа батып бара жатқан аналар бейнесін ұстап қалу болса, қазір бәрі керісінше болып кеткен секілді. Ол замандағыдай қазақтың қыздары намысты емес-мыс. Біздің қоғам өз сана-сезімін әлдеқайда төмендетіп алған. Көпке топырақ шашудан аулақпыз десек те, ананың көбі безбүйрек, ардан ақшаны қымбат көреді... жасырын емес. Айтуға ауыз бармайтын өрескел олқылықтарды әлдеқашан көрсетіп қойған...қорқамын. Бұл турасында қазақтың ақын қыздарының кесектері Фариза мен Ақұштап көп қалам тербеген. Дегенмен бұл жазғандары Мұхтар қалам тербеген тақырыптармен мүлде байланыспайды. Тақырыбы – бір, оқиғасы – әр түрлі. Әр заманның өзіне тән болмысы деген осы шығар.

«Кім кінәлі?» – бір-бірін құлай сүйген ғашықтар тағдырының ауыр да азапты көрінісі суреттелетін керемет әңгіме. Қалай айтсам екен, бұрынғы заманда қазақ аруларын өзі сүймеген жанға қосқан. Негізгі себеп – қызын бай күйеуге берсе, тұрмысымыз оңалып, ішерге ас, киерге киім тауып, дәулетіміз өседі деп білген. Әңгіменің оқиғасы ауылдың беделді ақсақалы Ысмайылдың қызы Ғазизаның «әкем қосқан күйеуге шықпаймын» деп қарсылық танытуынан басталады. Ғазизаның әкеге қарсы мұндай теріс қылық танытуына әке шыдамай, елге «қара бет» боламын деп шамданады. Бойжеткенінің тосын қылығына таңырқап, осы жағдайға жары Қалиманы кінәлай түседі. Алайда Ғазиза ару қаталдыққа бекінгендігі сондай «өлген әкемнің аруағы атсын» күйеуге шықпаймын деп бекінеді. Шаңырақтың берекесі бұзылып жатқан шақта ауылға Әзімбайдың (Ысмайылдың құдасы) оқыған ұлы Ісләм қаладан келген бойы қонаққа келді. Жас күндерінен бір-біріне ынтызар жастарға бұл жағдай ауыр тиді. Ғазиза үшін Ісләмнің келуі көңіліне қуаныш сыйлай түскендей болды, дегенмен келесі күні ауылға әкесі атастырған, жары қаза болған Жақыптың келіп өзін көремін деуі қуанышын су сепкендей сөндірді. Алайда Ғазиза Ісләмнің ықтиярында болмақшы.

Түс ауа келген күйеу жігітті ауыл қарсы алып, ас беріп қонақ қып жатты. Ісләм мен Ғазиза арасындағы сезімді естіген қонақтар біраз шамданып қалады. Сол мақсатпен кешқұрым Жақып Ғазизаны жеңгесі Айшаға айтқызып, өз отауына алдырады. Бар қайратын бойына жиып келген Ғазиза бұл уақытта жаратылысындағы бойына біткен тәкаппарлығы ұстап, күйеуінің қасына келгенмен, еш қысылмай, көңіліндегі шын сөзінің бәрін айтпақшы боп дайындалып келеді. Жақыппен арада болған түсініспеушіліктің аяғы таяққа ұласып кете барады. Адам айтқысыз азаптан тысқа шыққан күйі жан дүниесі астан-кестен болып, өмірден баз кешіп, өзін белгісіз бір тұңғиыққа тастап жібереді. Ішінен шыққан әке мен шеше тозақ отына өз қолдарымен апарып берген соң, енді кімнен көмек күтеді? Кімге жылайды? Кімге арқа сүйейді?

Келесі күні ұйқыдан тұра алмай, сүлесоқ күйде күні бойы жатады. Бұл жолы ұзаққа созылып, Ғазиза ауруға ұшырайды. Ел түгел хабарланған уақытта арудың науқасы дендеп кетеді. Ешбір жанды түсін айырып танымай, «Ісләм» дегеннен басқа ештеңе айтпайтын жағдайға да жетті. Бұл тосын жағдай ел күдігін айқындағандай болды. Күн артынан күн озып, қызыл гүлдей жайнаған сұлу, әдемі көркінен айырылып, тастай боп суынып, ақырғы үміті үзіліп, бұл жалғаннан аттанып кете барады. Ғазиза ағайыны мен туыстарына жұмбақ болған өліммен дүниеден қайтты. Қарғыс атқан сол түні Жақыптан көрген қорлығы сол күйі беймәлім болып қала береді.

Қазіргі заманмен салыстыруға келмейтін жағдай деуге болады. Заман арулары мұндай азапқа көнбек түгілі, мұндай істен беттерін ала қашатыны жасырын емес. Сүйгеніне қоспай, бойжеткен тағдырын азапқа салып, беймәлім арманда бұл пәниден аттанып кетуіне сеп болған әке-шеше де өкініште қалды емес пе?

Оқырман ойында ерекшелігімен есте қалатын туындысы – «Сөніп-жану» әңгімесі. 1916 жыл тұсындағы шығарманың сарыны өзгеше, атауының өзі ерек. Қоңыр күзде сезім жетегіне ілесіп, Мақыш ауылына қыз іздей бет бұрған Ырғайлының оқығандары албырт көңілмен келген-ді. Қара жұмысқа кеткен ұлдарын тосқан ел келген жандар өзге адамдар екенін білгенде, үміт еткендері далаға кеткендей болды.

Мақыш үйіне қонақ боп түскендер: Сыздық, Сүлеймен және Есімжан еді. Келе жатқан беттегі көздеген мақсаттары – Сыздыққа қыз көріп, келіншек әперу. Мақыштың шаңырағындағы жалғыз қызының көркі мен ақылына келмес бұрын қанық боп келген жігіттер оны осы жорықта қалайда айттыра кетуді нысанаға алды. Сөздің турасы келгенде, Сыздық Жәмиланы алуды ниет қылды. Албырт сезіммен ел ішіндегі сөзге мас болып келген Сыздықтың ойы өзгешелеу еді. Қаланың қым-қуыт тірлігіне ұласқан ойы –ауыл қызының тым жасық, тым ұяң екенін де аңғармаған сияқты. Ел арасына көпір орнатып, ел мен елді жалғап, екі жақты құда еткізді. Достарымен сейіл құрып, жиі-жиі қайын жұртына төркіндеп келетін әдет те шығарды. Осы келген кезінде қалыңдығын көруді ниет еткен болатын. Үй ішінде шай ішіліп жатқан мезгілде бетін бүкпелеп Жәмила үйге еніп, Сыздықтың жанына келіп жайғасты. Ілкіден ынтызар болып көруге асыққан жігіт жүрегі осы тұста ышқынып сала берді. Бірақ та қалыңдығының бетін тұмшалап келгеніне тосырқай қарап, кішкене ренжіп те отырды. Асығып, аласұрған қиялға, қуантып жүрген үмітке қалыңдығының дәл қазіргі қалпы ешбір үйлеспейтіндей көрінді. Осындай беймаза жауапсыз сұрақтар астында өз ойына өзі көміліп қала берді. «Таңдаған тазға жолығады» деген мақал ақиқатқа айналып, өз басынан өтіп жатқандай сезілді. Шынымен жар таңдаймын деп тазға жолықтым ба, адастым ба?

Жәмиланы келін қып шаңыраққа әкелгенімен, оның қылықтары оқыған Сыздықтың көңілінен мүлдем шықпады. Ауыл қызының томаға тұйық мінезі, өз-өзін төменшектете беруі күйеуінің достары алдында беделінің түсуіне сеп болғандай сезілді. Ауыл тұрмысы мен жақында алған әйелінен тез жалыққан Сыздық қалаға кетуге ыңғай білдірді. «Ғашықтық» дегенді екеуі арасында ауызға алуға болмайды деп ұқты. Жәмилаға деген ыстық сезімі қалаға аттанар тұста мүлдем сөнген де еді.

Қалаға келген уақытында жұмысқа қызу кірісті. Ауылда жүрген кезінде уақыты зая кеткеніне нала білдіргендей болды. Қырдағы тұрмысы мен жас келіншегі оны мүлдем қызықтырмады, ауызға алып айтып яки бір ойына алып ойлаған да жоқ. Осы тірлігіне мәз боп, қызық қуып бәрін де ұмытты. Екі-үш айдан кейін дүниеге «ұл нәресте келді» дегенді естісе де, қуанбады, керісінше өкінгендей сыңай танытты. Осындай ой үстінде жүрген шағында өмірінде оның сезімін қайта жандырған бір жан пайда болды. Ол – орыстың Екатеринасы. Өзгенің сұлуына ғашық болған Сыздықты бұл жолы ешкім де тоқтата алмасы анық болатын-тұғын, себебі осы жолы Сыздық шын ғашық болды. Тастай боп қатқан жүректі орыстың оқымысты сұлуы иіріп әкетті. Сыздықтың махаббат жалыны қайта маздап, жұлдызы жанды.

Қазіргі кезде бұл ойы ақиқатқа айналып кеткендей десек өтірік емес шығар. Ойнап жүріп от басып, шаңырақтың шаттығын кетіріп жатқандар аз емес. Әңгімеден жазушының айтқысы келген ойын анық аңғаруға болады. Шын ғашық болмасаң, алауратқан сезім соқпаққа апарады дегенді айтқысы келеді. Болашақ ұрпағына Сыздық секілді жағдайға тап келіп, өкініште қалмаса екен дегені ғой.

Жазушының мұнан өзге «Қаралы сұлу» мен «Кінәмшіл бойжеткен» әңгімелері де жоғарыдағы туындылар іспеттес. Бәрі де тауқыметті тағдыр кешкен жандар өмірінен үзік сыр шертеді. Басқа түскен ауыр тұрмыс пен қайғылы қасірет жайынан хабардар етеді. Жасынан қазақ арасындағы алауыздықты, әділетсіздікті көрген жанның көзқарасы мен ойынан айқын сыр шертеді, көргені мен сезінген таң-тамашасын шығарма өзегіне айналдырып, ортақ тақырыпқа арқау етеді.

Жазушыны өз жеке пікірімде «ұлт кітапханасы» деп айтар едім. Оның қалам тербемеген тақырыбы кемде-кем. Қазақ даласының рухани қазынасы іспетті. Шығармашылығының асқары – «Абай жолы» роман-эпопеясы болса, қалған туындылары да одан кем түспейтін кесек, таңдамалы дүниелер. Қайбір қырынан алып қарасаң да ойы ұшқырлыққа жетелейді. Әрбір әңгімесін оқыған сайын әртүрлі ой үстінде жүремін, келесі әңгіме одан да өзгеше қызыққа жетелеген жазушының суреткерлігіне таңданбасқа амалда таппай қаламын. Шынымен-ақ, мықты суреткер, оған толық айғақ Әуезов дана, дара Абайды күллі әлемге таныстыра білуінен, басынан кешкен түрлі оқиға мен Абайдың есею жолы мен Құнанбайдың кері кету жолын шебер ұштастыра алуынан байқасақ та аздық етпейді. Қазақтың маңдайына біткен «ерекше құбылыс» деудің мәні осында жатыр. Өзіндік ой мен өрнегі астасқан, оқиғаны тек оқытып қана қоймай, сюжетін көз алдыңа елестететін жолды тапқан талантты жазушының мықты публицист екенін ел баяғыда-ақ мойындап үлгерген. Себебі жазушы әрбір шығармасымен әр қазақтың жүрек түкпірінен мықтап орын тепкен. Ой мен өрнегі жарасқан айшықты тілі, мағынасы терең туындылары ұрпақтан-ұрпаққа мұра боп қалғаны мәлім. Қазақ әдебиеті көгіндегі аласармас биік шыңынан ләйім құламасын! Себебі «Ғасыр перзенті» мәңгілік өз дәуірінің темірқазығы болуы тиіс.

**Рысгүл  Даутанова,**

**10-сынып оқушысы,  
  "Қарабұлақ орта мектеп-бақшасы" КММ  
  Үржар ауданы, Қарабұлақ ауылы,  
  Шығыс Қазақстан облысы**

**Газет әлде, интернет?**

     Өміріңдегі сенің қоршаған ортаға деген көзқарасың өзіндік пікіріңді қалыптастырады. Сол сияқты күнделікті өмірдегі жаңалықтармен хабардар болу да сенің өміріңе деген көзқарасыңды қалыптастырады.

"Газет əлде, интернет?".  Меніңше, газеттің де, интернеттің  де алар орны біздің өмірімізде ерекше тәрізді.    Газет – ақпарат көзі, жаңалықпен  хабардар етіп, оны бізге жеткізер қоғамның бір мүшесі, құлағы  həм тілі іспетті.  Бүгінгі таңда дүниежүзінде телеграмма, телефон,  почталардың арқасында адамдар бір-бірімен хабарласып, газет-журнал арқылы халықты түрлі жаңалықпен құлағдар етіп отыр. Сонымен қатар газет төртінші билік өкілдерінің ажырамас бөлшегі. Газет арқылы олар халықтың сөзін сөйлеп, айналамыздағы болып жатқан мəселелер түйткілін тілге тиек етеді. Сондықтан да, бүгінгі дамыған заманда айналаңдағы ақпараттармен таныс болу басты назарда. Ол – заман талабы.  Орны бөлек. Сыны мен сапасы, халық жадында бағалануы жоғары. Себебі екінің бірі газет-журнал оқиды.

Интернетке келер болсақ, бүгінгі таңда  компьютер қаланы қойып шалғайдағы ауыл-ауылға жетті. Ғылым мен техниканың дамыған өрлеу дәуірінде бұған қуану керек. Дегенмен де, таяқтың екі ұшы  болатыны сияқты оның да екі гәбі бар. Мәселен, жеткіншектер өз беттерінше ойлау мүмкіндіктерінен айырылып бара жатыр. Басқаша айтқанда, барлығын «ақылды құрылғыға» жүктейтін «компьютер бас» ұрпақ қалыптаса бастағаны зиялы қауымды қатты толғандыру үстінде.

Бір алқалы жиында елге танымал екі жазушы екі түрлі ой-пікір айтты. Зерделесек, екеуінің де айтып отырған сөздерінің жаны бар сияқты. Жарыққа шыққан кітапқа жылы лебізін білдіре келіп, бірінші қаламгер: «қазір жаһандану заманында қағаз басылымның маңызы жойыла бастайды, оның орнын ғаламтор басады. Адам өзіне керектіні ғаламтордан тауып алады да газет-журнал, кітап оқуға жастардың құлқы болмайды» деп өзінше болжам жасады.

Ал, екінші бір жазушы «Интернет заман қажеттілігі бол­ғанымен, оның пайдасынан зияны көп» деп шыр-пыр болды. Оның уәжі мынаған саяды: «рас, осы күнге дейін интернет арқылы қаншама дүниені оқып, білдік, ой-өрісімізді кеңейттік, тамаша жаңалықтарды таптық. Үлкен жобалар іске қосылды. Мұның бәрін жоққа шығаруға болмайды. Алайда, бақылаусыздық, бейәдеп, тексерілмеген ақпарат, біреуге дәлелсіз жала жабу, ойына не келсе соны айтқан пікірлердің өріп жүретіні сияқты келеңсіздіктер де осы «шексіз кеңістікте» жетіп артылады.

      Мойындау керек, интернет – кез келген технология секілді пайдасы мен ықтимал зияны, артықшылығы мен кемшілігі қатар жүретін күрделі құбылыс. Оның, әсіресе, жастардың жадысын жоюға кері әсері көп. Жастайынан өлең жаттап, есеп құрастырып, қисынды амалдарды өз бетінше шешетін бала мен кез келген дүниені компьютерден іздейтін жеткіншектің қабілет-қарымын салыстыруға келмейді.

 Дамыған мемлекеттердің қай-қайсысы да оқуды тұлға мәдениетінің негізгі көрсеткіштерінің бірі деп біледі. Ақпараттық технологиялардың қарыштап дамуы бұл мемлекеттерде мерзімді басылымдар мен әдеби кітаптарды оқырмансыз қалдырған жоқ. Жұмыс күнін газет-журналдардың жаңа нөмірімен бастайтын, қоғамдық көліктегі, мейрамханадағы бос уақытында бірден басылымдарға шұқшиятын, кітабын заманауи гаджеттерге айырбастағысы келмейтін қауымды олар біздегідей ескіліктің табынушысына баламайды. Керісінше, жоғары мәдениеттің өкілі деп құрмет тұтады.

   Жуырда белгілі журналист Қуат Әуесбайдың «Фэйсбуктегі» мына бір жазбасына көзім түсті: «Қай елге барсам да ең әуелі сол жердің баспасөзін іздейтін әдетім бар. Осы көктемде Еуропадағы 7 елде болып, бір құшақ газет арқалап қайтқам. Басқалар сувенир, киім-кешек, техника т.б алып жатса, мен ақшамды газетке жұмсаймын. Байқағаным, мұнда «газет оқылмайды, газет өледі» деп жатқан ешкім жоқ. Метрода, аялдамада, парктерде, кафелерде газет-журнал, кітап оқып тұрған жандарды көресің. Біз неге «газеттің күні өтті» деп дүрлігіп жүрміз сонда?». Журналистің сөзінен ұққаным – баспасөздің ертеңі біз айтып жүрген компьютерлік технологиялардың даму деңгейіне емес, оқырманның оған деген көзқарасына тәуелді. Газеттің қадірін қашыратын да, құндылығын арттыратын да – оның тұтынушысы, яғни оқырман. Десе де, ең мықты деген басылымдардың өзі бүгінгі оқырманды сандық дәуірдің ықпалынан оқшау ұстауға қауқарсыз екенін уақыт дәлелдеді. Дәстүрлі медиа мен жаңа медианың бәсекесіне құрылған ақпарат нарығында біріншісінің емес, кейінгісінің бәсі басым тұрғаны сондықтан.

  Газет оқымайтын адамды рухани өлгендердің қатарына қосу керек деп есептеген Остап Бендердің ұстанымы бүгінде естір құлаққа оғаштау тигенімен, өз заманында өзекті болатын. Метро мен автобус жолау­шылары бұрын жұмысқа немесе оқуға бара жатқанда газет-журналдан бас көтермесе, қазір жас та, кәрі де смартфон мен планшетті компьтерлерге шұқшияды. Сондықтан сандық дәуірде газет-журналдардың баспа нұсқадан түбегейлі бас тартуы немесе өз контенттерін интернет қолданушылары үшін де қолжетімді етуі заңдылық. Батыс Еуропа және АҚШ газеттерінде жарнамадан түсетін кірістің күрт азаюы, кадрлардың қысқартылуы және баспасөздің интернет қолданушылары арасында кең таралған әлеуметтік желілерде белсенділік таныта бастауы мерзімді басылымдардың келешегін расында да бұлдыратып жіберді.

    «Интернет күн сайын дамып, қолданушылар саны артып келеді. Дегенмен, жаңа медианың дәстүрлі медианы алмастыруы қиындау. Өйткені жаңа медиа тек құрал, ақпаратты тез, жылдам жеткізудің тәсілі. Осы тұрғыдан жаңа медиа сұранысқа ие болады. Бірақ дәстүрлі медиа өмір сүре береді. Себебі, ақпараттың негізгі мазмұны өзгерген жоқ. Бар болғаны оны жасау тәсілі жаңарды. Дәстүрлі БАҚ болашақта салалық болып бөліне бастайды. Ал жаңа медиа салалық басылымдарды алмастыра алады деп ойламаймын. Смартфонмен немесе интернетпен берілген ақпарат сараптаманы қамти алмайды. Сондықтан салалық газеттер немесе аймақтарда жергілікті газеттер әлі де негізгі ақпарат көзі болып қала бермек», – дейді «Аbai.kz» ақпараттық порталының бас редакторы Дәурен Қуаттың 2014 жылы «Алаш айнасында» жарияланған пікірінде.

  Бәріне уақыт төреші. Болжам жасаудың қайырлы іс емес екеніне күн өткен сайын көзіміз жете түсті. Кезінде кино пайда болғанда дуалы ауыздар театр өледі деп даурыққан еді. Газет шыққанда кітап келмеске кетеді деген болжам айтылды. Ал интернет ақпарат нарығын жаулай бастағанда баспасөз құрдымға кетеді деп шуласты жұрт. Бәрі де жел сөз екенін уақыт дәлелдеді. Театр көрерменін, кітап тұрақты оқырмандарын жоғалтқан жоқ. Ал телевизия мен баспасөз жаңа ғасырға бейімделу сатыларынан өтіп жатыр.

   «Қай елдің баспасөзі мықты болса, сол елдің болашағы зор» деген Міржақып атамыздың сөзі өз өміршеңдігін жойған жоқ. Мемлекеттік тілде шығатын басылымдар – ұлттық қауіпсіздігіміздің басты тірегі. Сондықтан да заман ағымы жаңа жетістіктерге жетелесе де, өмірлік ұстанымымызды қалыптастыратын газет-журналдың бағасы біздің өмірімізде өзгермейді дегім келеді.

**Рысгүл  Даутанова,**

**10-сынып оқушысы,  
  "Қарабұлақ орта мектеп-бақшасы" КММ  
  Үржар ауданы, Қарабұлақ ауылы,  
  Шығыс Қазақстан облысы**

**«М. Әуезов – публицист»**

«Мұхтардан қалған сөз – өлмейтін, өшпейтін асыл сөз, жан сөзі, жүрек сөзі», – дейді академик, жазушы, Социалистік Еңбек Ері Ғабит Мүсірепов. Лайық, әдемі баға.

М. Әуезов туралы білетініңді саралай бастасаң, алдымен еске жазушылық жолы түседі, алдыңа мұзарт шыңдай боп «Абай жолы» тұрады, жазушының шеберлігінен өткен тарихтағы Абайдың ұлы тұлғасы бөлек шығып, сан алуан тақырыптағы әңгімелеріндегі әр қилы адамдардың тағдыры, драмалық шығармалары мен аудармаларындағы классикалық образдар – бәрі көкейде сайрап, көз алдыңа келеді.

М. Әуезовтің жазушылық жолы – өз алдына бір мектеп. Туған елдің тарихын, әдебиетін, тілін сүйген адам ол мектептен аттап өте алмайды, ол мектепті тауыспай рухани жан дүниесін байыта да алмаса керек.

Сол сияқты ғалым Әуезовтің өнердің, әдебиеттің, мәдениеттің әр саласындағы ғылыми тұжырымдарын, мақала-зерттеулерін оқып, үйрену де – шеберліктің тағы бір мектебінен өтумен бірдей.

Ғалым-жазушының сондай пікір-көзқарастарының бір тобы тіл туралы, қазақ әдеби тілінің дамуы туралы зерттеулерінде тиянақталған.

Бұл тақырыптағы мақалалары публицист жазушының творчестволық жолының әр кезінде жазылса да, бәрі де дер кезінде басталған. Қай кезде болмасын, ол туған тілі туралы ерекше ықыласпен, зор сүйіспеншілікпен сөйлейді, оны қалай пайдалану және қалай байытудың сан қилы жолдарын ізденген өз талпыныстарын баян етеді. Қазақ әдеби тілін қалыптастыру, тіл мәдениетін көтеру, аударма мәселелері туралы жазушы көзқарастары заманның әр дәуіріндегі тіл туралы өзекті талаптармен үндесіп, туған тілді дамытуда өзгеше үлес қосқаны даусыз.

М. Әуезовті қазақ әдеби тілінің өсу, даму дәрежесінің толғандыруы таңданарлық нәрсе емес, тіл туралы өз ойын айту, жеке ақын-жазушылардың тіліне, кей жағдайда өз тіліне де сынай қарап, пікір айту, оны көпшілік талқысына салу, тілді қадірлеуден, сүюден туып жатыр.

Ұлы қаламгердің тіл және оның дамуы туралы көзқарастарынан байқалатын жай – көркем шығарманың көрікті ойын жеткізер құралы тілі екендігін насихаттауда горькийлік дәстүрді қазақ әдебиеті майданында да ұластыра білгендігі. Ол әдеби тілдің әр қилы тұстары жөнінде өз пікірін айтар алдында Максим Горький сөздерін үлгі тұтып, оның орыс тілі туралы айтқан пікірлерін қазақ тіліне салыстыра отырып сөз етеді.

Тіл туралы алғашқы пікірлерін жазушы 1917-18 жылдарда-ақ айта бастаған. Ол «Сарыарқа», «Абай» сияқты газет-журналдарда жарық көрген шағын мақалаларында сол кезеңнің басты да қажетті талаптарының біріне – ғылым, оқу тіліне назар аударып, оқу мен ғылымды дамыту ісінің жанашыры ретінде бой көрсетеді. Халыққа білім беруде және сауаттылықты жолға қоюда оқу кітабы қажет екенін, ал оны жазу үшін түсінікті, айқын тіл керек екенін ескерте отырып, «қандай тілге бай жұрт болсын, ғылым жолына түсе бастағанда, тіл кемшілік қылып, қашанғы ескісін алып құрастырып, бөтен жұрттың тілін жамау қылып неше түрлі болып аламыштанады», – дейді автор.

Әдеби тіл туралы өз көзқарасын М. Әуезов «Қазақтың әдеби тілі туралы» және «Көркем әдебиеттің тілі туралы» деген екі мақаласын да жалғастырады.

Көркем әдебиетте жеке сөзді пайдалану жөнінде де жазушы былай деп ерекше бір толғаныспен сөйлейді: «...жеке сөз өзінің орны мен сәтін тапқан шақта, жаңаша жанданып кетеді. Сондай шағына жетіп, жанданған сөздің демі, лебі білініп, тың тірлік етіп, бал-бұл жанып тұрады. Ол көп қолданудан өлі сөз боп кеткен сөз емес, қызықты, ыстық лепті қайнар сөз болады. Міне, осындай боп табыса түйіскен қатар сөздер ақындықтың айғағы болады, шеберлік кестесіне жүреді. Оның көркемдігімен қатар, сөйлем ішінде өзінен-өзі ұшқын атып тұрған сипаты болады. Кей сөздердің асылды шақпақ тасқа шаққандай боп, әсем сөйлем ішінде ұшқындап, от тұратын шағы бар».

Ол баспасөз тілінің жұтаңдығын сынға алып, аудандық, облыстық газеттердің жеке сөзді жұмсауда шектен аса алмай, жергілікті халықтың шаруашылық пен кәсіпке байланысты қолданылатын сөздерін газет бетінде орынды көрсетеді.

Пунктуация мәселелеріне де салақ қарау – тіл мәдениетін ақсататын фактілердің бірі. Бұл жөнінде де М.Әуезов өз қаламдастарына орынды құлаққағыс жасайды.

Сонымен қатар, «Қазақтың әдеби тілі туралы» деген мақаласында бұл мәселе бойынша да өз пікірін түйіндейді. Орыс тілі мен шетел тілінен алынған атаулардың жазылу ережесін дұрыс жолға қою мәселесінде де көп еңбектенеді. Көркем аударма – орыс тілінен ұлт тіліне, ұлт тілінен орыс тіліне аудару, осыған орай тіл шеберлігі мәселелерін де М. Әуезовтің зерттеулерінен табуға болады. Аударма да лексиканы байытудың бір жолы. М. Әуезов аударма құрғақ болуға тиісті емес, түпнұсқаның түрлі қасиеттерін толық беру үшін интонация, ырғақ, синонимдер, мақал-мәтелдер сияқты тілдің әр қилы жақтарын молынан пайдалануды насихаттайды.

Қаламгердің осындай жанашыр пікірлерімен қатар, оның өз шығармаларын оқып отырғанда да туған тілге деген қадір-құрметі, сүйіспеншілігі айқын көрінеді.

Жазушы Әуезов өз шығармаларын халықтың тілдік байлығының ортасынан өрнектеп алып шығып, қалам ұшы жете бермейтін тіл ғажайыптарының сырын ашып, тіл шеберлігі мен құдіретінің қайталанбайтын, бірегей үлгісін салса, публицицст Әуезов көркем көсемсөздің қоғам ішіндегі пайдалануының ізін салады.

М. Әуезов өз шығармаларының тілі, өзіндік стилі мен ерекшелігі, тілдік мұралары жөнінде тіл ғалымдары, жазушылар тарапынан бірқатар зерттеулер жүргізілді.

Қортындылай келсек, М. Әуезов шығармалары да, олардың тілі де қазақ халқы өмірінің үлкен бір айнасы, тіл құдіретін жеткізер шежіресі. Сондықтан да оны зерттеу бірер еңбектің аясында шектеліп қалуға тиісті емес. Себебі, ұлы тұлғаның өмірі үлгі, ісі ұлағат. Сөзі – ақиқаттың айнасы.

Көркем шығармасы – жаңа өмірдің көркем үні, көркем бейнесі. Жаңа әдебиеттің бастауы.

**Тоқтагүл Дусанова,**

**№219 Ы.Алтынсарин атындағы қазақ орта мектебі**

**11-сынып оқушысы,**

**Қызылорда облысы, Шиелі ауданы**

**Көркемсөз құдіреті**

«Aдaмзaттың aсыл қaсиeттepiнiң бipi – сөз өнepi. Сoнaу көнe зaмaндapдaн бaстaп қaзipгe дeйiнгi aдaмзаттың aқыл-oйының мapжaндapы сөз apқылы бiзгe жeттi. Өмipдe бoлғaн нeбip oқиғaлap мeн құбылыстapды, тipшiлiктiң aлуaн түстi бoяулapы мeн aйшықтapын кeлep ұpпaққa жeткiзeтiн дe сoл өлмeйтiн сөз. Көркемсөз де oсы сөз өнepiнiң үлкeн бip сaлaсы. Oл көpкeм әдeбиeтпeн бipгe туып, қaлыптaсып, өсiп-өpкeндeп кeлe жaтқaн шығapмaшылықтың epeкшe бip тapмaғы», – дeйдi ақын, публицист Бaуыpжaн Жaқып ағамыз.

Бүгiнгi қoғaмдaғы бiз көpiп oтыpғaн көркемсөз яғни публицистика бipдeн пaйдa бoлa қoймaды. Мұның бaстaуы көнe зaмaндapдaғы aдaмдapдың үндeсуiнeн бaстaлaды. Бұл туpaлы белгілі зерттеушілер «Сoнaу epтe зaмaндapдa aдaмдap apaсындa aқпapaттық қaжeттiлiк пaйдa бoлды. Бip aдaм eкiншi бip aдaмғa нeмeсe бip тoбыp eкiншi бip тoбыpғa өз oйлapын жeткiзгiсi кeлдi. Бұл aлғaшқы қaуымдық құpылым кeзiндeгi тiлдiң пaйдa бoлуымeн тiкeлeй бaйлaнысты eдi. Сөйтiп aдaмдap сaнaсындaғы идeялap, көзқapaстap мeн oйлap тiл apқылы бaсқaлapғa тapaлып, iс жүзiнe aсa бaстaды. Aдaмзaт қoғaмындaғы қapым-қaтынaс құpaлы тiлдiң пaйдa бoлуы – көркемсөзге дeйiнгi aлғaшқы құбылыстapдың бipi eдi. Көpудiң, eстудiң жәнe сөйлeудiң қoсылуы нeгiзiндe aдaмдapдың қopшaғaн opтa туpaлы қoғaмдық пiкip, көзқapaстapы қaлыптaсa бaстaды», – дeйдi. Бұл публицистикaғa нeгiз бoлғaн aлғaшқы құбылыс бoлсa, eкiншiсi дeп – шeшeндiк өнepдi aтaй aлaмыз. Яғни көне замандардан ауыз әдебиеті арқылы бізге жеткен ең құнды дүниелердің бірі.

Шeшeндiк өнepдiң нeгiзiн Гpeциядa – Дeмoсфeн, Pимдe – Цицepoн сaлғaн дeсeк, aл қaзaқ тapихындa, қaзaқ aуыз әдeбиeтiндe шeшeндiк өнepдiң opны epeк. Хaлқымыздың дaнaлығының үлгiсi – ғaсыpлap бoйы хaлық сынынaн epeкшeлeнiп өткeн құнды мұpa, aсыл қaзынa. Шeшeндiк өнepiнe epтe зaмaндapдaн-aқ үлкeн мән бepiлгeн. Eжeлгi гpeк, pим eлдepiндe шeшeндiк өнepдi "pитopикa" дeгeн aтпeн жeкe пән peтiндe oқығaн. М.В.Лoмoнoсoвтың 1748 жылы бaсылып шыққaн "Шeшeндiккe қысқaшa бaсшылық" aтты eңбeгi бұл өнepдiң Peсeйдe дaмып, қaлыптaсуынa түpткi бoлған.

Ал, қaзaқтың шeшeндiк сөз тapихы Мaйқы би мeн Aяз билepдeн бaстaлып (XII-XIII ғғ.), Жиpeншe шeшeн, Aсaн қaйғы (XIV-XV ғғ.) eсiмдepiмeн қaтысты кaлыптaсып, өpкeндeй түстi. Шaлгeз, Бұхap (XV-XVIII ғғ.), Шopтaнбaй, Дулaт, Мұpaт, Төлe, Қaз дaуысты Қaзыбeк, Әйтeкeлepмен жaлғaсын тапқан. Шeшeндiк өнepiнiң кeңiнeн дaмып биiктeгeн кeзeңi – XV-XVIII ғғ. Бұл кeз қaзaқ хaлқының жoңғap, қaлмaқ, қытaй бaсқыншылapынa қapсы тұpып, өз тәуeлсiздiгiн қopғaу жoлындaғы күpeс жылдapы eдi. Шeшeндiк сөздepдiң aлғaшқы үлгiлepiн хaлық aуыз әдeбиeтi туындылapынaн, epтeгi, aңыз-әңгiмeлepдeн, өлeң-жыp, дaстaндapдaн ұшыpaтaмыз. Oсы сөз өнepiнiң кeң қaнaт жaйып, opнығып дaмуындa тaпқыpлық пeн шeшeндiктiң тaмaшa нұсқaлapы – жыpaулap тoлғaулapы, aйтыстap мeн мaқaл-мәтeлдepдiң opны epeкшe.

Қазақтың көркемсөзін, тіл айшықтығын, әдеби қорының байлығын тек қазақтар ғана емес, өзгe жұpттың aтaқты aдaмдapы, ғaлымдapы да жoғapы бaғaлaған. Шeшeндiк сөздep нұсқaлapын aкaдeмик В.В.Paдлoв (XIXғ.) зepттeп жинaғaн бoлaтын. Oл: "Қaзaқтap... мүдipмeй, кiдipмeй, epeкшe eкпiнмeн сөйлeйдi. Oйын дәл, aйқын ұғындыpaды. Aуыз eкi сөйлeп oтыpғaнның өзiндe сөйлeгeн сөздepі ұйқaспeн, ыpғaқпeн кeлeтiндiгi сoншaлық, бeйнe бip өлeң eкeн дeп тaң қaлaсың", – дeп көpсeтe oтыpып, әсipeсe қaзaқ тiлiнiң тaзaлығы мeн тaбиғилығын дұpыс aңғapып, қaзaқтapдың сөзгe тaпқыpлығы мeн шeшeндiгi өзiнe epeкшe әсep eткeнiн жaзып кеткен. Сондай-ақ, ағартушы Ыбырай Алтынсарин хaлық дaнaлығының жaсөспipiмдepдi тaпқыpлыққa, өткipлiккe, aдaмгepшiлiккe бaулитын тәpбиe құpaлы eкeнiн жeтe тaнып, өз eңбeктepiнe opнымeн eнгiзiп, пaйдaлaнa бiлген бірден-бір ұлы тұлға.

Ықылас білдіре қараған адамға, қазақтың сөз құдіреті – халқымыздың өсiп-өpкeндeу жoлындaғы жoлбaсшысы, oйсepiгi, бaғдapшaмы iспeттeс. Сөз құдіреті бeлгiлi бip уaқыттa бoлғaн бeлгiлi бip oқиғaны aйнa-қaтeсiз көз aлдымызғa aлып кeлeдi. Сoл кeздe нe бoлды, қaлaй бoлды, кiмдep өмip сүpдi, oлap қaндaй әpeкeт, мiнeз көpсeттi? Мiнe oсы сaуaлдapдың бәpiнe жауапты көркем шығармалардағы сөз құдіретінен байқай аламыз. Өткeндi бүгiнгe, бүгiндi бoлaшaққa жaлғaп тұpғaн aқиқaт көпipiн көpгiңiз кeлсe, oл көркемсөз өнepi екенін ұмытпағаныңыз абзал.

Қазақтың көркем сөзі – ондаған ғасырлардың жемісі, сан түрлі дау-дамайды шешуге себепкер болған асыл сөз өнері. Көркемсөз қоғамдағы көкейкесті мәселелерді қозғайды. Көркемсөз халықтың рухын көтеретін ұтқыр да уытты тілмен жазылып, жұртшылықты жақсы іске бастайды. «Көркемсөз – көңіл тілі, жалаң сөз – зейін тілі» дейтін Ахмет Байтұрсынұлы «көркемсөз» терминін ең алғаш ғылымға енгізген. Ұлы ақын Абай: «Өлең – сөздің патшасы, сөз сарасы», «Кестенің бізі, өткірдің жүзі, өрнегін сендей сала алмас» деп көркемсөз құдіретін жоғары бағалаған. Көнеден бүгінге жеткен сөз өнері көшпелі елдің «Оян, қазақ!» деп ұран салып, қараңғылықтың көгіне өрмелеп шығып күн болып, азаттыққа қол жеткізуіне себепші болды емес пе? Одан қалды, беріде қазақтың от ауызды, орақ тілді ақындары Махамбет, М.Дулатовтардың рухты өлеңдерінің арқасында тар қапастағы қазақтар оянып, өшкенін қайта жаңғыртты... Тәуке хан заманында Тәукенің жіберген елшілері қылышынан қан тамған Цебан Рабдан алдында күмілжіп, айтарға сөз таппай қалғанда небары он төрт жасар Қазыбек ортаға суырылып шығып: «Біз қазақ мал баққан елміз, ешкімге соқтықпай жай жатқан елміз. Елімізден құт-береке қашпасын деп, жеріміздің шетін жау баспасын деп найзасына жылқының қылын таққан елміз... Танымайтын жат елге танысқалы келгенбіз, танысуға көнбесең шабысқалы келгенбіз. Сен қабылан болсаң, мен арыстан – алысқалы келгенбіз, тұтқыр сары желіммен жабысқалы келгенбіз. Бітім берсең жөніңді айт, бермесең тұрысатын жеріңді айт» деп өзінің тапқыр сөзінің арқасында жау қолындағы 90 тұтқынды шабылған мал, тоналған мүлігімен шашау шығармай қайтарып алып, елге олжамен оралған деседі. Өткірлігімен қысылтаяң тұста ер мен елге бірдей медет берген көркемсөз құдіреті қандай десеңізші... Осы секілді күрмеуі қиын мәселелердің бір ауыз сөзбен шешімін таба білген, бір сөзге елді тоқтатқан төбе билеріміздің сөз саптаудағы төреліктерінің арқасында осы күнге де аман-есен жетіп отырмыз.

Күні бүгінге дейін біздің шұрайлы да тегеуріні мықты қазақ тіліміз өз мәртебесін жоғалтқан емес hәм жоғалтпайды да. Қазіргі уақытта да сөз өнерінің құдіретін, мән-маңызын ұрпақтан-ұрпаққа жеткізіп, ұғындырып келеміз. Осы құдіреттің қадірін жастарымыз бағалай білсе, ана тілі және оның бағасы ешқашан жойылмақ емес! Керісінше, сөз өнеріміз құлаштай қанат жайып, өркендей бермек!

**Ерболат Байрамбаев**

**Көсемсөз құдіреті**

* Әдебиет дегеніміз не?
* Ол өнер.
* Қандай өнер?
* Сөз өнері.

Әр өнердің өзіндік құралы бар. Мүсіншінің құралы – саз балшық, суретшінің құралы – қалам бояу. Ал әдебиетшінің құралы – сөз.   
Кез келген адамды соққымен тоқтата алмайсың,  ал  сөзбен тоқтатуға болады. Орынды жерде сөз қозғалып, тоқетер шешім айтылса, онда ол көсемсөз деп аталады.

Ерте ғасырларда Төле би, Әйтеке би, Қазыбек би сынды даналарымыз  өзнің көсемдігімен әділ төрелеп елдің дауын бөліп берген. Ежелгі  тарихымызда мың жылда бір туар дарабоз көшбасшыларымыз: Керей хан, Жәнібек  хан, Абылайхан аталарымыз да ақыл-парасатымен, сөзге шешендігімен елді бірлікте ұстап отырған. Керек болса 1986 жылғы боздақтарымыз Қайрат Рысқұлбеков өлімге тартылар алдында шындықты айтып өлген. "Бас кессе де, тіл кеспек жоқ" – деген. Бұл "сөзге"  деген құрмет, "шындыққа" деген адалдық.

Көсемсөздің құдіреттілігі сонша, ел, билеріміз ортаға шығып сөйлегенде аузынан шыққан әрбір сөзін іліп  әкетіп отырған. Ал қазір, бір-бірінің сөзін тыңдамақ түгілі бірінің сөзін бірі бұзып жатады.

Бұл сөз қадірінің жоғалуы ма әлде адам қадірі ме?.

Бұл сұраққа мен былай жауап беріп көрейін...

Сөз қадірі...  Неге дейсіздер ме?

Қазіргі жастарымыз әлеуметтік желілерде,  күнделікте өмірде лексикологиялық қорына орысша сөздерді көп қосып жатады. Өткен күні көшеде тұрсам, маған  жас бойжеткен келіп:

– Молодой человек сіз почему мындақ стоите? – деп кетті. Не орысша емес,  не қазақша емес. Орыс тілі біздің сөздік қорымызға қайдан енген? Оған мынадай мысал жауап бола алады деген ойдамын: Бір орталықта үйір-үйір боп Қазақтар тұр. Бәрі у-шу, әңгіме-дүкен құруда. Арамызға бір орыс кіріп келді делік. Егер  сол орыс бір сұрақ қойса, онда оған жаңағы Қазақтар қалай жауап береді? Орысша.... Міне, осыдан-ақ тіліміздің, құдіретті сөзіміздің, көсемсөзіміздің қадірі жоғалғаны байқалады. Мен бұл сөзбен ана тіліңнен басқа тілді үйренбе дегенім емес. "Өзге тілдің бәрін біл, өз тіліңді құрметте".

Тілімізге, дінімізге, сөзімізге бекем болайық, ағайын! Ертең көсемсөзіміз жоғалмауына кім кепіл?...

Сөзім соңында өз өлеңіммен...

Кетейін тағы да бір жолдап өлең.  
Қазағымның сөздеріне болғам елең.  
Жағдайын сұрай қалсаң, түсінбеймін,  
Не сөз өзі Құдай -ау   
«норма» деген..

Түсініксіз сөздермен өрістейді,  
Бұл да бір замананың теріс кейпі.  
Не істеп жатқанымды сұрағаны:  
Қысқартып оныда «не іс?!» дейді..

Білсеңіз дұрыс сөзде мәні барын.  
Жетпейді ме осыған сауаттарың?!  
Қандай хабар дегенді «не хаб?!» десе.  
«Еш хаб» деумен кемітер жауаптарын..

Осы ма болашаққа тiл қызметі?!  
Замандастар – жүректің жұмыр еті.  
Қазағымның сөздерін толығымен,  
Айтайық əріптерін қырық екі!...

**Айсұлу Жеткерген,**

**№25 орта мектептің**

**11-сынып оқушысы,**

**Қызылорда облысы,**

**Қазалы ауданы,**

**Қожабақы ауылы**

**Мұхтар Әуезов – публицист**

**Мұхтар Әуезов – сарқылмайтын, бітпейтін, жасарып, жаңғыратын, өмірдің өзіндей, жапырағы мәңгі жап-жасыл, жалғаса беретін құбылыс.**

**Рымғали Нұрғалиев**

Дүниеге қазақ перзентi болып туып, адамзат перзентi аттанған М.Әуезов тағдыры – талай ақиқатқа қа­пысыз көз жеткiзетiн тағылым мектебi. Заманамен бiрге тебiренiп, мәңгiлiкпен үндесе бiлудiң айқын өнегесi.

Ұзақ жылдарға созылған терең iз­денiстiң, қат-қабат шырғалаңдардан адаспай тура жол тауып, ұлы мақсаттан ауытқымаған зор шығармашылық қажыр-қайраттың нәтижесiнде дүниеге келген төрт томдық эпопея дүниежүзi әдебиетiнiң көркiн асырып, кемел төрiнен орын алды. Бұл шығарма қазақ мәдениетiнiң даңқын аспандатты, төрткүл әлемге қазақ деген халықтың асыл жанын, iзгi жүрегiн, ұлттық қадiр-қасиетiн паш еттi. Кең байтақ даламыз­дың қайталанбас, ешкiмге ұқсамас ерен болмысын қапысыз әйгiледi.

Дүниеге "Абай жолын" сыйлаған М. Әуезовтің шеберлігіне көзі қарақты мыңдаған, миллиондаған оқырмандар ғана емес, домалақ жер шарына танымал жазушылардың өздері таң-тамаша қалып, есімін ауыздан-ауызға таратып жатты. "Кезінде орыс мәдениетінің дамуына Пушкин қалай әсер етсе, қазіргі Орта Азияның көркем ойы мен көршілес халықтарымыздың бүкіл рухани өмірінің қалыптасуына Әуезов сондай ықпал жасады", – дейді Ш. Айтматов "Ұстаз туралы сөзінде. Луи Арагонның пікірінше "...әлемнің басқа елдерінде де онымен тең түсетін шығарманы табу қиын". "Сіз әлі "Абайды оқыған жоқпысыз? Онда сіздің ештеңе оқымағаныңыз. Бұл – таңғажайып, бұл – керемет" деп жер жүзіне жар салған Альфред Курелла ондағы кейіпкерлерді "Шекспир суреттеген бейнелердің өзі!" – деп, тағы ағынан жарылады. Андре Стиль одан да әріге кетеді, "Стиль айқындығы, сөз құрылымы Гомерді еске түсіреді" – деп атап көрсетеді ол. Аңдасаңыз, әйгілі жазушылардың бұл ойларының астарында қазақ тіліне деген, ұлы эпопея жазылған тілге деген үлкен ынта, қызу құштарлық, нәзік сүйіспеншілік жатыр. Ал М. Әуезов тілі, М. Әуезов стилі мұндай құрметке әбден ие.

Қазақ халқының маңдайына бақ боп дарыған «Абай жолы» романы арқылы елімізді әлемге танытқан талантты жазушының публицистика саласына да қосқан еңбегі орасан зор.

Қолына қалам алған жас Әуезовті қазақ даласында сол кезде қалыптасқан ахуал түрлі тақырыптарға жетелейді. Оны бірде әйел теңдігі жайы толғантса, енді бірде оқу-ағарту, мәдениет ісі терең ойлантады. Қазақ зиялылары, ғылым негіздері, саясат, шет жұрттар өмірі, баспасөз, әдебиет мәселелері де шығармашылық арқауына айналды. Профессор Рымғали Нұрғалиевтің айтуынша: «Болашақ дария тебіреністі, шырқау терең, қайратты ойдан хабар бергендей, жас таланттың алғашқы сапары байлаумен пікірді ашық, жарып айтуды талап ететін публицистикадан басталады». Жалпы, М.Әуезовтің газет беттеріне жариялаған мақалаларынан өткеннің асыл қасиеттерін бойына сіңірген, ел болашағына алаңдаған, ұлт қамын ойлаған публицистің қоғамдық-саяси көзқарасы айқын аңғарылады. Мұхтар публицист ретінде саясат, шаруашылық, мәдениет, ғылым, баспасөз, әдебиет тақырыптарында алғашқы өткір ойларын осы жылдары көрсетті. Соның бірі жазушының қалам алды туындысы – «Адамдық негізі – әйел»атты мақаласы Семейде шығып тұрған «Сарыарқа» газетінің 1917 жылғы 5 қыркүйектегі 12-санында жарияланған. Бұл мақаланың жазылып, жариялануы жайлы Әуезовтің өзі 1928 жылы жазған өмірбаяны «Өз жайымнан мағлұматта» былай деп мәлімдейді:

«Алғашқы жазуларым сырлы әдебиет бетінде болмай, жалпы газет-журнал мақалаларынан басталады. Ең алғашқы баспаға шыққан статьям «Сарыарқа» газетінде: «Адамдық негізі – әйел» деген нәрсе еді. Бұл анығында менің жалғыз өзімдікі емес. Тұраш екеуміздікі болатын. Негізгі пікір соныкі еді, мен соның пікірімен жаздым. Мақаланы бергенімізде ешқайсымыздың қолымыз жоқ еді. Басқармадағы Сәбит Дөнентай баласы ма, болмаса Әлімбеков пе, біреуі мен әкеп берген соң «Семинарист Әуезов» деп аяғына қол қойып жіберіпті»

Мақала сол кезең үшін қазақ арасындағы маңызды қоғамдық-әлеуметтік мәселелердің бірінен саналатын әйел теңдігі туралы жазылған еді. Мұнда әйел затының қоғам өмірінде алатын орны туралы және қазақ арасындағы кейбір әдет-ғұрыптар мен әйелге деген кертартпа көзқарастың халықтың тұрмыс халінің оңалуына тигізер зиянды әсері мен кедергілері ғылыми-философиялық тұрғыдан талданып қарастырылған. Қоғамдық дамудың негізгі тетіктерінің бірі – адам баласының сана-сезімі, адамгершілік құлқы, білім деңгейіне тікелей байланысты деп түсінетін автор осы бағытта, тәлім-тәрбие ісінде әйел затының атқарар қызметіне ерекше мән беріп, жоғары атап көрсетеді.

Сонымен бірге 1920-1922 жылдары «Қазақ тілі» газетінде М.Әуезовтің «Қазақ оқығандарына ашық хат», «Бүгінгі зор міндет», «Егінге дайындалыңдар», «Мадиярға жауап», «Сот», «Қазақ қызметкерлерінің міндеті», «Қазақ бөлімдері туралы» сынды қоғамдық-саяси мәні зор мақалалары жарияланды. Публицистік даярлығы күшті М.Әуезов «Қазақ тіліндегі» қызметіне тез төселді, «Абай» журналында, «Сарыарқа» газетінде мақалалары жарияланып, ойын дәл жеткізуге әбден машықтанған оған газет редакциясын басқару қиынға түспеді. Тек үлкен айырмасы – журналист қаламынан шыққан мақалалар коммунистік идеология талабымен өлшенуі тиіс еді.

Оқу-ағарту саласына байланысты мақалаларына тоқталсақ, «Қазақ тілі» газетінде оқу-ағарту мәселесіне айрықша көңіл бөлген жандардың бірі – Мұхтар Әуезов еді. Ол ағарту ісін сырттай уағыздап қоймай, қолдап кірісті. Өзі оқытушы-педагог болып қызмет атқарды. Кеңес өкіметі орнаған жерлерде ашылып жатқан мектептер жабдығын жасау, ана тілін, әдебиетін үйрету, оқу құралдарымен қамтамасыз ету сияқты өзекті істерге белсене араласты.

Жазушы өзіндік ой түйіндеулерін, пікір, көзқарас, кеңестерін «Халық әдебиеті туралы», «Қазақ әдебиетінің қазіргі дәуірі», «Әдебиет ескілігін жинаушыларға» сынды мақалаларында білдіріп, өзі редакциясында қызмет еткен. «Таң» журналында ел арасынан жиналған ертегі, аңыздар жөнінде, ескілікте тарихта болып, аты аңызға айналып кеткен ұлттық батырлар, сал-серілер, бақсылар, ақын-жыраулар жөніндегі құнды деректерді жариялап отырды. Бұл жүйелі зерттеуі, фольклорлық нұсқауларды жинаудағы ерен еңбегі «Әдебиет тарихы» атты еңбегінде тұжырымдалды.

Көлемді де кесек туындылар жазған жазушы стильдік-композициялық, формалық, тілдік шеберлігінің бастауы да – шығармашылық жолының алғашқы кезеңінде жазылған публицистикалық шығармаларында жатқандығына көз жеткіздік. Талай жылдар бойы жинап-терген еңбектерінің барлығын ұрпаққа мұра қылып қалдырған М.Әуезовтің еңбегі ешқашан өшпес, өлмек емес.

Әуезовтiң ұлан-ғайыр тағылымы оның биiк азаматтық өресiнен туындайды. Әуезовтiң азаматтығы – елге деген жан­пида еңбектен тұрады. Шен-шек­пен­ге таласқан дау-шар, бақай күрес емес, халықтың дәулетiн, рухани бай­лығын арттыратын жасампаз еңбек қана азаматтық парызының өтеуi болмақ. Азаматтықты осылай Әуезовше түсiн­генде ғана бiз бiр елдiң мақсаты бiр, тi­легi бiр перзенттерi болып үлкен iстерге жұмыла аламыз.  
 Ұлы тұлғаны уақыт аласарта алмайды. Әуезов бейнесi осыған куә. Келер ға­сырда да кемелдене беретiн кемеңгер М.Әуезов – тек сiз бен бiздiң ғана емес, әлi дүниеге келмеген жаңа ұрпақтардың да сарқылмас игiлiгi, өлшеусiз бақыты.

**Ақерке Жәнібекова,**

**11-сынып оқушысы,**

**№43 жалпы білім беретін мектеп,**

**Алматы қаласы, Жетісу ауданы**

**Газет, әлде интернет?**

**Адамға ең бірінші білім емес, тәрбие берілуі керек, тәрбиесіз берілген білім адамзаттың қас жауы, ол келешекте оның барлық өміріне апат әкеледі.**

**Әбу Насыр әл-Фараби**

Бұл сұрақ дұрыс жауапты қажет етіп баршаны толғандырып қана қоймай, қоғамның өзекті мәселесіне де айналғаны бәрімізге мәлім. Қоғамның заманауи бағытқа бет бұруының әсерінен заман талабына сай қазіргі жастар газет атаулыны ұмытып бара жатқандай. Әрине, көпке топырақ шашпайын, дегенмен қазірде жас-кәрінің де интернетке тәуелділігі басым. Елімізде сан түрлі газеттер жұмыс істеп жатыр, тіпті солардың біреуінің де атын білмейтіндер баршылық. Байқасақ, шет елдерде газет жұмысына жақсы көңіл бөледі және қарапайым xалықтан бастап күнде таңертең интернеттен бұрын газеттен жаңалық оқып бастайды. Бұл олардың өмірінде әдет, дағды болып қалыптасқан. Міне, осы орайда біз үлгі алсақ, нұр үстіне нұр болар еді.  
Бүгінде ғаламтордың жақтаушылары көбіне жастар. Оған мысал ретінде өзім қатарлы жас буынды алатын болсам, кейде маған олардың ойлау қабілеті саяздап бара жатқандай көрінеді. Қашан, қай жерде болмасын қолдарында интернеті қосылған қалта телефоны. Бұл – олардың қоғамнан алыстап бара жатқанының тағы бір себебі. Онымен қоса достарымның өмірді танып білуге, айналада болып жатқан өзгерістер мен жаңалықтардан алшақ болып бара жатқаны менің жаныма бататыны рас. Оларға қарап, бақылап отырып не көріп, не тыңдайтындарын білгім келетін. Бірі оқу үстінде «В Контакте» сайтында, ал екіншісі «Instagram»-да, басқа да әлеуметтік желілердің майын тамызып отырғандарын, енді бірі сол телефондағы интернетінен мән-мағынасы жоқ ойын ойнап отырғанын көргенде таңқалдым. Түрлеріне қарасам, екі езулері құлақтарында, мәз-мейрам. Ақылшы сымақ болғаным емес, мен де интернет пайдаланушылардың бірімін. Алайда, интернетке кірдім деп өз болашағыңды, өз ісіңді ұмытудың қажеті не? Керексіз дүниенің қашанда іске жарамайтынын білеміз емес пе? Достарымды даттап, өзімді сүттен ақ, судан таза қылып көрсетіп жатыр деп, жоқ, олай емес. Иә, мен әлеуметтік желілерде отырмаймын деген сөз емес, қажеттілікке байланысты «WhatsApp» желісін xабар алмасуға, ақпарат алуға пайдалы жағын қолданамын. Осы желілердің ең зияндылығы кез келген адамның сауаттылығы мен сөйлесу мәдениетіне әсер етуінде. Қазірде шығарма, эссе жаза алмайтын кей оқушылар бар. Бұның бәрі көп уақытын кітап оқумен емес, интернетке кіріп түрлі ойындар ойнап, уақытын тиімсіз өткізудің зардабы деп ойлаймын.

Ашығын айтқанда, қазіргі заман оқу оқыған жастардың озатын кезеңі. Сондықтан да, бұны түсінетін мына біз, жастар тынбай еңбек етуіміз қажет. Интернет болсын, газет-журналдар болсын, өзіңе керектісін алып пайдаға асыру. Ал, менің достарым ше..? Олар интернетті білімін жетілдірудегі ақпарат алу құралы ретінде емес, «тәрбиесіз берген білім адамзаттың қас жауы» – деп ғұлама Әл-Фараби айтқандай тиімсіз, бұрыс жақтарын іздеп табуда.

Болашақ журналист маманы болғандықтан әр түрлі газеттерге мақалалар беріп, пайдама асырып, тәжірибе жинап жатқанымды жасырмаймын. Әр мақалам шыққан сайын жас балаша қуанып, әрдайым қолдап, көмегін аямайтын ұстаздарыммен, сыныптас достарыммен бөлісіп отырамын. Ұстаздардың менің шығармашылығыммен қанағаттанып, мақтан тұтатынын сеземін. Ал, әлгі интернетке, әлеуметтік желілердің құрсауында қалған бірен-саран достарымның менің мақалаларыма тіпті бұрылып та қарамайтындарына налып кетемін. Оларда менің мақалам тұрмақ, газетті сыйлауға деген құрметтің жоқтығын байқаймын. Газет ішіндегі мақалаларға, өлеңдерге, тіпті болмасын көпшілік қызығып қарайтын комикс әңгімелерге де мойын бұрмайтынын түсіне алмаймын. Интернет бір төбе, ал газеттің алар орны ауыз толтырып айтарлықтай бір төбе емес пе?! Ал, сол достарым мұны тіпті ұғар емес.

Соңғы жаңалықтардың бірі – әлеуметтік желілерде «Синий кит», «Тихий дом» атты адам өмірін қиятындай, түсініксіз ойындардың өрбуі. Бұл қанды ойынның алдауына түсіп, өз өміріне балта шауып жатқандар жоқ емес. Мұндағы менің ойым, ойыннан зиян шеккендердің ішінде студент жастар да бар, әлгі студенттің соншалықты алданатындай, түсінбейтіндей санасы жоқ па, кішкентай дейтіндей бала да емес қой. Бұл сұраққа бір ғана жауапты: интернетке тәуелділіктің салдары деп білемін.

Интернет тек қана адамды рухани және мәдени аздырып қана қоймай, салауатты өмір салты қағидаларын да бұзады. Ең бірінші, көздің көру қабілетін нашарлауы мен ұйқының қанбай мидың дұрыс жұмыс істемеуіне әкеліп соғады. Әрине, менің интернетті жамандағыным емес. Интернет – ол қоғам мен адам дамуының бір көзі. Интернет – ол бір бүтін әлемге ортақ мәдениет. Оны дұрыс пайлану адам баласының өз қолында. Интернеттің пайдасы өте зор. Керекті ақпаратты жылдам әрі толық алуда, алысты жақындатуға, білмейтінді танып білуге т.б. көмегі көп.

«Газет, әлде интернет?» бұл сұраққа әркімнің жауабы әр түрлі. Сол себепті, біздің міндетіміз газет болсын, интернет болсын екеуінің де пайдалы да тиімді жағын қоладана білу.

Бірге таңдап, дұрыс жолын ұстанайық!

**А. Ибрайымов**

**Алматы облысы, Райымбек ауданы**

**Қызылшекара ауылы**

**К.Байшығанұлы атындағы орта мектебінің**

**11-сынып оқушысы**

**Газет, әлде интернет?**

Адам қашанда дамудың үстінде жүрері сөзсіз. Қазіргі біздің күнделікті тұрмысымызға қажетті дүниенің бәрі дамудың, армандаудың арқасында келді. Ерте кездегі адамдар өзіне рухани қазына керек екенін білді. Бірі тасқа сурет салды, бірі ағаш жапырақтарына жазу жазды, сөйте-сөйте адамдарға күнделікті жаңалықтармен таныстыратын құрал керек болды. Ол, әрине, газет еді.

Келесі асу Ыбырай атамыз айтқандай: «Айшылық алыс жерлерден, жылдам хабар алғызу» болды. Адамның санасы күн сайын өсіп, жаңалықты жылдам жеткізуді көздеді. Бұл мақсат та орындалды.

Жалпы күйбең тіршілік. Өзен сияқты сырғып ағып жатыр. Мен өз болашағымды ойландым. Ой түйдім.... Кейде өмірге сәл шегініс жасасақ, адамдар бізге қарағанда бақытты сияқты. Кейде осы заманға қуанамын да, кейде налимын. Қазір адамдардың бас ауыруын ойлап қарасақ, түкке тұрмайтындай. Кейбірі жасанды, қарабайыр сияқты. Сұлтанмахмұт Торайғыров атамыз аз ғұмыр кешсе де, келер ұрпағына мол мұра қалдыра білді: «Қараңғы қазақ көгіне өрмелеп шығып күн болам...», – деді. Осы сөздің түп-төркініне үңілсеңіз көзіңіз кішкене болса да, ашылар еді. Көпке топырақ шашудан аулақпын, әрине!

Қазір ХХІ ғасырда интернеттің болуы әркімді ойландырары сөзсіз. Себебі, қазіргі дамыған заманда он алтыншы ғасырдан бастау алған газеттің өмірі қыл үстінде тұрғандай көрінеді.

«Қай елдің баспасөзі мықты болса, сол елдің болашағы зор», – деген екен Міржақып Дулатов атамыз. Қазіргі жастардың көпшілігі газеттің бетіне де қарамайды. Оданда асыл «досы» бар. Ол – интернет. Интернеттің өзінде жастардың көпшілігі әлуеметтік желіде белсенді.

Ғаламтордың да пайдасы бар, ол керек хатты лезде жеткізу. Интернет біз үшін тамақ пісіріп бермейді, киімімізді жуып беріп, бізді бір жерден екінші бір жерге тасымалдамайды. Біз оны «досымызға» айналдырып алғанбыз. Ертеде адамдар бір жаңа дүние шықса, оны жаңалық көріп, соны сөз етеді екен, сондай бір жаңа дүниенің «арқасында» кезінде газеттердің де басына қара бұлт үйірілген деседі. Бірақ адамдар газеттің қажет екенін біліп, газетті одан әрі жандандыруды қолға алыпты деседі.

Мен өз басым газетті ес білгелі білемін. Ал интернетке келсем, оған үйренгеніме, ары кетсе бес не алты жылдан асты. Мен ең алғаш газетті, ұмытпасам екінші сынып оқып жүрген кезде оқи бастадым. Оған ата-анам мен менің ең алғашқы ұстазым Алтын апай себеп болды.

Бастауыш сыныпта оқып жүргенде апай сабақты бастамас бұрын бізден көрген-білгеніміз бен естіген жаңалықтарды сұрайтын, жарыс ұйымдастыратын. Мен ол кезде «Ұлан» газетін оқитын едім. Апайымыз: «Қайсың жақсы жаңалық айсаңдар, сол балаға ана тілінен бес қоямын», – дегенді естіп, бәріміз шуылдасып кеттік. Мен еш ойланбастан, «Ұлан» газетінен оқыған «Абайды көрген кісі бар» атты мақаланы айтып бердім. Ол кезде менің жасымдағы бала үшін толық газеттің бір бетін оқу ерлікпен пара-пар еді. Сол күнгі жүлде маған бұйырды. Содан кейін бұл басылымнан ажырамауға бел будым.

Менің үшінші сыныптан бастап, аудандық басылымдарға салған суреттерім жариялана бастады. Кейіннен, бесінші сыныпта «Ұлан» газетіне жаза бастадым. Бірақ байланысты үзіп алдым, жетінші сыныптан бастап мақала жазуды қайтадан қолға алдым, кейін араға жыл салып, «Ұланның» жас тілшісі атанғанымда менің шабытыма шабыт қосылғандай сезім болды. Сол жетінші сыныптан бері мақала жазуды үзбедім, кейін сол екінші сыныптың оқушысы өзі қинала оқыған бір беттің көлеміндей мақала жазарын, сол басылым жан досына айналарын білмеген де еді.

Газет арқылы мен мамандыққа таңдау жасап, өміріме өзгеріс енгізетін білім ордасын да таңдауыма сеп болды. Сүйікті басылымым менің «төртінші билікке» ұмтылуыма, әл-Фараби атындағы ҚазҰУ-ға оқуға түсуді маған арман етті.

Ғаламтор бүгінде заманның сұранысы. Мен газет пен интернетті салыстыруды жөн көріп отырмын. Қазіргі кезде, жасөспірімдерде ең көп кездесетін ауру түрі: көздің көруі нашарлауы. Әрине, оған себеп самсунгта сағаттап, айпадта айлап отыратыны.

Ал газеттің ең бірінші пайдасы: жадыны жақсартады, ой мен шығармашылық қабілеттерді дамытады.

Екінші пайдасы, адамдармен жақсы қарым-қатынас жасауға үйретіп қана қоймай, сөздік қорды байытып, әдемі сөйлеу мен сауаттылыққа баулиды.

Үшінші пайдасы, талдау мен сарапқа салуға үйретеді.

Төртінші пайдасы, қоршаған ортаны, айналаны, керек етсе сізді де тануға жәрдемдеседі.

Бесінші пайдасы, өмірде табысты болудың ең бірінші алғы шарты.

Ал, ғаламторға келсек, керек мәліметтерді тез табуын табады, бірақ, газеттегідей терең, байыбына бара бермейді.

Газетте жазылған мақалалар нақты дәлелдемерге сүйеніп жазылатынын ескерген жөн.

Интернет, одан басқа, сауатты жазу жағын ақсатады. Мәселен, онда «Салем!», «Калайсың?», «Аман-есенсің бе?», «Не жаналық?» сияқты сөздер ғана кеңінен қолданыста.

Интернетте жарнамалар да самсап тұратынын ескерген жөн, басылымдарда адамның жасына лайықталып жазылған мақалалар мен өлеңдер берілсе, ғаламторда адамның жасы ескерілмейді.

Ғаламтор желісінде ДК ультра күлгін сәулесі кері әсер ететіні бәрімізге белгілі, ал ондай сәулелер газетте атымен жоқ.

Керек десеңіз, кей жолдастарымның сыныптастары сабақта емес, «VK», инстаграмда отырады. Қазір біз көп уақытымызды газет оқуға емес, ғаламтордың торына шырмалып, газет-журналдардан оқыған жаңалықтарды айтудың орнына, ғаламторда кіммен кім дос екенін, неше досы бар екенін, орташа есеппен қанша «лайк» жинайтынды айтып қызыл кеңірдек боламыз да жатамыз.

Қорытындыласам, қанша заман өтсе де газет өз құндылығын жоғалтпақ емес. Газет, әлде интернет? Бұл нақты таңдау емес, талдау. Интернеттің де, газеттің де берері одан кем түспесі анық. Интернетті де іске жаратыңыз. Тек, тәуелділіктен сақ болыңыз! Қай жағынан алып қарасаңыз да қол жетімді, әрі пайдалы ол – газет. Мен барлықтарыңызға ғаламторды «лақтырып» тастасын деп айтып отырған жоқпын. Тек пайдалы іске көбірек уақыт бөлсе екен деген ойым. Бізге мейлінше ғаламторды шектеген дұрыс. Газет оқысаңыз, пайдалы жағынан сіз ұтасыз. Әрқашан да «Халықтың көзі, құлағы һәм тілі» саналатын баспасөзге көп назар аударыңыз. Газетті оқыңыз, саралаңыз, ой түйіңіз!

**Аяжан Кəрім,  
9-сынып оқушысы,  
Ақжайық ЖОББ мектебі,  
БҚО, Теректі ауданы, Ақжайық ауылы**

**Газет, əлде интернет?**

XXI ғасыр – технологиялар дамыған заман. Бұл ғасыр білімділердің заманы, жаңа технологиялар мен жаңа білім салалары ашылған заман.  
Бұл уақытта өмірге көптеген дүниелер келді. Соның ішінде əлем бойынша кең таралғаны – интернет. Кез келген уақытта қолжетімді əрі қалаған нəрсеңді бір шарлап шықсаң оп-оңай таба аласың.  Қазіргі уақытта шыны керек, осы  интернет пен газет-кітаптарды бақталастырып қойдық. Газет əлде интернет?

Əрине, қазір 2 жасар баладан еңкейген қартқа дейін ұялы телефон қолданып, көбіміз интернетті пайдаланамыз. Əйтсе де, бұған қарап газет мүлде оқылмайды, енді қажет емес деп айтуға да болмайды. Газеттерді оқып, пайдаланып жүргенімізге бірнеше жылдар болды. Газеттегі мағлұматтардың барлығы дерлігі интернет беттерінде бар деуге болмайды, ал интернеттегі мəліметтер газеттерде кездеседі деуге болмайды. Интернеттегі қажет мəліметтерді жоғалтып алу да оңай, "кетіру" тетігін басып қалсаңыз керек нəрселеріңіз де жоқ болды дей беріңіз. Шындығында екеуінің де пайдасы бар жəне əрқайсысының өз орындары бар, тек біз екеуін де орынды пайдаланып, дұрыс қолдана білуіміз керек.

**Аружан Қаражан**

**Қостанай облысы,**

**Арқалық қаласы**

**Ы.Алтынсарин атындағы гимназияның**

**11-сынып оқушысы,**

**«Жас тілші» үйірмесінің мүшесі**

**Газет, әлде интернет?**

Қазіргі заман менің замандастарымның өміріне дендеп енген интернет заманына айналып бара жатыр. Жастар жаңалықтарды баспасөз беттерінен емес, не бір ғаламтор желісінен оқып, талғамай, таңдамай ала салады. Шыны мен өтірігі аралас мәліметтерге санасын толтырып, желіктірген әуендерге әуес болып саналарын сергелдеңге салып жатады. Талай жас ғаламтор алаяқтарының алдауына түсіп өмірден өтіп жатқандықтары баспасөзде айтылып та, жазылып та жатыр. Олар әркімнің тағдыры өз қолында екендігін естен шығармаса ғой, шіркін?!

Кім боламын, болашақты қалай жоспарласам, еліме қандай пайдамды тигізсем екен деген сияқты сауалдарға жауап іздеп, жоспар құрып алса ешкім ешқашан адаспас еді.

Қазіргі кезде ғаламтор, қалта телефоны мүлде керек емес деп айта алмаймын, бірақ бәрін де өз мөлшерімен, керек уақытта қолдану қажет. Көзіңді суырып, басыңды мәңгіртетін шыныға үңіле бермей, бір сәт қағазға үңіліп, баспасөз беттерін ақтарып шыққанға ештеңе жетпейді. Маған салса ғаламтордың кейбір қажетсіз бағыттарын мүлде жауып тастар едім де, тек қажеттісін қалдырар едім. Шымкент қаласындағы бір мектептің смартфоннан бас тарту бастамасын қуана құптаймын. Ойыңды бөліп, мазаңды алатын сол пәледен ең болмағанда сабақ уақытында құтылып, ынтаңды тек сабаққа ғана бөлер едің...

Сөз жоқ адам өмірінде туындайтын ең маңызды сауалдардың бірі – мен болашақта қандай мамандық иесі атанамын? Міне, өзімді де есімді біліп, мамандық таңдар сәт жақындаған сайын жаныма, болмысыма жақын, кейін құлшына еңбек етіп өкінбейтіндей, өзгеге де, өзіме де пайдасы бар, қандай мамандық иесі болсам екен деген ойлардың мазалап жүргені рас. Әлбетте, бұндай сұрақпен кез келген талапкердің бетпе-бет келуі шындық. Әр түлек осы сауалдың төңірегінде ой толғап, жүрек қалауын тыңдай білсе, әрбіреуіміздің бағымыздың жанары сөзсіз. Ал мен үшін жанымның бір бөлшегіне айналып қана қоймай, мені ынтықтыра алға жетелейтін мамандықты расымды айтсам, осыдан үш-төрт жыл бұрын таңдап қойғанмын. Ол – журналистика мамандығы.

Бұл мамандыққа үйір болуымның сыры әдебиетке деген сүйіспеншілігімде жатыр. Кішкене кезімнен бастап әдебиетке деген көңілім ерекше болуымен бірге, шығарма мен шағын әңгімелерді ермек етіп жазуды жаным сүйді.

Тоғызыншы сыныптан мектебімізде жұмыс жасаған журналистика үйірмесіне бардым. Ұстазым құшақ жая қарсы алды. Менің талабымды шыңдауға күш салды. Мені қызықтыра білді. Мен үйірмеде ойыма келіп, санама сергектік сыйлаған сырларымды қағаз бетіне өлеңдер мен әңгімелер түрінде түсіре бердім, түсіре бердім. Қалалық, республикалық басылымдарға тырнақалды алғашқы туындыларым шыға бастады. Сол кездегі менің шаттанған сәттерімді көрсеңіздер ғой ?!

Міне, осындай қуанышты сәттермен жүрегімді сезімге бөлеген сырлардың арнасын тауып, ойым мен тіліме тамызық болуы, қаламға деген құштарлығымды асыра түсті. Осы бір мамандыққа деген сүйіспеншілік менің кеудеме мызғымастай орнады деп айта аламын.

«Ата көрген оқ жонар» демекші, мамандық таңдауыма қадірлі Қаражан атамның қалдырған өмір жолы да өз септігін тигізді. Ол кісі қазақ тілі мен әдебиетінің асқан шебер ұстазы ғана емес, бұл жолда тыңғылықты еңбек еткен білімді жан. Менің қолыма қалам ұстауыма асыл ұшқынның бір сынығының әсер еткені де сөзсіз. Атамның маған қалдырған өнегелі жолы мен үшін теңдесі жоқ жарық шырақ. Атамның бала тәрбиелеу жолындағы сіңірген еңбектерімен, әр тамған тері бір төбе болса, кезінде қаламынан туындаған мақала мен әңгімелері бір төбе. Атам ешқандай тілшілерден кем болмай, әр сөзіне ден қойып, нақышына келтіре, үлкен сауаттылықпен жаза білген. Мен кейде өзімді атамның ісін жалғастырушы ретінде де танимын. Атамды мақтан тұтамын.

Журналистика саласы ауызша сөйлеуге бейім, әдебиет пәніне ерекше назар аударатын жандарға жақын екені даусыз. Мен де сондай, соңына мол мұра қалдырған, елінің, жұртының жыртығын бүтіндеп, жандарына демеу болған жандардың қатарында болуды армандаймын. Армандап қана қоймай, өзімді қамшылап танымал тұлғалардың өмірімен кеңірек танысу үшін кітапханаларға барып білімімді толықтырып жүрмін. Баспасөз беттерін қарап, теледидардан берілетін жаңалықтарды, танымдық ойындарды, тарихтан сыр шертетін хабарларды қалт жібермей тамашалауға тырысамын.

Тілші мамандығы, жалпы журналистика менің жаныма жақын болып кетті. Әлбетте, мен үшін тілші болудың ерекше атап айтарлық тұстары аз емес. Менің ойымша, бұл мамандық иелері әрдайым халқына қызмет жасап, олармен қоянқолтық өмір сүреді. Ал, мен үшін халқыма елеулі қызмет еткеннен артық бақыт жоқ. Қандай жағдай болмасын шындықтың түбіне жетпей тынбайтын, өз пікірін ашық айта білетін, халықпен үндесе өмір сүре алатын жандардан үлгі алуға ұмтылып келемін. Қазіргі уақытта ақиқат сырын нұсқап көрсететін, халықтың ойын, сөзін сөйлейтін мамандықтың бірегейі осы – журналистика.

Қоғамның түрлі өзгерістеріне назар салып мақалалар жазатын да – тілшілер. Оны әр оқырманның жүрегіне ұялата білудің өзі таптырмас өнер. Мамандық атаулының қай-қайсысында болсын артық не кем тұстары кездесіп тұратыны баршаға мәлім. Сол секілді мен де таңдаған мамандығымның әлі де болса толық ашылмай қалған сырларын ашып, болашақта ғылым саласына үлес қоссам деймін.

Тілші атаулылардың қоғамдағы маңызы, алатын орны зор деп ойлаймын. Себебі, олар әрдайым жаңалықтар төңірегінен табылып, өмірінің жартысын күнделікті өз жұмысына адал қызмет етіп, назарынан еш нәрсені де құр қалдырмауға тырысатын мамандық иелері. Тілшілер қауымының қатысуынсыз қандай іс-шара, маңызды жиындар мен басқосулар болсын өтпейді.

Олар халықпен тығыз байланыста бола отырып ақпараттың дереккөз арқылы жетуіне ден қояды. Олар тынымсыз еңбек пен ерінбейтін жанкештіліктері арқасында халқын хабардар етеді. Халықтың күнделікті қолданатын қарапайым жиһазына айналып кеткен теледидардың сәні мен мағынасын да тілшілер ашып, шырайын келтіріп тұрады.

Олар болмаса халықтың тыныс-тіршілігінің өзі қандай боларын кім білсін. Осыдан-ақ тілшілер елінің ықыласы ерекше ауған жандар екендігін аңғарамыз. Ал мамандықтың кемшін тұстары да бар, кейбір тілшілердің жаңалықты бұрмалап басқаша көрсетуін айтар едім, яғни оқиғаны тым артық немесе кем түсіріп қозғайды. Әрине, бұл барлығына ортақ кемшілік деуден аулақпын, жұмысына адал қарайтын жандар да жетерлік. Бұл мамандыққа үйір болуымның себебі, ең үлкен сыры десе де болады, бұл – менің мінезіммен ұштастығы. Жанымдағы құрбы-құрдастарым, ата-анам менің мінезімнің осы мамандыққа сай екендігін жиі айтады. Осы сөздер маған ой салады, ой елегінен өткізе келе ғұмырымды осындай, өзім жаныммен жақсы көретін мамандық – тілшілікке арнаймын деп шештім.

Тілші болу жолында маған сөзсіз көмегі тиері қазақ тілі мен әдебиеті пәні бойынша өтетін қалалық, облыстық олимпиадалардан тыс қалмауға тырысып, үнемі қатысып жүруім деп білемін.

Бірнеше мақалаларым баспасөз беттерінде жарық көрді, жақында ғана Қостанай қаласында өткен ғылыми жұмыс қорғау сайысында әдебиет номинациясы бойынша І орын алдым. Осы жылдың ақпан айында Алматы қаласында өткен ғылыми жобалар қорғау сайысына қатысып жүлделі ІІІ орынды иелендім. ҰБТ-да әдебиет пәнін бесінші пән ретінде таңдап, тілші болуға бел будым. Менің таңдаған мамандығым мені адастырмайтынына сенемін.

**Махаббат Құрманғали,**

**Алматы қаласындағы**

**№169 мектеп-лицейінің 9-сынып оқушысы**

**ЭКСПО-2017 және БАҚ**

«Германияның Гамбург қаласында өткен Әлемдік бұқаралық ақпарат құралдары фестивалінде ЭКСПО-2017-ге арналған қазақстандық фильм бірінші орын алды!». Былтыр бұл жаңалықты естіп, қатты қуанғаным есімде. Қазақстанның жас азаматшасы ретінде бұл жетістік маған қатты әсер етті. Жүрегіммен қабылдадым және қуандым.

«Қазақстанның азаматшасы» демекші, алдымен өзімді таныстыра кетейін. Менің аты-жөнім – Махаббат Құрманғали. Алматы қаласындағы №169 мектеп-лицейінің 9 «ә» сынып оқушысымын. Болашақта журналист болғым келеді. Құр арман ғана емес, орындалатын мақсатым болатынына сенемін. Сүйікті газетім мен әл-Фараби атындағы Қазақ ұлттық университеті ұйымдастырып отырған байқау арқылы мақсатыма аз да болса жақындағым келеді. Неліктен ЭКСПО мен БАҚ туралы жазғым келді? Бұл да еліме деген махаббатымның, патриоттығымның бір белгісі шығар. Өйткені, осы жоба арқылы Қазақстанның мәртебесі әлемге әйгілі болады. Осы көрме Астананы дамытуға әсер етеді, жаңа үйлер, ғимараттар салынады, жұмыс орындары ашылып, сауда-саттық дамиды. Оны мен Алматыда өткен Азиада, Универсиада сияқты әлемдік спорттық жарыстар арқылы білемін. Осы жарыстардың арқасында Алматы арена, Халық арена салынды. Оған қазір өзіміз де барып, жиі сырғанақ тебеміз. Экспо-2017-нің де сондай пайдасын тигізетініне сенемін. Бұл туралы өзіміздің қазақстандық газет-журнал, телеарналар да жарыса жазып жатыр. Сүйікті газетім «Ұланда» да Экспо туралы көптеген мақалалар жарық көрді. Жұлдыз апайдың да «балалар ұғынсын» деген мақсатпен жазған мақаласы есімде. Сарапшылар да БАҚ-та көп айтып жатыр. Мәселен, қаржы саласының маманы Едіге Алпысбай ағамыз «ЕХРО-2017 – біз үшін үлкен мүмкіндік. Ел іші болғаннан кейін түрлі пікірлердің болуы заңдылық. Бірақ, менің пікірім мынадай: ақыры қадам жасалған екен, жеңіп алған екенбіз, енді оны «қажет емес, ақша босқа шашылатын болды, оның бізге не керегі бар» деп кері тарта бермей, ел болып жұмыла дайындалып, бұл мүмкіндікті шын мәнінде ұтымды пайдалануға тырысу керек. Себебі, Алла жеткізсе, бұл шара қайткен күнде де болады, шегінерге жол жоқ. Ал оның қаншалықты пайдалы өтуі, халыққа қаншалықты маңызды, пайдалы болуы осы бастан халықтың дайындығына байланысты деп сенемін» деген пікір айтыпты. Қазақ тілінде осындай мақалалар жеткілікті, қазақ журналистері аз хабар таратып жатқан жоқ. Бірақ, бүкіл әлемге ЭКСПО туралы айту үшін не істеу керек? Ол үшін газет, телеарна, радио, жалпы журналистердің міндеті зор. Қазірдің өзінде «ЭКСПО-2017» көрмесін әлемнің түкпір-түкпіріндегі тілшілер өз елдеріне айтып, таныстырып, мейлінше ақпараттарды көп алуға тырысуда және жарыса жазуда. Жұмыстарын белсенді орындап, жақсы жағынан насихаттап, көрсетуде. Арнайы сюжеттер түсіріп, жарнамалар жасап, Қазақстанды әлемге паш етуде. Қазақстанды да экономика жағынан мақұрым емес екенін көрсетіп жатыр. Ал өзіміз қалай үлес қоса аламыз? Ол үшін ең алдымен, тіл білуіміз керек. Ағылшын тілін меңгерудің пайдасы осындай кездерде көрінеді. Өкінішке қарай, бізде таза шет тілінде ақпарат таратып, Қазақстан туралы айтатын журналистер аз. Осының бәрін есепке ала отырып, мен қазір ағылшын тіліне күш салып жүрмін. Биыл жазда өтетін ЭКСПО-2017 көрмесіне үлгермеймін, есесіне келесі жолы өтетін халықаралық жарыстар мен басқа да байқауларда елімнің атын таныту үшін өзім күш салатын боламын. Еліміз туралы ағылшын тілінде ақпарат таратып, қазақтың салт-дәстүрі, мәдениетін әлемге таныстырамын! Әлем, күт мені!

**Назым Сапарова,**

**11-сынып оқушысы,**

**«М.Ғабдуллин атындағы жалпы**

**білім беретін орта мектеп» КММ,**

**Ақмола облысы,**

**Зеренді ауданы**

**«Экспо-2017» және БАҚ**

**«Біз – білім-ғылым-инновациялар үштігі билеген постиндустриялды әлемге қарай жылжып келеміз»**

**Н.Ә.Назарбаев**

ЭКСПО – индустриализацияның шоқтығы биік тұғыры, бүкіләлемдік, бір жарым ғасырлық тарихы бар көрме. 1851 жылы Ұлыбританияның төрінде бастау алған «ЭКСПО» көрмесінің жер жаһан жүзіне аты мәшһүр, ал бұл инновациялық көрмені ұйымдастыру зор абырой ләки еңсесі биік жоғары мәртебе. Соңғы мәліметтердің ақпаратына көз салсақ, «Экспо-2017» көрмесін өткізу үшін тендерді ұйымдастырушылар көрме өткізетін елдің бұл дүниежүзілік шараның 2,3 миллиард долларға түседі деп бағалаған. Инновациялық технологиялардың өрістеуіне тұздық болатын көрмені өткізуге екі қала таласқан. Олар: біздің Астанамыз және Бельгияның Льеж қаласы. 2012 жылдың 22 қарашасында Францияның астанасы Париж қаласында ХКБ-нің ЕХРО халықаралық бюросы Бас ассамблеясының 152-ші сессиясында 103 мүше мемлекеттердің басыбайлы дауыс беруінің септігінен дүниежүзілік көрмені өткізу бақыты бізге бұйырды. Бұл еліміз үшін бұрын соңды болмаған жауһар жетістік. «Болашақ энергиясы» атты атаумен бұйырса осы жылы 10 маусым мен 10 қыркүйек аралығында көрмені өткіземіз. Осы көрме көптеген бастамаларға, жер жаһанның назарын өзіңе аударатын ғылыми жаңалықтарға, қазақ халқының салт-дәстүрін, мәдениет һәм әдебиетін әлемнің әр мемлекетінен келген делегаттарына, саяхаттаушы туристерге танытатын екінің біріне беріле бермейтін бақ. Бақ құсының мәңгілік орын тебуі, яғни «Экспо-2017» көрмесінің ең биік дәрежеде өтуі тікелей өзімізге байланысты.

Көрмені өткізу мәртебесін ұтып алған сәттен бастап қоғамда сан түрлі ой-пікір туындады. Біреулері «дұрыс» деп қолдаса, біреулері «қажеті жоқ» деп қарсылықтарын білдірді. Сөзбен емес, іспен дәлелдейтін заманда бос сөздің ешқандай да нәтижесі жоқ. Әлем рейтингінде елімізді бір сатыға болсын көтеру, әр Қазақстандық азамат пен азаматшаның міндетті борышы. Себебі, бұл көрме еліміздің даму жолында жаңа серпін, жаңа леп әкелері сөзсіз. Уақыт қарқыны зымыран. Көрменің өткізілу мерзімі де жақындап қалды. Биылғы жылдың басты жаңалығы – «Экспо-2017» инновациялық көрмесі. Сондықтан да, бір жеңнен қол, бір жағадан бас шығарып, жоғары дәрежеде өткізуге тиіспіз. «Экспо қалашығы» құрылысын бастау үшін мемлекеттік қазынадан қаржы өзенге құйған көлдей бөлініп, ел игілігі үшін игеріліп жатыр. Бірақ, 2016 жылдың 16 қарашасындағы «Экспо қалашығындағы» екі павильон арасындағы көпірдің опырылып түсуі ел арасында үлкен дау туғызды. Қирап қалған нысан ғимараты көпірінің ұзындығы жүз метрге жуықтайды. БАҚ өкілдерінің ақпаратына назар аударсақ, көпір жауған қардың салмағын көтере алмағандықтан құлаған. Бағымызға қарай, зардап шеккендер жоқ. Бірақ, қардың салмағын көтере алмаған ғимарат нысанының көпірі ертең мыңдаған туристтердің салмағын қалай көтермек?! Сонда қазынадан бөлінген сан мың миллиард доллордың көкке ұшып, парша-паршасы шыққаны ма? Экспо – Қазақстанның жаңа келбеті, жаңашылдыққа апаратын алтын көпірдің бірі һәм бірегейі. Алайда, бұл жағдайды қалай түсінуге болады?

«Экспо-2017» көрмесі – жас ғалымдардың еңбегіне тамыздық болып, жаңа инновациялық технологияларды дамытуға үлес қосатын керемет жоба. Дүниежүзілік көрменің басты мақсаты – табиғаттың физикалық күштерін пайдалану арқылы экологияға зиянсыз, үнемді жаңа технологияларды жарыққа шығару. Тарихқа үңілсек, бүгінгі күні пайдаланып жүрген телефон, теледидар сынды коммуникациялық құрылғылар «Экспо» көрмесі кезінде таныстырылып, күнделікті қолданысқа енген. Ал биылғы жылы өтетін көрменің атауы «Болашақ энергиясы» яғни, болашақта күнделікті өмірде ел игілі үшін қызмет ететін жаңа технологиялар ойлап табу. Мысалға, қазір еліміздің желді өңірлеріндегі «жел электронстанциялары» табиғаттың физикалық күші арқылы іске қосылып, энергия көзін үнемдейді. Бұл өте қолжетімді құрылғылардың бірі. Ал «күн батареялары» бағасы жағынан қымбат болғанымен, оның пайдасы шаш етектен. Келтірілген мысалдар тек көрменің бір сыпыра жобалары ғана. Көрмеде тек инновациялық технологиялар ғана емес, қазақ халқының тарихынан сыр шертетін мәдени смарт технологиялар көрермендерге таныстырылады. Себебі, аспан асты болсын, теңіздің ар жағынан келген туристер қазақ халқының бай мұрасымен танысуы тиіс. Бұрыннан қалыптасып қалған «жабайы, киіз үйде тұратын, ат үстіндегі қазақтар» деген теріс стереотипті жою үшін біз өз-өзімізді көрсете білуіміз керек. Өкінішке қарай, осындай пасық пікір әлі күнге дейін өз күшінде. «Қазақстан» деген мемлекеттің бар екенін көбі біле бермейді. Сондықтан, тарих сахнасында 550 жылдық өз орны бар мың өліп, мың тірілген өз ұлтымыздың теңдессіз өнерін, біліктілігін көрсету үшін барымызды салу керек. Шет мемлекеттерден келген туристер мемлекетіміз жайлы ауыз толтыра айта алатындай ұмытылмас әсер қалдырсақ, бұл еліміздің бағындырған бір шыңы болмақ. Ол үшін билік пен халық арасындағы байланысқа сызат түсірмей, келісімді түрде еңбектенсек, біз өзіміздің мықтылығымызды дәлелдейміз.

«Экспо-2017» көрмесі қалашығының болашақта ғұмыры қандай болмақ? Тәуелсіздіктің 25 жылдық тарихында еліміз «Азиада ойындарын», «Саммит», жуырда өткен «28-інші универсиада ойындарын» ойдағыдай ұйымдастырды. Ауқымды іс-шараларды өткізу барысында құрылыс ғимарат нысандары салынды. Бірақ, осы әлемдік іс-шараларды өткізгеннен соң спорттық кешендер қаңырап бос қалуда. Оған қандай себеп? Сонда мемлекеттік қазынадан бөлінген қаржының халық үшін еш қажет болмағаны ма? Әлде бұл әлемдік деңгейдегі өкілдерге көрсетілген көзбояушылық па? «Экспо қалашығы» болашақта өз қажеттілік ретін таба ма? Әлде өзге ғимараттар сынды қаңырап бос қала ма? Әрине, бұл көкейдегі сұрақтардың жауабын жоғары билік иелері ғана біледі. Сондықтан, артық қыламын деп, тыртық қылып алмайық. «Экспо» қалашығы болашақ ғалымдардың, жаңалық ашушылардың қаласы болу қажет. Нанатехнологияларды, инновациялық индустрияларды дамытатын, еңселі еліміздің жаңа толқыны болуы қажет. Әрине, бұл да мемлекеттік жоспардың бір тармағы. Алайда, жоспар қағаз жүзінде ғана «жоспар» болмауы үшін ат салысып, «Экспо қалашығының» ғұмырлы іргетасын бірге қалайық! Болашақтың жарқын кілті – өзіміздің қолымызда екенін есте шығармағанымыз абзал.

Қазақстанды алдағы уақытта үлкен сын күтіп тұр. «Экспо-2017» көрмесін жоғары деңгейде өткізу қажет. Қазіргі таңда бұл көрмені бұрыс ләки дұрыс деп талқылау дым қисынсыз. Уақыт тығыз. Жоба іске қосылды, мемлекеттің қазынасынан қаражат бөлінді, ғимараттар салып жатыр. Бос сөзбен ғайбаттағанша, халқына сенім білдіріп отырған Елбасы Н.Ә.Назарбаевты қолдап, үмітін ақтайық!

«Жауға қарсы жүздеген мың қол әскерден, төрт газеттің ойсырата соққы беру мүмкіндігі зор», – деп Наполеон айтқандай, қай заманда болмасын бұқаралық ақпарат құралдарының рөлі зор. Өйткені, олар қоғамдағы түйткілді мәселелерді, болып жатқан оқиғаларды, соңғы жаңалықтарды халыққа жеткізеді. Журналистердің басты мақсаты – қарапайым халыққа шындықты айту. Жалған ақпаратпен қоғамды алдауға болмайды. «Жаңалықты сезгіш журналист – журналист, жаңалықты сезбейтін журналист – формалист», – деп Әзілхан Нұршайықов айтқандай, журналистер жаңалық іздейміз деп, мәдиентсіз әрекеттерге барады. Өз адамгершілік қасиеттерін таптап, мәнсаптық жолды көздейді. Сан түрлі апаттарда түсірілетін төтенше репортажда журналистер ақпарат аламыз деп, жауыздықпен өлім аузында жатқан адамды түсіреді. Оны тездетіп монтаждап, эфирге шығарады немесе әлеуметтік желідегі парақшаларға салады. Ал сонда олар сол адамның жақын адамдарына қалай ауыр тиетінін ойлап көрді ме? Әр адамның жеке өміріне қол сұғу заңды түрде жазалану қажет. Сондықтан, лезде ақпарат жеткіземін деп, өз адамдық қасиетіңді жоғалтпау қажет.

«Газет – халықтың көзі, құлағы һәм тілі» деп Ахмет Байтұрсынұлы айтқандай, газет БАҚ-тың ең қадірлі де қасиетті құралы. Бірақ, бүгінде газеттің орның ғаламтордағы түрлі сайттар басты. Саны көп, сапасы жоқ қаптаған сайттан қажетті ақпаратты оқу мүмкін емес. Шоу-бизнес өкілдерінің өміріне тікелей араласып, жұлдыздардың басқан қадамдарын аңдып, оны жаңалық етіп ұсыну тіптен қисынсыз. БАҚ өкілдерінің бірден-бір қателігі – ол сенсация іздеу. Иә, журналист әрдайым ізденісте болу қажет. Бірақ, бұрын-соңды болмаған жаңалық ашамыз деп, көптеген қателіктерге бой алдыртып жатыр. Сан түрлі сайттар бір ақпаратты бір-бірінен көшіріп, атауын өзгертіп жариялап жатады. Егер, бір журналист қателесіп, жалған ақпарат берсе, өзге көшіріп алған сайттар да мән-мағынасы жоқ ақпаратпен халықты сендіреді. Содан кейін қарапайым халық БАҚ өкілдеріне қалай сенім білдірмек?! Жаңа заман технологиясына сай сайт пайда болғалы газеттің қадірін өзіміз қашыртып жатқан сындымыз. Үлкен-үлкен таспа болып шыққан газетті оқу ыңғайсыз әрі ұсақ қаріпті жазуларды оқимын дегенше, ықыласын кетеді. Газет қағазының сапасыздығы бір бөлек әңгіме. Менің бір байқағаным, қазірде газетті күнделікті үй шаруасында төсеніш ретінде, пеш жағу үшін пайдалануды жөн деп санапты. Бума-бума қылып газетті жаздырады да, аяқ киім астына төсеп, күні-түні көз майын кетірген қаншама жанның зор еңбегін аяққа таптаумен тынады. Сонда осы газетті әзірлеген журналистерді неге бағаламаймыз? Барлығының тектен-тек кеткені ме? Оқымай жатып, от жағуға пайдаланамыз. Тіпті, ашып қарауға газеттің қызығушылық оятпайтыны ма? Ал бұрын ше? Бір жапырақ қағаз газетті барша бұқара жұрт асыға күткен. Бір үйге жиналып, әр сөзіне аса мән берген. Бүгінде журналистердің сауатсыздығы да кез келген адамды толғандырмай қоймайды. Әзілхан Нұршайықов атамыз: «Үйді бұзу оңай, салу қиын. Мақаланы оқу оңай, жазу қиын», – деген. Әр мақаланы жазу үшін нақты ақпарат, ізденушілік, еңбекқорлық қажет. Бұл екінің бірінің қолынан келмейтін әрекет екенін ескерейік.

Радио тыңдайтын тыңдармандар азайып бара жатыр. Бірақ, оған өзіміз де кінәлі сындымыз. Түкке пайдасы жоқ жарнамалар, мәні һәм музыкалық сәні жоқ әндерді радиодан ұсынсақ, қалай ғана оны тыңдауға болады?! Тағы да өткенге көз жүгіртіп, сөз сараласақ, радио деген алапат зор жаңалық иесі болатын. Мейлі, күні-түні радио қосылып тұрса да, ешкімнің де мазасын алмаған. Керісінше, қазағым сол коммуникациялық зат радиодан жүрек тебірентер әндер, ғибратты сөздер, сүбелі тақырыптарға алған сұхбаттарға аса мән берген. Ол кезде радиоға өз авторлық шығарманды тапсырудың өзі қиямет болды. Ойлаңызшы, қазірде радио тыңдайтындар өте сирек. Радиодан танымдық бағдарлармалар мен әзеуді ән тыңдағанша жастарымыз құлақтарына құлаққап киіп алып, батыстың еш мағынасыз әндерін тыңдайды. Сонда ұлттық идеологиямыз осы ма?

Бұқаралық ақпарат құралдары – әр заманның ащы шындығын айтатын билік пен қарапайым халық арасындағы алтын көпір. Қоғамның өмір сүруіндегі БАҚ-тың рөлі орасан. Оған сүбелі үлес қосып жүрген журналистердің еңбегін де бағалаған жөн. Бірақ, біз «кез келген жерге тұмсығын сұға береді» деп, тілшілеріміздің қадіріне жеткен жоқпыз. Артынан ғайбаттап, айыптап, журналистердің жер-жегбіріне жетеміз. Ал, сонда БАҚ өкілдерінсіз өмірді елестетіп көрдіңіздер ме? Сондықтан, екі минуттық ақпараттық сюжет үшін екі апталық еңбекті талап ететін журналистердің еңбегін бағалайық.

**Гүлдана Нығметолла,**

**Абай атындағы республикалық мамандандырылған**

**дарынды балаларға арналған**

**қазақ тілі мен әдебиетін тереңдете оқытатын**

**мектеп-интернаттың 11-сынып оқушысы,**

**Алматы қаласы, Медеу ауданы**

**М.Әуезов-публицист**

Әуезов тек жазушы емес, ағартушы болды.

Исі алаштың ұлы жазушысы, аты төрткүл дүниеге мәшһүр болған Мұхтар Әуезов тек көркем шығармалар жазып қана шектеліп қалған жоқ. Ұлы Мұқаң жазуда өзінің бесаспаптығын танытқан, дүр қалам иесі. Ұлы шығармасы «Абай жолынан» өзге қаншама повесть, әңгіме-хикаялар жазды. Драматургия саласындағы дүниелері бір төбе. Зерттеулері өз алдына бір әлем. Ал Әуезовтің өз заманының қордаланып қалған мәселелері жайлы жазған публицистикалық мақалалары қаншама? Оның  баспасөз бетінде мақалалар жаза бастауы аласапыран  кезең – Қазан төңкерісіне тұспа-тұс келді. Бұл алдыңғы қатарлы қазақ зиялыларын отаршылдық езгіде есеңгіреген елдің ертеңі ойландыра бастаған уақыт болатын. Қазақ халқының болашақ даму жолдары  қай бағытта болмақ, не істеу керектігі жайлы қызу пікір алысулар жүріп жатты. Осы тұста халықты дұрыс жолға бастау үшін, елге жөн-жосық көрсететін бағдаршам секілді мақалалар қажет болды. Сондықтан ол осы салаға аянбай кірісті. Қысқасы, Мұхтар Әуезов жазушылық жолын осындай ұлтқа қажетті шағын, қарапайым мақалалар жазудан бастағаны белгілі. Үлкен жазуға барар алдында ол өзін осылайша машықтандырды. Жазған мақалалары сан-салалы еді. Мәселен, әйел теңдігі, оқу-ағарту, мәдениет ісі ғылым негіздері, саясат, шет жұрттар өмірі, баспасөз, әдебиет мәселелері дегендей. Ол нені жазса да қазып жазды. Сол кездегі шала сауатты халыққа ненің дұрыс, ненің бұрыс екенін, «соқырға таяқ ұстатқандай» етіп көрсетіп, ашып берді. Мұхтар бала кезінен ұлттың қамын жеді. Жоғын жоқтады, барын асырып көрсетті. Ұлт үшін қызмет етуді негізгі мақсат етіп қойды. Сол жолда күресті. Жан берді, жан алысты. Ақыры дегеніне жетті. Қазақ деген аз халықты қаламы арқылы әлемге танытты.

Ол 1919 жылдың желтоқсанында Коммунист партиясының қатарына еніп, жаңа өмір үшін күрес жолына түседі. Кеңес өкіметі шығарып тұрған газеттерге белсене араласа бастайды.1920-1922 жылдары «Қазақ тілі» газетінде «Қазақ оқығандарына ашық хат», «Бүгінгі зор міндет», «Егінге дайындалыңдар», «Мадиярға жауап», «Сот», «Қазақ қызметкерлерінің міндеті», «Қазақ бөлімдері туралы» сынды қоғамдық-саяси мәні зор мақалалары жарияланды. Публицистік даярлығы күшті М.Әуезов «Қазақ тіліндегі» қызметіне тез төселді, «Абай» журналында, «Сарыарқа» газетінде мақалалары жарияланды. Әуезовтің оқу-ағарту саласына байланысты жазған мақалаларына келетін болсақ, «Қазақ тілі» газетінде жүріп ол оқу-ағарту мәселесіне айрықша көңіл бөлді. Шынтуайтында ол, ағарту ісін сырттай уағыздап қоймай, қолдап кірісті. Өзі оқытушы-педагог болып қызмет атқарды. Кеңес өкіметі орнаған жерлерде ашылып жатқан мектептер жабдығын жасау, ана тілін, әдебиетін үйрету, оқу құралдарымен қамтамасыз ету сияқты өзекті істерге белсене араласты. «Қазақ оқығандарына ашық хат», «Бүгінгі зор міндет», «Қазақ бөлімдері туралы» т.б. мақалалар жазды. Оның мақалаларындағы негізгі өзекті ой, ол – халықтың көзін ашу, сауатын көтеру еді. Өйткені білім жоқ жерде, ұлттың өсіп-өркендеуі жоқ екенін Мұхтар Әуезов білді. Сондықтан қолынан келгенше ұлттың сауатын ашуға қол ұшын созды. «Қазақ оқығандарына ашық хатында» былай дейді: «Бұл күнге дейін бар қазақтың баласында бір-ақ түрлі құлдықтың ноқтасы болатын. Бірінен бірінің қара үзіп, артып кеткен еш жері жоқ. Бәрінің көргені де өгейлік, жетімдік. Әсіресе, оқығандарының бой жазып кең отырған күні бұл күнге дейін болған жоқ. Қашан болса күні қысылу, бұғып қорқу болатын. Қазіргі заман қазақтың баласына келіп тұрған әрі қиын, әрі пайдалы жайлы заман... елдің қамын жеген оқыған азаматтар не қылса да қолынан келген шарасын істеп, осы өкіметтің арасына кіріп, қазақтың есесін әперіп қалатын уақыты келді деп білеміз». Осылай дей отырып, ол қазақтың енді білімсіз күні жоқ екенін көрсетті. Әуезовтің әрбір публицистік шығармасынан ақыл-кеңес сұраған халыққа жанашыр, ұлт қамын ойлаған адал азамат бейнесін көргендей боласың. Жазушы өзіндік ой түйіндеулерін, пікір, көзқарас, кеңестерін «Халық әдебиеті туралы» (1924), «Қазақ әдебиетінің қазіргі дәуірі» (1922), «Әдебиет ескілігін жинаушыларға» (1925) сынды мақалаларында білдіріп отырды. Сондай-ақ, «Таң» журналында ел арасынан жиналған ертегі, аңыздар жөнінде, ескілікте тарихта болып, аты аңызға айналып кеткен ұлттық батырлар, сал-серілер, бақсылар, ақын-жыраулар жөніндегі құнды деректерді жариялап отырды. Ал, әлеуметтік тақырыптағы мақалалары Кеңес үкіметінің жергілікті орындарда жүргізіп отырған күнделікті іс-шараларын халыққа мәлім етіп, еңбекшілерді белсене іске кірісуге шақыру мақсатында жазылды. Тек күн тәртібіндегі дүниелерді қағазға түсіп қойған жоқ, жаңарып жатқан елді жасампаз күндерге шақырды. Жалпы қазақтың шоқтығы биік, ұлы жазушысы өзінің теңдесі жоқ ұлы дүниелерін жазатын жолда осындай баспалдақтардан өтті. Тек жазушы болып қалған жоқ, өзінің әр салаға арнап жазған мақалалары арқылы бір кезеңнен екінші кезеңге өтіп жатқан өліара кезде халықты оятуға, көзін ашуға септігін тигізді. Ағартушылық қызмет атқарды. Оның дәлелі публицистикалық мақалалары. Бұған ешкім дау айта алмасы хақ.

**Рахима Оспанбекова,**

**Жамбыл облысы, Шу ауданы, Төлеби ауылы,**

**Мұхтар Әуезов атындағы орта мектеп,**

**11-сынып оқушысы**

**Қожа Ахмет Яссауи мұрасы**

...Осы жолда болмайды екен жан күтуге,  
Жан күткенді күтеді алдан мәңгі түрме.  
Безіп барлық пайдалардан хал бітуде,  
Осы күйде жылап дұға қылам саған...

(Қ.А.Яссауи)

Ұран қылмаққа аты ұлықталған, тұмар қылмаққа заты құнтталған тұтқалы елміз бүгінде. Кешеден де, бұл ұрпақтың қараша қаннан еместігі мәлім-ақ еді. Ұлы сахараның маңдайына бірі сыймай, бірі оттай таңба басып кеткен неше Сахаралық? Сахараны Сарыарқа деп алғанда сары даланың арқасында ойнақ салған тай құлыны иесін адастырмаған, ғасырлар тоғысын сабақтаған бай ғұрыбы мен тарихтың алтын жолақтарына сай ұғымы сан ғасырлар мұрты бұзылмаған қалпын сақтап, киесін жоғалтпаған. Бұл, әсте, дәстүрдің шежіресін бек ұстаған халықтың ғана қолынан келсе керек. Мыспысы Еуропаның ғылымына арқау болған Ұлы Азияның саңлақтары, Дешті жерінің рухани құтына айналып, замана ағымын бағымдап бұл ғасырға да жетті. Әсері сол, азғын уақыт «зулай өттім» демесе, дала шебін өзгертіп, дана шерін бұғаулай алған емес...

Біз сөз еткен даналықтың нақ өзі, тарихнаманың алтын жауһары – Қожа Ахмет Яссауи 1104 жылы Сайрам қаласында туылған, көне Йасылық ойшыл, әулие, байырғы мәдениетімізден бері оттай орны бар даңқты ақын. Арғы тегі қожалар әулетінен тарайтын Қожа Ахметтің әкесі – Испиджабтың үлкен әулиесі, Әзірет Әлінің ұрпағы Шейх Ибраһим. Анасы – Мұса шейхтың қызы Айша ана. Атадан да, анадан да әулиенің ұрпағы Қожа Ахмет Яссауидың Ибраһим атты ұлы мен Гауhар Хошназ атты қызы болған деседі.

Қожа Ахмет реалист. Ол өмір шындығын оң көзімен көре білді. Көре отырып, арамдыққа нақақтықтан бой алдырған адамзаттың қамсызына қайран қалды. Тура жолдың бағытын іздеп, күнаһар басты адалаудың сырына шөлдеп, пенде басы шарқ ұрды. Осылайша адамзатты имани жолға бастауды өмірлік парызынан көрді. Данышпан өзіне дәйім сыни көзбен қарады. Сол себепті жамағатпен бірге хақиқат жолға өзі де аттанып отырды. Дінді насихаттау мен үлгілік жолдағы Қожа Ахметтің қайталанбас алтын іздері осылайша бастау алған еді.

Яссауиды тарих құрметтеп, әдебиет сүйеді. Оның Хақ жолындағы рухани еңбегінің ұшы-қиыры жоқ. Ол дін жолын дәріптеуші, жақсы мен жаманның, ақиқат пен амалдың ара-жігін жұмыр бастыға ұғындыруды өмірлік парыз деп білген Алла шапағатының қоғамға салған бір пендесі. Дініміздегі сопылықтың бастауына мұзжарғыш болған тақуа. Пенделік нәпсіден бас тартатын аскеттік өмір салтының негіздемелеріне бас ұрған сопы. Десе де, Қожа Ахметтің тақуалығын Еуропалық аскетизмге салып беруге әсте болмайды. Ол жаратушының пендесіне берген нәсібінен өзін тыйған емес. Ол – әке, ол – жар, ол – көрші, ол – жолдас. Ол өзін нәсіптен емес нәпсіден тыйды. Өзінің жыр жолдарында «Тақуалық – бетін бұлттар жаппаған ай» деп өз сопылығының шегін де тарқатып кеткен. Халықтың рухани сауатына алаңдап, оны көтеруде есепсіз еңбек сіңірді. Осылайша Ислами тақуалықтың жарқын үлгісінің бірін Қожа Ахмет тарихта қалдырды.

Үлгілікті ол әрине әдебиеттің тамшыларымен нәрлендірді. Десе де, Қожа Ахметте әдебиетке реформа жасау яки жазбалықта өзіндік жаңаша жанр тудыру мақсаты болған емес. Ол өзінің нақты бағыты мен мұратын жақсы білді. Түркі әлеміне ішкі лиризм ақтарылған жыр жазып, «Хикмет» деп аталатын әдеби текті тудырды. Хикметтер арқылы ол өзінің Түркі тілінің нағыз патриоты екенін көрсетіп, географиялық ана тіліміздің мәртебесін көтерді. Қожа Ахметтің ақындығын айтқанда «сопылық поэзияны» бір төбелейтініміз сондықтан. Ақын ең алдымен Орта Азияның танымал жырлары мен атақты ақындардың әдеби идеологиясымен санасты. Содан кейін ғана өз шабытының жүгеніне ерік берді:

Ей, сопы, талап қылсаң Хақ Дидарын,  
Жаннан кеш, алқа ішінде жан қинағын.  
Алла үшін тәрік болсын бар жиғаның,  
Талақ қыл түн ұйқыңды – өшсін мұндар.  
Ғашыққа Хақ рахметі жуық шығар,  
Өң – сынық, жүзін жаспен жуып сығар.  
Тамұққа менмендерді қуып тығар,  
Тозақта тәкаппарлар өтпес сын бар.  
Жарандар бұрынғы өткен аулақ кетті,  
Тақ – халас, жасы жуды саулап бетті.  
Сенің де ғұмырың тәмәм – нәубет жетті,  
Тәуба қыл күнің үшін ей, пәтшағар! –

деп, о дүниенің азанына құлақ түріп, бұ дүниенің ғажабына ескерту жасады. «Даналық кітапта» қанағат сезім үлкен философиялық мағынаға ие болған. Бұл адамға тән биік категория ретінде қарастырылды. Қанағатсыз адамды ақын тойымсыз итке яки ұлып қайтқан үрмеге теңейді. Осы арқылы діннің басы қанағатта екендігін ашып көрсетті. Жалпы, Ахмет Яссауи өз заманында қолданып кеткен көркемдеуіш құралдар мен әдеби теңеулерді бүгінде жалғасын тапқан қазақ ақындарының поэзиясынан, ендігі әдеби терминдер ретінде кездестіреміз. Қожа Ахметтің қандай да бір деңгейде қазақ поэзиясының іргетасын қалаушы болғаны байқалады. Мұны тілтанушылар талай мәрте кәсіби тұрғыда дәләлдеді де. Оның дінді ғибраттаудағы қажырлы еңбегі мен зор ізденісі әдебиетке де елеулі жаңалықтар әкеле білді.

Түркістан қаласында осыдан 620 жыл бұрын атақты жаулаушы Әмір Темір негізін қалатқан Қожа Ахмет Яссауи кесенесіне тең келетін сәулет өнерінің туындысы жоқ, бүгінде. Данышпанның атымен аталатын кесенеде атақты түркі-моңғол оғландардың қабірлері орналасқан. Елбасы Н.Ә.Назарбаевтың арнайы тапсырмалары мен қадағалаулары нәтижесінде кесенеде барлығы орынды әрі тарихи дәл реттелген. Елбасымыз Түркістанға келгенде қаланы «Қазақстанның рухани орталығы» деп бағалаған болатын. Түркістанның руханиятын арттырған Қожа Ахмет Яссауи кесенесі болса, бұл кесененің киесі сол Қожа Ахметтің өзі болса керек.

Қожа Ахмет Яссауи жайлы қолда бар деректерді саралай келе данышпан өмірі әлі де толық зерттелуді қажет ететіндігін ұғамыз. Ақын өмірінің әлі күнге дейін ашылмаған сыры көп. Кеңес дәуірінің зерттемелері тек Қожа Ахмет Яссауи кесенесінің сәулетіне ғана тоқталып, сопылық ілімге қатысты мәліметтерді шетке ысырып, жабулы күйінде қалдырды. Тек Еліміз Тәуелсіздігін алғаннан кейінгі зерттеулер ғана қазақ руханиятын сан алуан тарихи жауһарлармен байытты.

Қожа Ахмет Яссауи мұрасы адамға адалданған жолмен жүруді ғана насихаттайды. Оның жазған тариқаты өз маңызын талай ғасырлардан кейін де жойған емес. Мыңдаған жылдардың белестерін басу арқылы әрбір жаңа заманның рухани байлығына айналуда. Мұны Яссауи мұрасының киесі деп біліңіз.

Ұлы Даланың әрбір Ұлы перзенті ұлтына мақтаныш, ұрпағына толғаныс шақырары хақ. Сол іспетті, Қожа Ахмет Яссауидың заңды ұрпақтары – Орта Азияның әр перзенті Хақ жанына бастап кеткен баба жолынан адаспаса игі. Ал, Ислам әлемінде елеулі орынды иеленетін Яссауидың баға жетпес рухани мұрасын сақтау һәм жалғау бүгінгі ұрпаққа парыз!

**Сабина Лесова,  
Қарағанды облысы,**

**Сәтбаев қаласы,**

**Оқушылар сарайының**

**«Жас тілші» үйірмесінің тәрбиеленушісі**

**Журналистердің қоғамға пайдасы қандай?**

Қай мамандық болмасын, кәсіп болмасын қоғамға өз пайдасын тигізетіні хақ. Заман ілгері дамып, уақыт көшімен дамудың сатыларынан өткен журналистика саласы да қазіргі күні қоғамда ерекше маңызға ие мамандықтардың бірі. Журналистика маңызды әлеуметтік құбылыстардың бірі болып табылатындығын ескерсек, онсыз қоғам өмірін көзге елестету мүмкін емес.

Ал, журналист барлық уақытта қоғам өміріне араласа отырып, баға берумен, қорытындылар жасауымен, ұсыныстар айтумен зор қозғау салады. Әсіресе, саясат, экономика, экология, қоғамдық-әлеуметтік қатынастар т.б. көптеген салаларда шешім жасап жүзеге асыруға ықпалы болады. Міне, осы тұста журналистика мен журналист қоғамының әлеуметтік институттарының бірі деп топшылауға негіз болады. Журналист басқаға ұқсамайтын, өзгелерден айырмашылығы бар мамандық. Ол өз шығармашылығы арқылы қоғамға, адамға қызмет етеді. Жалпы журналист қандай дәрежеде жұмыс істесе де, қоғамдық ақпараттық саланың қызметкері болады. Ол әркез жаңаны жақтаушы, бар жақсылықты қолдаушы болып табылады. Сөйтіп газет-журнал немесе радио мен телевидениенің жұмысын атқарып, творчестволық қызмет жасайды.

Журналистиканы қоғамның ажырамас тірегі, жаңалықтың бастау көзі деп айтуға әбден негіз бар. Қолына қаламын ұстап, диктофонын алдына салып жүретін бұл мамандық иелерін «төртінші биліктің» өкілдеріне теңеудің де ерекше мәні бар.

Халқымыздың біртуар дара перзенті Ахмет Байтұрсыновтың өткен ғасырда айтып кеткен «Газет – халықтың көзі, құлағы, һәм тілі», деген тұжырымдамасы күні бүгін де мағынасын жойған жоқ.

Қоғамда әртүрлі көзқарастар, ой қайшылықтары кездесуі мүмкін. Солай болып та келеді. Алайда журналистің негізгі мақсаты – өз қызметінде тек қана шындықты жазып, болған жайдың дұрысы мен бұрысын айыра білу.  
Негізінде шынайы демократиялық қоғамда баспасөз билігі болуы тиіс. Бұны ешкім де жоққа шығара алмайды. Мәселе – сол биліктің халыққа қызмет етуінде. Демократиялық қоғам кезеңіндегі егеменді еліміздің әлеуметтік және саяси дамуы сөзсіз ілгері басты. Көптеген ірі өзгерістер, жаңалықтар бәріміздің көз алдымызда дүниеге келіп жатыр. Алайда соның бәрінің жалпы жұртқа жария болуы, егер бұқаралық ақпарат құралдарының көмегі болмаса, мүмкін болар ма еді?! Осы тұрғыдан қарағанда заманауи қоғамдағы БАҚ-тың басты парызы бұқараның санасын билеу өлшеміне қарай ауысқандығына күмән жоқ.

Еліміздің идеологиясы мен даму стратегиясын қоғам ішінде кеңінен насихаттап, ұлыстың ырысы мен ынтымағының артуына тікелей ықпал етіп келе жатқан басылымдардың қоғамда атқарып отырған қызметі ұшан-теңіз. Бұқара мен билік арасында алтын көпір болған журналистердің қоғамдағы беделі де бүгінде асқақтап тұр. Қоғамдағы ащы шындықты, халықтың мұң-мұқтажын ел басшылығына жеткізуде де журналистердің қызметі айрықша.  
Елдегі жаңалықтардың жаршысына айналған олар еліміз Тәуелсіздік алған жылдан бергі уақытта қазақстандықтарды шетелдік жаңалықтармен сусындату үрдісін қолға алды.

Содан бері де Қазақ журналистикасында өз бағыты мен бағдары бар газет-журналдар, телеарналар халықпен етене жұмыс жасауда. Төртінші билік өкілі саналатын журналист қауымы қай кезде де халықтың тағдырына алаңдаушылық білдіріп, туындаған мәселені жан-жақты қарауда, оны саралап, қоғамдағы түйткілді мәселеге барынша байсалды қарауға жаралған жандар.

Тәуелсіздік алған 25 жылда журналистердің қоғам үшін атқарған қызметі көптің көкейінде. Елбасы Н.Ә.Назарбаевтың сарабдал саясатын халыққа түсіндіріп, ұлтаралық татулықты, бейбітшілікті насихаттауда да журналистердің атқарып отырған қызметі мінсіз. Біздің Жезқазған аймағы өндірістік өңір болғандықтан мұндағы мерзімді басылымдар өндіріс тынысын кеңінен қамтып, халықтың тілі мен құлағына айналды. Аймақтағы ат төбеліндей ғана журналистер қоғамдағы түйткілді мәселелерді көтеріп, оның шешілу жолдарын жергілікті билікпен бірге талқылап, атсалысуда да аймақ журналистерінің еңбегі айрықша. Сондықтан журналистер қауымы қоғамнан өз орнын ала білуде. Журналистика мамандығын таңдай отырып, мен де өзім өмір сүріп отырған қоғамға пайдамды тигізсем деген мақсат бар. Ол үшін талмай, қажымай оқып, терең білім алуым қажеттігін жете түсінемін.

**Сабина Лесова,  
Қарағанды облысы,**

**Сәтбаев қаласы,**

**Оқушылар сарайының**

**«Жас тілші» үйірмесінің тәрбиеленушісі**

**Газет, әлде интернет?**

Заман дамыған сайын жаңа технологияның да адам өмірінде алар орны айрықшалана түсуде. Әлемдік жаһандану үрдісі өз кезегінде адамзат санасын толық өзгертіп, жаңашылдыққа бет бұрғызды. Ғылым, инновация, тың ашылулар қазіргі ХХІ ғасырда таңқаларлық құбылыс деп айта алмайсыз. Көз көріп, құлақ естігеннен болар.

Бұл жаһандану, жандану, жаңару көшінен біздің ел де шет қалмады. Тәуелсіздік алған сәттен бастап жаңа технологияның тілін меңгеріп, жаңаша форматта өмір сүру дағдылары қалыптасты. Соның бірі – ғаламтор. Қазіргі күнімізді біз ғаламторсыз елестете алмайтын дәрежеге жеттік. Төрткүл дүниені жаулап алған ғаламтор шығармашылық, өнер, мәдениет саласында да тың серпін берді. Сондай саланың бірі – баспалар. Әсіресе, газет-журналдар. Бүгінгі күні ғаламтор газет-журналға мықты бәсекелес болып тұрғаны жасырын емес. Бұл заманнан туындаған ақиқат.  
Шынында да интернет-журналистика қатты дамып келеді. Бұл өткен ғасырдың 60-жылдары АҚШ-та пайда болды. Олар мұны өзінің қарулы күштері саласы бойынша пайдалануға шығарған еді. Осының өзінен біраз сыр түюге болады. Қазіргі жаһандану кезінде интернет-журналистика ақпарат алмасудың күшті құралына айналды. Төрткүл дүние интернеттің арқасында «бір ауылға» айналып барады. Әйтсе де, интернет-журналистиканың жетістігімен қоса, бүлдіретін жағы да жетіп-артылады. Сондықтан, бұған тым әуестеніп те кетпеуіміз керек. Яғни, интернет-журналистиканың пайдалы да, зиянды да тұстарын дөп басып, тек тиімді жағын қолдансақ қисынды болмақшы. Қазіргі жастарымыздың санасын интернет жаулап алып, оларды көзге көрінбейтін әлдекімдердің мүддесіне қызмет етуге мәжбүрлеп жатқан жағдайлар да, өкінішке қарай, орын алып отыр. Сондықтан, біз ұлттық контентті толтыра отырып, өзіміздің мемлекеттік мүддемізді ойлағанымыз жөн.

«Қазіргі уақытта баспасөздің керегі жоқ» деген де пікір туа бастады. Шындығына келсек, мұндай пікір өткен ғасырда бастау алған. Телевизия шыққан кезде газет-журналдардың күні қараң дегенді айтушылар болған еді. Одан бері де бір ғасырға жуық уақыт өтті. Оның бәрі құр сәуегейлік екенін өмір өзі дәлелдеп шықты. Дәл қазір интернет-журналистиканың отаны саналатын Американың өзінде дәстүрлі баспасөз бұрынғыша жұмысын жалғастырып жатыр. Олардың өзінде интернет-журналистика баспасөзді алмастыра алған жоқ. Өйткені, екеуінің қызметі екі бөлек. Бұлар қоғамда қатар әрі бәсекелес өмір сүре алатынын көрсетті. Сол жағдайды терең түсінбей, қазір газет-журналдарды жауып, оның орнына онлайн басылымдар шығару керек деген қиялға ерік бере бастаған секілдіміз. Американың өзінде ол жүзеге аспай жатқанда, біз олардан озып кетеміз деп ойламаймын. Бұл жерде аяғымызды байқап баспасақ, ертең опынып қалуымыз әбден мүмкін. Демек, Міржақып Дулатов айтқандай, «Қай елдің баспасөзі мықты болса, сол елдің болашағы зор» екені айдан анық, – дейді мамандар.

Демек, жаһандық үдеріспен бірге келген ғаламтор газет-журналдың, баспаның рөлін сауатты әрі сенімді түрде атқара алмайды. Неге дейсіз ғой? Оған дәлел мыналар: Біріншінден, грамматикалық сауаттылық, жас ерекшелігіне қарай ақпаратты ұсына білу реті, жарнамалардың орналасуы. Екіншіден, ғаламтор болып жатқан жаңалықты уақытылы бергенімен кейбір жағдайларда нақтылықтың болмауы, болжамды айтылуы.

Қазақ Әліппесінің атасы, «Қазақ» газетінің іргетасын қалаушы Ахмет Байтұрсынов атамыз «Газет – халықтың көзі, құлағы һәм тілі» деп осыдан бір ғасыр бұрын газеттің халық өміріндегі орнын ерекшелеп айтып кетті. Одан арғы тарихта неміс ақыны Гете «Газет – тарихтың черновигі» деп баға берген. Мұның мәнін ұққан адам, бүгінгі газет-журнал бетіне түскен қысқа хабарлар, ел тұлғалары жайлы жазылған мақалалар мен очерктер бүгін газетте қатталып, ертеңгі күні тарихқа айналады дегенді түсінер еді.

Осы тұста «мерзімді басылым (газет, журнал), интернет-журналистика дегеніміз не?» деген сауалға жауап беріп кетсем. Мерзімді басылым – журналистиканың ең ежелгі, дәстүрлі санаты. Ақпаратты газеттер, журналдар, ғылыми орталықтардың шығарылымдары, информациялық бюллетеньдер және т.с.с. құралдар арқылы тарату. Бұл санаттың негізгі атқаратын міндеті түрлі тақырыптарға байланысты қоғамдық ой-пікір жайында ақпарат беру немесе құрастыру/қалыптастыру болып табылады. Мерзімді басылымның өзі үшке бөлінеді: газеттер, журналдар және шығармашылық орталықтардың уақытша шығарылымдары.

Интернет журналистика – соңғы онжылдық көлемінде Әлемдік интернеттің дамуымен қатар танымалдылық пен жаппай қолданысқа ие болған журналистиканың жаңа, тың бағыты. Өзін журналист рөлінде сынап көргісі келетін кез-келген тұлғаға шексіз мүмкіндігі бар, ерекше санат. Азаматтық журналистика, индивидуалды журналистика, гонзо-журналистика, блоггерлік – мұның бәрі осы интернет журналистиканың бағыттары.

Ғаламтор арқылы сайттар, порталдар ашылды. Әрине, бұл құптарлық жағдай. Елбасы Н.Ә.Назарбаевтың стратегиялық бағдарламаларының жүзеге асырылуын, халықтың әл-ауқатын жақсарту жолындағы игі істерді халыққа жеткізуде бұлар да хал-қадірінше халыққа қалтқысыз еңбек етуде. Медальдің екі жағы болатындығы сынды ғаламторда ашылған кейбір сайттардың жастарға тигізіп жатқан әсері мол. Әсіресе, діни бағыттағы ақпараттық порталдарда қайсысының дұрыс, қайсысының бұрыс екендігін ажырыта алмай қалған кейбір жастарымыз адасушылыққа бой алды. Ал, газет-журналдар бұл бағытта дәлдікті, туралықты ұстанары хақ.

Жастардың көбісі газетке қызығушылық танытпайды. Газет – нағыз білім көзі. Газет – адамның сауатын ашатын, халыққа хабар тарататын бірден-бір ақпарат көзі. Сондықтан да болар мерзімді басылымдардың халықтың айнымас хабаршысына айналғаны.

Халықаралық «Қазақстан-ZAMAN» қоғамдық-саяси газетінің Бас директоры Серкан Хастүрк «Еlana.kz-ке» берген сұхбатында: «Жалпы, интернет журналистикасы бүгінгі баспа өміріне қосылғалы журналистика түп-тамырымен өзгерді. Бұрынғы даму барысы бәсеңдеді. Жаңа медиа пайда болды. Ал, жаңа медианың талаптарын орындай алатын мамандар қазір жоқтың қасы. Әлі күнге дейін мықты медиа менеджерлерге сұраныстың жоғары екені сезіледі. Сондықтан, заманға сай журналистерді дайындап шығаруға жоғары оқу орындары көңіл аудару керек деп ойлаймын. Бізге қазір мультимедиалық журналистика, интернет журналистиканы, инфографиканың қыр-сырын меңгерген мамандар жетіспейді. Осындай кезде, дәстүрлі журналистиканы сағынасың. Бұрынғы журналистер қазіргідей «Оқырманға сол қызық» деп бір әншінің ішіп-жегенінен контент жасаумен шектелген жоқ» деп мамандардың тапшылығын тамырынан дөп басты.

Мен де болашақ журналист ретінде газет-журналдарды, сайттарды көп қараймын. Мен үшін газеттің орны бір бөлек. Ал, интернет уақытылы ақпарат алмасудың көзі деп санаймын. Газет тарихтың қоймасы болса, сол қоймадан ілім мен білімді алу үшін тек бойдағы еріншектік деген жаман қасиетті ысырған жөн.

Газет өмір барлаушысы ғана емес, өмір шындығын, өмірдің өзекті мәселелерін, халықаралық саясат туралы, күнделікті тіршілік құбылыстарын, замана шежіресін жасауға, суреттейтін тәрбие құралы. Ғаламтордың бірқатар коммуникация мен ақпараттық ерекшеліктеріне байланысты интернетке сүйене отыра жаңа бұқаралық ақпарат құралының түрі интернет-БАҚ дүниеге келді. Электронды БАҚ дәстүрлі БАҚ үшін үлкен жаңалық болды. Бұл сала аудиторияға деген таласты күшейтті. Негізі, электронды БАҚ қазақ журналистикасының дамуына өлшеусіз үлес қосуда. Электронды БАҚ – үлкен ғылыми ізденісті қажет ететін сала. Дәстүрлі БАҚ-тан айырмашылығы бірден байқалды. Ол ақпаратты тарату оперативтілігі мен интерактивтілігі арқылы айқындалады. Сондықтан көптеген елдердің ғалымдары жаңа бұқаралық ақпарат құралын зерттеу нысаны ретінде қарастырады. Интернет-БАҚ-тың алғашқы нұсқасы 1987 жылы АҚШ-та пайда болған.

Дүниежүзі халқының назары ғаламторға ауған XXI ғасырда электронды БАҚ-тың келешегі жарқын. Оның дәстүрлі газет-журналдардан артықшылығы оперативтілігінде. Өйткені бүгінде қандай жаңалықты болмасын оқырманға жеткізуде электронды БАҚ-тың жылдамдығы айтарлықтай шектеусіз. Статистикаға сүйенсек, ғаламтор қолданысқа енгеннен кейінгі алғашқы 5 жыл ішінде оны 50 миллион адам қарап үлгеріпті. Радио мұндай аудиторияны 38 жылда, телевидение 13 жылда жинап үлгерген. Ал соңғы жаңалықтар бойынша, 2020 жылға қарай интернет қолданушылардың саны 5 миллиардтан асады деген ақпаратты алға тартады. Дегенмен, газет, дәстүрлі БАҚ-тың ел игілігі жолындағы дамуы толастамайтыны анық. Олай дейін себебім, біздің Жезқазған аймағында соңғы жылдары газеттердің қатары қалыңдай түсуде. Жезқазған қаласы құрылған жылдан бергі уақытта аймақ жұртшылығын жағымды жаңалықтарымен сусындатып отырған «Сарыарқа», «Жезказганский вестник», аймақтағы жалғыз өндірістік газет «Мысты өңір», «Подробности», Сәтбаев қаласындағы қос тілді «Шарайна» газеттерінің қатарына биылғы жылы тағы бір мерзімді басылым қосылды. Ол «Вечерный Сатпаев» газеті. Өндірістік шағын аймақтың бір өзінде халыққа қызмет етіп отырған осындай газеттер бар. Олардың өз сүйікті оқырмандары іздеп жүріп оқитын басылымдар бұлар. Сондықтан да мен дәстүрлі БАҚ-тың болашағына кәміл сенемін. Заманға сай бұл БАҚ-тардың да ғаламторда сайттары орналасқан. Көшпен бірге жаңашылдыққа бет түзеген аймақ басылымдары өз деңгейінде халықтың мұң-мұқтажын билікке жеткізіп, жақсы да, жағымды жаңалықтарды газет арқылы да, сайт арқылы да жеткізіп отыр. Сөз басында айтылғандай интернет-журналистика соңғы жылдары ақпарат нарығында ойып тұрып орын алды. Дәстүрлі БАҚ өкілдерінің кейбіреуі, әсіресе, жас толқын өз алдына жеке сайт ашып, блогер атанды. Олардың мерзімді басылымдар мен интернет журналистика арасындағы мынандай ерекшеліктерді алға тартады.

Біріншіден, ақпаратты жылдам бере алатындығымен. Телевизияда бір ақпаратты жасауға тұтас шығармашылық топ қатысады, радиода да солай, мерзімді басылым екібастан баспадан басылып шыққанша біраз уақыт өтеді. Интернет журналистиканың артықшылығы сол, оқиғаның ортасында болған адам журналистің қызметін атқара алады, яғни интернет сайттарға, олардың электронды пошталарына, редакцияларына хабарласып, ақпаратты дереу жеткізуге мүмкіндігі бар.

Жөн делік, алайда, оқиғаның ортасында болған адам журнлистің рөлін атқару үшін сол бағытта маман болуы қажет деп өз басым санаймын. Себебі, журналистиканың қыр-сырына қанықпаған адамның сөз саптасы, халыққа ақпаратты дұрыс жеткізе білуінде жер мен көктей айырмашылық болады.

Қорыта айтқанда, бәсекелестік қалыптастырған газет пен интернет-журналистика заман ағымына, халық сұранысына сай жұмыс жасай бермек. Газет – бұл тарихта желісі үзілмеген ақпараттың сан ғасырлық алтын қоры. Ал, интернет-журналистика соның ізін басқан жаңа жоба. Бұлардың әрқайсысы өз аудиториясын, оқырманын тауып, келер ғасырға дейін жанданып, дами береді. Көзі ашық, көкірегі ояу жандар барда газеттің болашағына мен күмәндана қарамаймын.

**Дәмеля Сәлім,**

**4-сынып оқушысы,**

**Х.Капанов атындағы Орал Халықаралық гимназиясы,**

**Орал қаласы,**

**Батыс Қазақстан облысы**

**Газет, әлде интернет?**

Бұрынғы кезде адамдар қауымында телефон да, планшет те болмады. Ол кезде бүкіл ақпаратты газеттен алатын болған. Газет бүкіл ақпараттың көзі еді. Оны ай сайын поштадан жақынын күткендей күтіп алатын болған. Себебі, бүкіл елдегі болып жатқан жаңалықты осы газеттен оқитын. Ал қазір ше?! Заманның талабына байланысты қазіргі жастарымыз газет атаулы құндылықты ұмытып бара жатқандай. Осы сөзіме мысал ретінде бір қызықты баяндайын. Көпке топырақ шашудан аулақпын, дегенмен қазіргі қатарлас достарымның ойлары өсу орнына, саяздап бара жатқандай. Қашан көрсем қолдарында интернеті қосылған қалта телефоны. Көшеде де, үйде де, қоңырау кезінде де сол қалта телефондарынан бас алмайды. Оларға айналада болып жатқан тұрмыс-тіршілік маңызды емес. Себебі, олар интернет атты достарының қызығына тоймай отырады.

Қанша дегенмен, олардың қарап отырғандарын ерсі көргеніммен, не көріп, не тыңдайтындарын білгім келетін. Бірде осылайша қатарлас достарымның не көретіндерін білгім келіп, сабақ ортасындағы үзілісте олардың құрылғыларына үңіліп қарап едім, тіпті бетім қызарып кетті. Уақыттарын босқа өткізуде. Бірі «В Контакте» сайтында, ал екіншісі Инстаграмда, қалғандары басқа да әлеуметтік желілердің майын тамызып отырғандарының куәсі болдым. Олар бұл істеріне мәз. Ол достарым тіпті айналасына мән беріп, қызыға да қарамайды, себебі, олардың қызығы интернет атты достарының ішінде.

Интернетке жүгініп, үйреніп кеткен бала, яғни интернет арқылы хат алысып, сөйлесу – баланың айналасындағы адамдармен бетпе-бет сөйлесуіне де әсер етеді, сөйлеу мәдениетінен айырылады. Компьютерден бөлінетін ультракүлгін сәулесі көзге кері әсер етеді. Ал одан сорақысы – ұлттық, адами қасиеттерге нұқсан келтіретін материалдардың интернет бетінен орын алуы. Қазірде шығарма, эссе жаза алмайтын оқушылар көбейіп келеді. Бұның бәрі көп уақытын кітап оқумен емес, интернетке кіріп түрлі ойындар ойнап, уақытын тиімсіз өткізудің зардабы.

Ашығын айтқанда, қазіргі заман оқу оқыған жастардың озатын кезеңі. Ал мұны білетін жастар тынбай еңбек етуде. Интернет болсын, тіпті газет-журналдар болсын, өз пайдаларына асатынын алып, пайдаға асыруда. Олар интернетті білімін жетілдірудегі ақпарат алу құралы ретінде емес, «тәрбиесіз берген білім адамзаттың қас жауы» деп ғұлама Әл-Фараби айтқандай тиімсіз, білімдеріне балта шабатын жақтарын іздеп табуда. Білім бастауыш кезінде қаланады. Ал менің достарым ше...? Бастауыш кезеңде білімнің кірпішін қалаудың орнына уақыттарын тиімсіз өткізуде.

Мен орыс сыныбында оқысам да, қазақ тіліне аса қатты мән беремін, Себебі, мен Қазақстан жерінде дүниеге келдім, мемлекеттік тілім – қазақ тілі. Бос уақытымда балаларға арналған «Ұлан» газетін үзбей оқып отырамын. Болашақта сол газеттің тілшісі болғым келеді. Көптеген әңгімелер, мақалалар жазып, ұсыныстарыммен бөлісіп, әр мақалам шыққан сайын ұстаздарыма, сыныптас достарыма көрсеткім келеді. Алайда менің мақалам тұрмақ, газет-журналға мойнын бұрып қарамайтын достарымның барына налимын. Интернет бір төбе, ал газеттің алар орны ауыз толтырып айтарлықтай бір төбе емес пе? Ал сол достарым мұны тіпті ұғар емес.

Достарымның интернетке көп еліктеуін ұстаздар да қолдамайды, себебі олардың білім сапасының нашарлап бара жатқанында. Өткен бақылау тестерінде олардың нашар баға алуы білімге деген құштарлықтарының жоқтығынан, себебі олар қашанда интернетке тәуелді болып келеді. Ақылшы сымақ болғаным емес, мен де интернет пайдаланушылардың бірімін. Дегенмен интернетке кірдім деп өз болашағыңды, өз ісіңді ұмытудың қажеті не? Керексіз дүниенің қашанда іске жарамайтынын білеміз емес пе? Зерттеу жасамай-ақ интернеттің оқушылардың өміріне ғана емес, барлық адамзаттың өміріне керекті дүние екенін бес саусақтай білеміз. Оның ішіндегі: 1.Алысты жақындату. 2.Қоғамға (адамға) байланысты мүмкіншіліктерді арттыру. 3.Сана-сезімді жоғарылату. 4.Ізденіс талпынысқа қашықтықтан оқу бағдарламаларына сұранысты арттыру. 5.Қажеттілікті толығымен қанағаттандыру. 6.Дамыған мемлекеттермен тең дәрежеде бәсекелесу. 7.Әлемде болып жатқан жаңалықтардан сол сәтте хабардар болу. 8.Халықтарға түрлі жолдармен көмек көрсету. 9.Интернет арқылы мәтінді, хабарламаны, құжаттарды, фото, аудио, видео материалдарды қабылдап алуға не керісінше жіберуге болады. 10.Күн сайын емес, сағат сайын, сәт сайын бүкіл әлем жаңалықтарымен танысып отыруға, кез келген тақырыпқа қатысты материалдар, анықтамалар алуға, қашықтықтан оқуға, яғни үйде отырып білім алуға, қызмет түрлерін ұсынуға, тауар сатып алуға не сатуға.

Дегенмен, сол интернеттің жағымсыз жақтары да толып жатыр. Солардың бірі – интернет парақшаларындағы сансыз көп жарнамалар. Жарнамаларға қызығып та, интернетке еліктейтін жастарымыз да аз емес. Адам көруге тұрмайтын миллиондаған әр жасқа арналған видеолар да бір сайтта тізбектеліп тұрады. Оны көрген жас жеткіншектер не ой түйеді, интернет сайттары әр жасқа тураланып қойылмаған. Елу жастағы атамыздың көретінін жеті жастағы бала да тамашалап отырады. Тіліміздің бұрмалануына да осы интернеттің ықпалы бар. Бұл деген тіліміздің кірленуіне алып келеді. Интернеттің бұдан да басқа көлеңкелеу жақтары көп.

Ал енді осы интернетпен газетті мысал ретінде салыстырып көрейік:

– Интернетте бар жарнамалар (ұятты суреттер мен видеолар) газетте атымен жоқ.

– Интернеттегі жазбаша қателіктер газетте болмайды.

– Интернеттегі дұрыс, не бұрыстығын біле алмайтын ақпараттар, газетте түп-тамырымен зерттеліп жазылады.

– Газеттегідей интернет парақшалары әр жасқа нақтыланбаған (сондықтан жастар жақсы мен жаманын айырмайды).

– Интернетте көп отыратын адамға ДК ультракүлгін сәулесі кері ықпалын тигізуі мүмкін, ал газетте ондай сәулелер жоқ.

– Интернетке көп ақы кетеді, ал газетке белгілі бір ақы кетеді.

Негізінде қазіргі жастар газетке қызығушылық танытпайды, қызығушылығы болды дегеннің өзінде толық оқып шықпайды. Газет деген дайын білім. Аптасына немесе айына өздігімен келіп тұрады. Бұл деген тамаша емес пе? Апта сайын оқитын газет, бір жылда бір том кітаптай болады. Ақыры кітап оқымайтын жастар жан-жақты газет оқысын. Сонда бір жылда, бір кітап бітіргендей білім алады. Газет деген адамның сауатын ашатын, халыққа хабар тарататын бірден-бір ақпарат көзі.

Негізінен бұл мақаламда интернетті жаман дегім жоқ. Интернет ол мәдениет. Ал мәдениет мәдениеттілікті қалайды. Интернет адамды өзінің жаман жақтарына тұсаулап қойған жоқ, керісінше, сол интернеттегі керексіз парақшаларға адамның өзі ойланбастан байланған. Интернет адамға көптің ішінен таңдау береді, ал оны таңдау біздің еншімізде. Интернет адамды емес, адам интернетті игере білуі керек, сонда ғана ешқандай мәселе туындамайды. Интернетті сауатсыз пайдаланғандықтан кей жастар опық жеуде. Ал газеттен зардап шегуші жандар мүлдем жоқ, керсінше, білім үстіне білім қосуда. Бұл жастардың ұтымды жағы.

Газет, әлде интернет? Бұл таңдау емес, нақты талдау. Интернеттің де берері көп, газеттің берері одан кем түспейді. Тек дұрыс бағытты ұстанайық. Өзімізге керектісін алып, ал керек емес дүниені сыпырып тастайық.

**Р. Сапар,**

**Орал қаласы,**

**Батыс Қазақстан облысы,**

**Дарынды балаларға арналған мамандандырылған**

**С.Сейфуллин атындағы**

**№11 облыстық қазақ мектеп-интернат кешенінің**

**11-сынып оқушысы**

**Газет, әлде интернет?..**

Газет пе, әлде интернет пе?..

Бұл көпшілігімізді толғандыратын сұрақ. Қайсысы қоғамға аса қажет? Бүгінде қоғамда екіжақты пікір туындаған. «Газет-журналсыз өмір сүру мүмкін емес. Бұрынғылар интернетсіз-ақ газет оқып, көзін ашқан. Интернет адамды елітіп, өзіне үйіріп әкетеді. Қолдану дұрыс та шығар, бірақ газетсіз елдің тіліне нұқсан келеді», – деп аға буын өкілдері баспасөз болашағына алаңдаса, ал, енді біреулері: «Қолымыздағы тетікті бассақ болғаны, ақпараттың барлығы дайын тұр. Газет-журналға жазылып, ақша шығарып не керегі бар? Тіпті болмаса, сол газеттің электронды нұсқасын оқуға болмай ма?» – деп қарсы дау айтып жатады. Әрине, бұл – жастардың пікірі.

Бүгінгі ақпараттық технология қарыштап дамыған қоғамда ғаламтор айнымас досымызға айналғандай. Жаһандану заманында күн сайын жаңа, тың мәліметтерге қанық боламыз, тіпті мұхиттың арғы жағындағы алпауыт елдерден сан түрлі ақпарат ағылып келіп жатады. «Таяқтың да екі ұшы болады» дегендей, интернеттің пайдасынан бөлек, зиянды жағы да жетерлік. Телефонға телмірген жастардың бойында бейне бір ғаламторға таңып қойғандай тәуелділік пайда болған. Қоғамдық көліктерде құлаққаппен құлағын бітеп алып, әлеуметтік желілерден шықпай, ешкімді елеместен міз бақпай отыратынын қайтерсің?! Күнделікті күйбең тіршіліктен ата-аналардың бала тәрбиесіне көп көңіл бөлмей қалатын жағдайлары кездеседі. Ересектерден бөлек, енді жүре бастаған балалар да ұялы телефонның мүмкіндіктерін біліп алған. Интернетті мүмкіндігіне сай орнымен қолдану керек. Ол қалтқысыз ақпарат көзі болуымен қатар,  мемлекеттер мен құрлықтар арасындағы шекараны жойып, үлкен қашықтыққа қарамастан адамдарға бір-бірімен араласуға, сөйлесуге мүмкіндік береді.

Бірақ теріс ағымдағы ақпараттар жасөспірімдерді бұрыс әрекетке итермелеуі мүмкін. Әрине, көпке топырақ шашуға болмас. Алайда, астарында ащы да болса шындық бар. Ғаламтормен санасы шырмалған бүгінгі буын ертеңгіге қандай өнеге бермек?! Жастарымыз рухани жұтаңдыққа ұшырап жатқан жоқ па?! Көкейімізде сан сауал...

Алты алаштың рухани көсемі Ахмет Байтұрсынов тұңғыш үнжария «Қазақ» газетінің алғашқы санында былай деген екен: «Газет – халықтың көзі, құлағы һәм тілі. Адамға көз, құлақ, тіл қандай керек болса, халыққа газет сондай керек. Газеті жоқ жұрт басқа газеті бар жұрттардың қасында, құлағы жоқ керең, тілі жоқ мылқау, көзі жоқ соқыр сықылды. Дүниеде не болып жатқанын көру, не сөйленіп жатқанын есту, өз пікірін айту жоқ». Газеттің қадір-қасиетін бұдан артық бағалау болмас. Газет – елдің үні, үнемі озық ойды жеткізетін оқу құралы.

«Ел боламын десең, бесігіңді түзе» деп заңғар жазушы Мұхтар Әуезов айтқандай, ұрпақ тәрбиесінде ата-ана ақылы мен ұстаз ұлағатынан соң қоғамдық орта, бұқаралық ақпарат құралдары, соның ішінде ана тілімізде жарық көретін басылымдардың орны бөлек. Үңілсең болғаны, тұңғиығына еріксіз батырып әкететін ғаламтор желісінен гөрі газет-журналдың пайдасы басым, өнегесі мол деп білемін.

Білесіз дүние жүзі толған халық,

Олардың арасында бар көп парық.

Алты айлық алыс сапар аралары,

Тұрады бір-бірінен хабар алып.

Шашатын сол хабарды газет-журнал,

Айнадай оқушыға болған жарық, –

деп Алаш зиялысы Міржақып Дулатов жырлағандай, әлем жаңалықтарының жаршысы бұл газет-журнал. Аймақтың түкпір-түкпірінен жаңалық таратып, халықты өнер-білімге үндейтін, ұлттық құндылықтарды ұлықтайтын басылымдар – мәдениетіміздің жарқын көрінісі.

Өз басым, бос уақытымды әлеуметтік желіге арнағаннан гөрі, газет-журналмен дос болуды артық санаймын және мұны әдетке айналдырдым. Интернетпен жұмыс істеу тиімді, жедел болғанымен, ондағы ақпарат көздерінің дәлдігі мен шынайылығына ешкім кепілдік бере алмайды. Ал баспасөз беттерінде нақты мәліметтер ғана жарияланады, әрі олардың дұрыстығына толық көз жеткізе аласыз. Иә, күннен-күнге техникалар қарыштап дамып барады, ғаламторды қолдану – заман талабы. Әрине, адам заманға қарай бейімделеді, ақыл-ойы жетіліп, жаңа заттарды ойлап табады. Бірақ, бұл газетті қолданыстан мүлдем алып тастау деген сөз емес, өйткені Міржақып Дулатовтың сөзімен айтқанда: «Қай елдің баспасөзі мықты болса, сол елдің өзі де мықты, болашағы зор».

Дүйім жұртты талай уақыттан бері ел ішіндегі жаңалықтармен құлақтандырып, қоғамға өз пайдасын тигізіп отырған «Егемен Қазақстан» газеті, ана тілімізді ардақтап, туған тілдің тұғырын биіктетіп, ұлт жайындағы түйткілді мәселелердің түйінін шешіп жүрген «Ана тілі» газеті, жасөспірім балаларды құнды ақпараттарымен қызықтырып, шығармашыл шәкірттердің қаламына қуат берген «Ұлан» газеті, айта берсең көп-ақ, бұлардың барлығы –Ахмет Байтұрсынов ашқан «Қазақ» газетінің ізбасарлары, ұлттың намысын сөйлейтін, өскелең ұрпақты тәрбиелеуде орасан зор рөл атқаратын төл басылымдар.

2013 жылдың ақпан айында «Қазақ журналистикасы тарихын зерттеу мен даму үдерісінің өзекті мәселелері» атты халықаралық ғылыми-практикалық конференцияда әл-Фараби атындағы Қазақ ұлттық университеті, журналистика факультетінің сол кездегі деканы Өмірхан Әбдиманұлы: ««Қазақ» газеті жаңа дәуірдің шежіресі десе болғандай. Оянған сана үніне айналған газет өз тұсында ең көп тараған басылым болды. Мұның басты себебі қазақ тарихының қилы-қилы кезеңдерінде замана ағымын, саясат аңғарын тануында», – деп айрықша атап кеткен еді. Бүгінде осы «Қазақ» газетінің ұлттық сананы жаңғыртудағы басты бағдар-мұратын ұлттық басылымдарымыз алдына мақсат еткен. Жоғарыда аталған газеттер елге үзбей үн қатып, оқырман жүрегіне жол тауып келеді. Қанша ғасыр өтсе де, ғаламтор желісі бұл газеттерді алмастыра алмасы анық.

«Ана тілі» газетінің 2014 жылғы қаңтар айының бір санында: «Қазақ баспасөзі қоғамдық дамудың қай кезеңінде де ұлт мүддесі жолындағы күрестің алдыңғы сапынан көріне білген», – деген пікірді оқыдым. Иә, елдікке бастайтын ерен істерге көпшілікті жұмылдырып, алқалы сөз айтқан қазақтың игі жайсаңдары мен жақсылары газет бетіне үнемі өмірлік толғаныстарын жазады. Ел мүддесін көздеп, орамды ой толғамдарымен тәнті етеді. Осындай ұлтжанды тұлғалары барда, қазақ баспасөзі жоғары биіктерде жасай береді және сонысымен ғаламтордан анағұрлым алда тұрады.

Халқымыз «Бірінші байлық – денсаулық» деген ғой. Интернетті шектен тыс көп қолдану, біріншіден, денсаулығымызға кері әсерін тигізеді. Ол уақыт өте келе денсаулығымыздың сыр беруіне әкеліп соқтыруы мүмкін. Интернетті өз уақытымен дұрыс қолданғанымыз жөн. Желіні өте ұзақ пайдаланудың соңы жақсылыққа апармайды.

Сонымен қатар, интернет беттерін аша қалсаңыз, түрлі жарнамалардан көз ашпайсыз. Бұл жасөспірім баланың санасына кері әсер етуі мүмкін. Жастардың арасында теріс ағымға кіріп кеткендері аз емес. Ақпарат алу үшін, бір ғана батырманы бассаңыз жеткілікті, бірақ сол желіде тапжылмастан отыратын жастар уақытты текке жұмсап, зая кетіреді, яғни бұдан ғаламторға тәуелділік туындайды. Әлемдік торды пайдаланатын адамдардың 10 пайызы оған тәуелді. Оңтүстік Корея, Қытай, Тайвань сынды елдерде ғаламторға тәуелділік ұлттық деңгейдегі мәселе ретінде қарастырылады екен.

Ғаламтор арқылы пайда табатын, өз мүддесін көздейтін алаяқтар бар. Міне, осындай адамдардан сақ болған жөн. Күні кеше бүкіл елді шулатқан «Көк кит», «Тыныш үй» сияқты ойындар да бойымызда үрей туғызады. Оған қоса әр қаланың бір бұрышынан орын табатын интернет клубтар жастарды өзіне үйіреді. Уақыт өте тәуелділікке түсіп, жіпсіз байланған жастар кейінде бармақ тістеп, өкініп жатады. Осылай жіпке тізе берсең, айтып тауысу мүмкін емес сияқты. Егер әр әрекетімізді ақылға сала отырып істесек, таразыға салсақ, қателікке ұрынбай, тиімді жақтарын да көруге болады. Бірақ, бір нәрсені үнемі есте ұстау керек: заманауи технология қанша дамыса да, ғаламтор газет-журналдай бола алмайды.

Елдегі болып жатқан елеулі оқиғаларды жұртшылыққа жеткізіп, жан дүниеңді байытып, ой-өрісіңді өсіретін, сезімге сезім, ойға ой қосып, таным көкжиегін кеңейтетін газеттің өзі емес пе? Қажет ақпаратты интернеттен оқығаннан гөрі газеттен қараған көңілге қонымды, жүрекке жақын. Өзіме солай. Ол – қаншама адамның үздіксіз ізденісі, табанды еңбегі.

«Төртінші биліктің» өкілдері бойына жауапкершілік жүгін артып, осы газеттің жарық көруіне жүгіріп жүріп атсалысады. Басылым бетінде көптеген ел тұтқасын ұстаған қайраткерлердің, ұлт болашағы үшін ерен еңбек етіп жүрген ел азаматтарының ізгі істері, ел ішіндегі оқиғаларға байланысты орынды ойлар, қоғамдағы әлеуметтік мәселе жайында жанашыр журналистердің мірдің оғындай өткір сөздері халыққа жолданады. Басылым апта сайын келгенде тұшынып, қызығып оқисың.

1911-1913 жылдар аралығында Орал қаласында жарық көрген «Қазақстан» газетінің №1 санында Алаш қайраткері Ғұмар Қараш «Газет деген не зат?» атты мақаласында: «Өзіңіз білесіз, адамға пайдалы нәрсе де бар, зарарлы нәрсе де бар, бірақ сонысы бар, біз көп оқып пайдамыз не, зарарымыз не, біліп жете алмаймыз. Бұларды айыруға қолда – ғылым сияқты өнер құралы, баста – ақыл мизаны болған бір басшының жәрдемі керек. Бізді бір ниет, бір тілекке жиятұғын зат – газет, сол себепті газет – біздің басшымыз, газет – біздің достар алдындағы көркіміз, дұшпандарға қарсы құралымыз, газет – біздің білмегенімізді көрсететін ұстазымыз, газет – біздің қараңғыда жарық беріп, тура жолға салатын шамшырағымыз», – деген екен. Баспасөздің бұқара халыққа тигізер пайдасын Алаш арыстарынан артық айтқан жан жоқ. Бүгінгі таңда танымал саясаткер Ерлан Қариннің: «Қазақ баспасөзі ұлттық партияның рөлін атқарып келеді» деген осы бір құнды пікірі де газеттің маңыздылығын танытып тұр емес пе?! Аға-апаларымыз осы газетті оқып, тәлім алды, есейді. Күні бүгінге дейін қариялар бір бума газетті жинақтап, тігісін тігіп, әр санын жоғалтпай жинап қоятын дәстүрінен жаңылған жоқ.

Газет бойыңа рухани білім береді, ізгілендіреді, тәрбиелейді. Бала кезімде анам үйге «Ұлан» газеті мен «Мөлдір бұлақ», «Айгөлек», «Балдырған» журналдарын құшағына толтырып әкелетін. Мен алақайлап қуанып, әрбір санын сағына күтемін. Өзімдей оқушылардың жазғанына қызығып, өлең шығарып, шығарма жазатынмын. Қиялыма қанат бітірген осы газет-журналдар. Анам мұғалім. Қызығушылығым артқан соң, «Егемен Қазақстан», «Жайық ұстазы», «Орал өңірі», «Қазақ әдебиеті», тағы басқа газеттерге көз сүземін. Маған газеттің өзі – бір әлем. Мен газет-журнал оқуға бала кезімнен дағдыландым. Қазір қолымда ғаламтор болса да, газетті үзбей алып тұрамын. Газет оқыған қызығырақ дер едім, қолыңа ұстап, табиғатына еніп оқисың. Өзімнің жазған туындыларым жарық көріп жатса, бұл маған сенім ұялатады.

Мен дарынды балаларға арналған мамандандырылған С.Сейфуллин атындағы облыстық №11 қазақ мектеп-интернат кешеніне 5-сыныпта Қаратөбе ауданының шалғай ауылынан емтихан арқылы қабылдандым. Бір қуанатыным, мұнда кітапхана өте бай. Газет-журналдың, әдеби кітаптардың мол түрімен таныстым. Қазіргі қоғамда жастар газет оқымайды, жасөспірімдер кітап оқуға құлықсыз деген пікір қалыптасқан. Бірақ бұл менің ойымша, дұрыс емес пікір. Мектебімде газет оқырмандары көп, әсіресе «Ұлан» газеті мен балаларға арналған журналдарды таласа оқиды. Біз қажет ақпаратты газет беттерінен іздеуге тырысамыз. Ұстаздарымыз осындай тапсырма жиі беріп тұрады. Бұл оқушыны бір жағынан еңбекқорлыққа баулыса, екінші жағынан рухани азық береді, санасына жақсылықты сіңіріп, ел патриоты болып қалыптасуына әсер етеді.

«Журналистика қоғаммен бірге өмір сүріп, қоғаммен бірге тыныстайды. Қоғам тірлігінің тамыры қиылса, журналистика да бітіп тынады» деген Н. Михалковскийдің сөзі өте орынды. Газет те қоғаммен бірге жасайды, бірге тыныстайды. Көзі ашық, көкірегі ояу әрбір жас оның пайдасын көреді, газеттің тигізер пайдасы ұшан-теңіз. Туған тіліміздің келешегі кемел, болашағы жарқын болсын десек, газет оқудан алыстамайық.

Білімдіден шыққан сөз,

Талаптыға болсын кез.

Нұрын, сырын көруге,

Көкірегінде болсын көз, –

деп ұлы Абай жырлағандай, парасаты биік тұлғадан шыққан салиқалы сөз терең ойлы, зерделі адамға өз ғибратын береді. Білімнің бастауы, асыл сөздің арнасы газет-журналдардан қол үзбей, қазақ басылымдарына қалың оқырман болып, қолдау білдірейік!

**Ерасыл Бөкенбай,**

**Орал қалалық №30 орта жалпы**

**білім беретін мектептің 11-сынып оқушысы,**

**Орал қаласы,**

**Батыс Қазақстан облысы,**

**«Ұланның» жас тілшісі**

**М.ӘУЕЗОВ ПУБЛИЦИСТИКАСЫНДАҒЫ АЛАШ МҮДДЕСІ:**

**КЕШЕ ЖӘНЕ БҮГІН**

*Болашақ дария тебіреністі шырқау терең, қайратты ойдан хабар бергендей, жас таланттың алғашқы сапары байлау мен пікірді ашық, жарып айтуды талап ететін публицистикадан басталады.*

***Р.Нұрғалиев***

ХІХ ғасырдың аяғы мен ХХ ғасыр басында қазақ елінің әр бұрышында газеттер шыға бастады. Газет шығуы публицистика жанрының қалыптасуына жол ашты. Қазақ публицистикасы тақыр жерден шыққан жоқ. Бұның алдында әлеумет мәселесін көтеретін жыраулық дәстүр болды. Туғаны жоқ тура билер, орақ ауыз, өткір тілді шешендер хан мен қарашаның алдында елдік мәселесін, қоғамдағы басқа да күрделі мәселерді айтып, шешіп отыратын. Бірақ ақпараттың таралуы өте жай болатын. Заман дамуы тез ақпарат алу қажеттігін туғызды. Қазақ даласындағы халықтың көзі мен құлағы алғашқы газеттер еді. Қазақ жұртының алғашқы газеттерін ұйымдастырушылардың бірі Ғ.Қараш « Бізді бір ниет, бір тілекке жиятұғын газет, со себепті газет – біздің басшымыз..., дұшпандарға қарсы құралымыз. Газет – біздің білмегенімізді көрсететін ұстазымыз, газет біздің қараңғыда жарық беріп, тура жолға салатын шамшырағымыз, – деп жазды. Ә.Бөкейхан, А.Байтұрсынұлы бастаған Алаш оқығандары газет бетін қару етіп, саяси-ағартушылық жұмыстарын жүргізді. Қазақ публицистикасы осы кезеңде қалыптасып, қауымның санасын сергітіп, елді ұйқыдан оятты, ұйымдастырушылық қызмет атқарды. Алаш көсемдерінің өкшесін басқан өрімдей жас М. Әуезов қолына қалам алып, ХХ ғасыр басындағы қазақ қоғамындағы өзекті мәселелерді көтерді. Баспасөз бетіндегі өзіндік тұжырымдары Алаш қозғалысымен сабақтастық сипатта өрілді. ХХ ғасыр басында алмағайып кезеңде аспан астындағы өмір сүру құқығыңды қорғау үшін ақ найза мен ақ білектің күші жетпейтінін біліп, күрестің саяси-ағартушылық бағытын ұстанған Ә.Бөкейхан бастаған ұлт зиялылары "Алаш" саяси партиясын құрып, Алаш Орда үкіметі өз жұмысын жүргізді. Алаш қозғалысы ұлттың ұлы арман-мақсаттарын өз бағдарламаларында көрсете білді. 1917 жылы 21-28 шілдедегі Бірінші Жалпықазақ съезінде 14 мәселе қаралды. Осылардың ішінде ерекше атайтынымыз: 1) Мемлекет билеу түрі; 2) Қазақ облыстарында автономия; 3) Жер мәселесі; 4) Оқу мәселесі және т.б. "Алаш" алғашқы саяси партиясы және Алаш Орда үкіметінің пайда болуы азаматтық кемелденген және халықтың болашақ тағдырын шеше алатын қазақтың саяси зиялыларының жоғарғы әлеуетін көрсетті", – деп атап өтті бұрынғы ҚР премьер-министрінің орынбасары Иманғали Тасмағамбетов.

Алаш ардақтыларымен мұраттас М. Әуезовті осы кезеңде қазақ қоғамындағы әйел теңдігі, оқу-ағарту ісі, мәдениет, елдік, саясат, жер, ғылым, баспасөз, әдебиет мәселелері толғандырды. Жас қаламгер Алаш мүддесі үшін ұшқыр жанр публицистикаға иек артты. Профессор Б.Жақыптың айтуынша, «Қазақ публицистикасының қанат жайып, өсіп-өркендеуі жолындағы орасан зор еңбек еткен, алып тұлғалардың бірі – Мұхтар Әуезов»**.**

Мұхтардың алғаш газет беттерінде жарық көрген мақаласы «Адамдық негізі – әйел» деп аталады. Бұнда қазақ қоғамындағы әйел теңдігі сөз болады.Әйелдің көзі ашылмай, ұлт тәрбиесі өрге баспайтынын айта келіп, **«**Бұлай болғанда біз адамшылығымызға ірге болатын құлықты әкеміз қандай ғалым болсын, қой сауып, тезек теріп жүрген анамыздан аламыз. Бұлай болғанда өмірінде әділет, мархамет, махаббат деген нәрсенің атын естімеген ананың харакеті үй іші мен от басынан, ғайбат өсектен аспаған анадан ақ жүрек адал ниетті қамқор тууы мүмкін бе?, – дейді. Бейнеттен арылмаған ана сізге қандай үлгі көрсетедідеп, әйелдің жағдайын жақсарту керек екенін ескертеді. Қаламгердің «Адамды хайуандықтан адамшылыққа кіргізген –әйел. Қазақ мешел болып қалам демесең, тағылымыңды, бесігіңді түзе!, Оны түзеймін десең, әйел халін түзе, – деген сөздері бүгін де маңызды. Әйел бақытты болмай, қоғам бақытты бола алмайды. Қазіргі Тәуелсіз Қазақстан жағдайында М.Әуезов көтерген мәселе шешімін тапты ғой деп ойлаймын. Бүгінде саяси қайраткер, депутат, ғалым, мемлекеттік қызметкер болып, елге ерен қызмет істеп жүрген қазақ әйелдері қаншама! Дегенмен, қазіргі қазақ қоғамында әйелге қатысты шешімін күтіп тұрған өзекті мәселелер жоқ емес. Тіпті «Аналар күні» деп мейрам өткізіп, аналарға құрмет көрсетсек нұр үстіне нұр болар еді. Жұмақ ананың аяғының астында екенін ұмытпайық.

1920 жылы жазған «Бүгінгі зор міндет» атты мақаласында өкімет мекемелерінің мол шаруаны игере алмай жатқанын айта келіп көзі қарақты, білікті жігіттерді ел шаруасына ат салысуға шақырады. Қыр халқының мұқтаждықтарын ескеріп кәсіп қылуды, тоқу, былғары илеу, шыны ыдыс-аяқ істеуді үйрету курстарын ашу қажеттігін айтады. «Қазіргідей шаруа жүзінде күйзеулік болып, елдің қоғамдық тілегі орындалуға жол болмай тұрғанда елдің қамын шын жейтін азаматтар мың тілектің бірі орындалатын болса да, соған еңбегін салмаушы ма еді? Төс табандап тартып, соң да болса жемісін елге жегізем демеуші ме еді?», – деп ел мүддесі, Алаш қамы үшін еңбек етуге шақырады. Еңбек ету қай қоғамда да маңызды. Адамды адам еткен – еңбек. «Еңбек етсең ерінбей, тояды қарның тіленбей», – дейді Абай атамыз. Президент Н.Ә.Назарбаев та жалпыға ортақ еңбек қоғамын құруды көздеп**, баршамызды ел игілігі жолындағы еңбекке шақырып отыр: «**Егер біз өмір сапасының әлемдік жоғары үлгі-қалыптарына жетеміз десек, онда соған сәйкес еңбек ету қажет». Сондықтан да еңбекті ұйымдастыру, оның өнімділігін қамтамасыз ету, тәртіп пен сапа ұлы мақсат жолындағы Қазақ елі үшін аса маңызды.

М.Әуезовтің «Оқудағы құрбыларыма» атты мақаласының маңызы зор. ХХ ғасыр басында Алаш қозғалысының басты бір мақсаты халықты ағарту, оқу ісі болатын. Азғантай қазақ оқығандары ел үшін еңбек етті. Осы тұста жас жазушы өз құрбыларын ел үшін еңбек етіп, білімдерін ұлт қамы үшін жұмсауға үндейді. Ол «Осы рахымды күннің шуағына қызып бір азғана білімімізді, азғана қайратымыздың кішкене қызметін адамшылық жолына салып, ақтыққа жұмылайық. Халық түзеуді жол қылайық», – дейді. Осы тұжырымдар бүгін де өзекті. Елбасы Н.Ә.Назарбаев зияткер ұлт қалыптастыру үшін жастарға үміт артып, көптеген мүмкіндіктер тудырып отыр. «Болашақ» бағдарламасы бойынша жыл сайын үш мыңдай қазақ жасы шет елде білім алуда. Осы бағдарлама бойынша 12 мыңдай жастар білім алып, соның 9 мыңдайы ғана елге қайтып оралыпты. Қалған 3,4 мың жастар қайда? Олар неге елге оралмайды? Жанға жайлы жақсы жер шетелде көп шығар. Бірақ, «ер туған жерінде, ит тойған жерінде» емес пе еді. Жастар тәрбиесінде нендей қателік кетті? Отаншылдық қайда? Шетелде білім алған жастар, сол білімін туған жерді көркейтуге жұмсауы керек. Білімді, білікті жастарымыз жайлы жер іздеп кете берсе, 30 елдің қатарына қалай кіреміз.Бұл шешімін іздеп тұрған көкейкесті мәселе.

«Қайсысын қолданамыз» атты мақаласы оқу құралдары жайын сөз еткен. «Қай мектептің болсын жаны – оқу құралдары. Ғылым жолында талай басшылыққа мініп кеткен өзге жұрттарды алсақ, бәрі де жылдан-жылға оқу кітаптарын жаңғыртып, бір жақсыдан бір жақсысын таңдап отырады... Қазаққа келсек, мектепке арналған ретті бір кітап жоқ», – деп толғанады, мәселені шешу жолын іздейді. Қазіргі заманда да оқу құралын жазу өзекті мәселе. Тәуелсіздік алған жылдардан бастап қазақ мектебінде оқу құралдары сан өзгерді. Бірақ әлі күнге бір жүйеге түсе алмай жүр. Бұл білім саласындағы көкелеріміздің шалағайлығы ма? Шешімі кезек күттірмейтін мәселе – осы. Келесі «Ғылым тілі» атты мақаласында жоғарыда айтылған ойлары тереңдей түскен. Ғылым тілін, Еуропалық жолға түсу қажеттігін түсіндірген. Бұл мәселе қазір де өзекті. Ғылым, білімді өркендету Елбасының басты назарында. Әлемде ғылыми ақпараттың 90 пайызы ағылшын тілінде тарайды екен. Сондықтан да Елбасы «үш тұғырлы тіл» саясатын ұсынып, мемлекеттік тілмен қатар орыс тілін және әлемдік экономикалық интеграцияға ілесу үшін ағылшын тілін меңгеруді ұсынып отыр. Қазақ жастары әлемдік білім, ғылымды игеріп, бірнеше шет тілін еркін меңгерсе еліміздің әлеуеті артып, елдігіміз нығая түсері хақ.

Жас жазушының шет жұрттардың жайын білуін, сараптай алуын «Япония» атты мақаласынан байқаймыз. Алаш Алаш боламыз, ел боламыз деп жатқан тұста жапон елінің надандықтан арылып, дамудың даңғыл жолына түскендігін үлгі қылады. «Япония Европа нені істесе, соған көз жұмып ере берген жоқ. Әрқайсысының жиып апарған білімін ретке салып, өздеріне қолайлы жақсы дегендерін ғана алды», – деп құр еліктеуді қойып, басқаның жақсысын ал, өз ұлтыңның жақсысын ұмытпа деп ескертеді. Қазақ қазақ болғалы ықылым заманнан келе жатқан елдік дәстүрімізді, тілімізді, ділімізді сақтай білейік деп ой салады. Еуропалықтардың жапондықтарға таң қалып, «Япония адамдары жас күндеріндегі күнбатысқа тиісті зейінді, талаптылыққа үлкейгенде күншығыс халқының тарамыс ісшілдігін қосып алатын болады», – деген сөзін келтіріп, қазақ жастарын батыстан да, шығыстан да үйреніп, талап қылып, білім-ғылым игеріп, іскер болуға үндейді. Бүгінгі Тәуелсіз Қазақстанда да осы мәселелер өзекті. Елбасы Н.Назарбаев қарқынды дамып отырған «Азия айдаһарлары» ( Оңтүстік Корея, Тайвань, Сингапур, Гонконг) мен «Азия жолбарыстарын» ( Тайланд, Малайзия, Индонезия, Филиппин) үлгі қылып отыр. Ол бір жолдауында «Біздің басты мақсатымыз – 2050 жылға қарай мықты мемлекеттің, дамыған экономиканың және жалпыға ортақ еңбектің негізінде берекелі қоғам құру. Мықты мемлекет экономикалық жедел өсу жағдайын қамтамасыз ету үшін аса маңызды болмақ. Мықты мемлекет күнкөріс саясатымен емес, жоспарлау саясатымен, ұзақмерзімді дамумен және экономикалық өсумен айналысады» деп түсіндірді. Ал экономикалық өсу бірінші кезекте жерді пайдалану, жер игілігін көру. Ықылымнан келе жатқан шаруашылық дәстүр мал өсірумен қатар егін салу. Осы мәселе де публицист М.Әуезовтің назарынан тыс қалмаған. «Егінге дайындалыңдар» атты мақаласы сол жылдардағы өзекті мәселеден хабар береді. Қарапайым халықты үкіметтің егін егу саясатымен таныстырып, шаруаларды іске кірісуге шақырады. Мемлекеттің де, халықтың да ашықпасы үшін егін салу қажеттігін талдап, түсіндіреді, іс басында жүрген жігіттерге қазақ шаруасына пайдалы іс қылуға шақырады. «... Ел-елге осының жайын ерте күннен құлақтандырып, тұқымды, соқаны қалайша алудың жөнін ұқтыру Һәм волисполкомдар арқылы берілген астық, соқалар ұстағанның қолында, тістегеннің аузында кетпейтін қылып, ретке салып аңдушы болу» керектігін баса айтады. Қазақстан аграрлы ел болғандықтан астық өндіру маңызды іс. Кеңес Одағы тұсында еліміз миллардтаған пұт астық өндірсе, Тәуесіз Қазақстан да астық өндіруден қашанда алдыңғы қатарда. Шетелдерге мыңдаған пұт астық экспорттап отырмыз.

М.Әуезовтің көсемсөздерінде кең көлемде талданатын мәдениет, әдебиет, өнер мәселесі. «Мәдениет Һәм ұлт», «Халық әдебиеті туралы», «Жалпы театр өнері мен қазақ театры» атты мақалалары ХХ ғасырдың алғашқы ширегіндегі қоғамдағы жаңа бастамаларға үн қосқан салмақты туындылар. Қазақтың байырғы ұлттық өнерлеріне театрдың элементтерін іздеп, халыққа жаңа өнердің жат емес екенін түсіндіреді: «қазақ елінің ескілігі әдебиет жағынан қарасақ, мейлінше бай... Бірақ біздің қазіргі міндетіміз – жалпы әдебиетті қарастыру емес, ол әдебиет ескілігінің ішіндегі театрға ұрық болатын бұйымдарды қарау». Ол қазақ тарихына, әдебиетіне сүйене отырып, көптеген драмалық шығармалар тудырды.

Ал «Абай» журналына жарияланған «Өліп таусылу қаупі» атты мақаласы қазіргі таңда да өзекті мәселені көтерген. Аз санды ұлттың құрып кетуінің екі басты қаупін көрсетеді. Біріншісі – мәдениеттің төмендігі болса, екіншісі –өлімнің көбейіп, өсімнің азаюы және басқа жұрттың үстемшілдігі, отаршылық саясаты екендігін ашып береді. Қазақ жұртын құрып кетуден сақтандырады. Иә, тарихтың бұралаң жолында қазақ мың өліп, мың тірілді. ХХ ғасыр басында Ақаңдар «құдайға шүкір 6 миллион қазақпыз» деп шаттанып еді. Аштық, жазықсыз атылу, зобалаң, соғыс сияқты жұттардан аман өткен қазақ бүгінгі таңда өз елінде 65 пайыз отыр. Әлемде 12 миллиондай қазақ бар. Шүкіршілік еткенмен аспанға бөрік лақтырып қуанатын жайт емес. Жаһандану тұсында 15 миллионға жетпеген ұлттың жоғалу, құру қаупі сейілмейді. Көрші өзбек ағайындар Тәуелсіз Өзбекстан тұсында 30 миллионнан асыпты. Қазақ жұртының демографиялық өсуі әлі де мардымсыз. Кім кінәлі, саясат па, қазақ әйелі ме? Сәби мен ана денсаулығы өсетін елдің басты назарында болуы керек. Қазақстандағы демографиялық саясатқа реформа керек шығар.

Елбасы бастамасымен жыл сайын ұйымдастырылып отырған «Мерейлі отбасы» сайысы отбасы құндылығын дәріптейді. Біздің отбасы 2015 жылы осы сайысқа қатысып, Орал қаласы бойынша 1-орын, облыс бойынша 2-орын алғанымызды мақтана айта аламын.

Қалай десек те, М.Әуезовтің қаламынан туындаған көсемсөз күллі Алаштың мәселесін көтереді және бүгінгі күн тұрғысынан да өзекті. Публицистика қоғамдағы бітеу жараның аузын ашып, жарып айтып, кесімді пікір білдіріп, келеңсіздіктермен ымыраға келмейтін – жауынгер. Қарапайым халықтың айта алмай жүргенін су бетіне шығарып, жайып салатын айтыскер, күрескер жанр. М.Әуезов бірегей көшбасшы ретінде осы жанрдың қалыптасуына зор ықпал етті. Тыңнан түрен салып, қазақ публицистикасының бастауларын ашты. «Ақиқат жөтел сияқты жыбырлап тұрар тамақта» деп Қадыр ақын айтпақшы шындықты шырылдатып айту – публицистиканың міндеті. Жас тілшілер ұлылар салған әділдік жолынан айнымай, Алаш мүддесі үшін көсемсөзді көркейтіп, ұштай беруі тиіс.

**Әбілдос Рамазан,**

**Қызылорда облысы, Қазалы ауданы,**

**Әйтеке би кентіндегі Жанқожа батыр атындағы**

**№70 мектептің 11-сынып оқушысы**

**Абай һәм Әуезов**

***«Қазақстан үшін Әуезов – екінші Абай»***

**Н.Погодин.**

Абайдың жолы – қазақтың жолы,

Керегі жоқ оған дәлелдің.

Қазақы тірлік – шынайы шындық,

Тарихы сонда бар елдің.

Балапан арман жетелеп шығып,

Шырқау шыңына Шыңғыстың

Ұлы Мұхтардың қыран-қиялы

Биігінде тұр әлемнің.

Қалқаман Саринның осы өлең жолдарында айтылғандай, Әуезов – Абайдың ізбасары ғана емес, өнер жолын жалғастырушы. Мұхтар Әуезов қазақ әдебиетін шалқар кеңістікке өрлетіп, бүкіл әлемдік классиканың күнес кеудесіне шырқатып шығарды. Абай мен Мұхтар! Екі ұлы есім. Адалаған әлемнен абаған көрген асыл тұлғалар. Шексіз де шетсіз білімнің, сезім мен сырдың қайталанбас, біртуар екі алыбы.

Мұхтар Әуезов – қазақ әдебиетінің ұлы классигі, көркем сөздің нақ шебері, эпикалық құлашы кең, қарпуы мол қаламгер екендігін ең алғашқы шығармаларының өзінен-ақ танытқан болатын. Оның жастық шағы өзінің бала кезден сүйікті ақыны әрі рухани ұстазы болған Абай Құнанбайұлының балғын балалық, жастық және жігіттік кезеңін еске түсіреді. Кейін жазушының атақты эпопеясында жазғаны да сол дала, сол бір табиғат, сондағы ауыл, сол бір қоғамдық орта болатын. Мұндағы ең басты айырмашылық – Жидебайдағы бұрынғыша мешеу, езілген ауылды енді қазақтың ұлы ақыны Абайдың даналығы мен жарқын бейнесі нұрландырады да, Мұхтарды үміт пен сенімнің шамшырағындай ертеңгі сәулелі күнге шақырады...

Әлем әдебиетіндегі бірталай ұлы шығармалар халық аңызы аясында пайда болғаны белгілі. Жеріне жеткен шеберлікпен, асқан ақындық күш-қуатпен ғаламат философиялық шындықтарды поэтикалық суретпен берген Гетенің «Фауст» трагедиясының сюжеттік желісі халық әдебиетінде жатыр. Неміс Клингер «Фаустың өмірі, қызметі, өлімі» деген роман, ағылшын Марло «Дәрігер Фаустың қайғылы тарихы» атты трагедия жазды. Мұхтар Әуезовтың жиырма жасында жазған «Еңлік-Кебек» аңызының нұсқасына тоқталғанда, осы мақсат көзделеді.

Еңлік пен Кебек арасындағы ұлы махаббат, екі жастың өлімімен аяқталса да, болашақ Еспембеттердікі емес, теперіш көрген ескілік келмеске кетеді, ендігі өмірге Жапал, Еңлік пен Кебектен қалған жас нәресте, кейінгі ұрпақ ие болары хақ. Шығарманың өшпес қуаты, әлсіремейтін әсері міне осында.

«Қорғансыздың күні» атты әңгімесі арқылы жазушы өмір шындығын, заман сипатын, адамның тіршілік-тынысымен байланыстыра, сабақтастыра шебер әңгімелеп жеткізеді. Оқиға басталғаннан-ақ оқушыны қорқынышты бір үрей сезімі билейді.

Тағдыр тауқыметін арқалаған жүдеу үйдегі соқыр әйел, кәрі әже, жас қыздың зарлап қалуы кімді болса да тебірентпей қоймайды. Тек Ақан сияқты қатігез, жауыз болыс міз бақпай, өзінің айуандық бет-пердесін біртіндеп ашады. Жас қызды зәбірлеп, зорлық көрсетуі Ақанның азғындығын, адамгершіліктен жұрдай екенін дәлелдейді. Сондай-ақ оқырман Ақан, Қалтай сияқтылардан ешқандай жақсылық күтуге болмайтынын түсініп, ұғынады. Қорлыққа жаны төзбеген, жауыздықтың құрбаны болған Ғазизаның әкесінің моласына барып, үсіп өлуі себебін жазушы өте анық та дәл, шебер суреттейді: «Бұлардың басынан тағдырдың дауылы жаңадан ғана соғып өткен. Қораның алдындағы жас бейіт сол дауылдың салдарынан туған. Бұл әйелдердің қуаныш-қызығы да, үміт-қорғаны да сол суық қабірге өліктермен бірге көмілген. Ол қабірде жатқан Ғазизаның әкесі – Жақып және жалғыз кішкене бауыры – Мұқаш».

Абай дегенде – Әуезов, Әуезов дегенде Абай көз алдыңа келіп тұра қалатыны бүкпесіз шындық. Мұхтар Әуезов Һәм ұстазы, әрі сүйікті ақыны Абайдың бейнесін «Абай жолы» романы арқылы күллі қазақ жұртының ғажайып, қонақжай, қарапайым халық екендігін әлем жамағатына танытқан болатын. «Абай жолы» романы – жарты ғасырға жуық қазақ даласының айқын көрінісі, бәрі де алған кейіпкерлерінің ойы мен сезімін терең меңгеріп, солардың жүрегіне жол таба білудің, тағдыр мен жеке бас аралығындағы дәнекер арқаудың үзілмеуін мегзеген мақсатын солардың қан тамырының соғуына қарай дәлдегенін байқатады.

"Әуезов – екінші Абай" деген тұжырымға мен қарсымын. Абай – өзіндік жаратылыс, өзіндік құбылыс, бір бөлек ғаламшар. Абай – ХIX ғасырдың биік жұлдызы, қазақ халқының ұлы ақыны. Әуезов – ХХ ғасырдың ұлы жазушысы, ұлы суреткері. Сондықтан да Мұхтар Абай емес! Əдебиет аспанында Абай əлемінің жарығы мен Мұхтар əлемінің жарығы біркелкі жанғаны рас, бірақ ол Абай емес!

«Сіз әлі Абайды оқыған жоқпысыз? Онда сіз мүлдем ештеңе оқымағансыз...»

**Жеміс Ниязова,**

**8-сынып оқушысы,**

**Н.Тілендиев атындағы Кіші өнер академиясы,**

**Атырау қаласы**

**Газет, әлде интернет?**

Жастар санасын жаулаған заманауи түйткілдің бірі – ғаламтор қазіргі таңда ірі проблемаға айналып отыр. Сонымен қатар, газет-журналдар да интернет желісінен қалар емес. Келешек ұрпақ санасында ұмытылып бара жатқан құндылықты қайта жандандыру үшін қайсысы түйсікке жақын болуы қажет?! Мені қатты ойландыратын сұрақтардың қатарында дәл осы сұрақ та бар. Балғын баланың болашағын бұлыңғыр ретінде көрмеу үшін адамзатты ақпаратпен қамтамасыз ететін екі құралды да салыстырмалы түрде қарап, жауап тауып көрмекпін. Газет – жаңалықтардың көп жарияланатын, сұхбат немесе сұраныстары бар ақпарат құралы болса, балдырған бала үшін ішкі рухани құндылығын арттыратын бірден-бір құрал. Бірақ қазіргі таңда көп қолданылмайды. Себебі, дүниенің әр түкпірінде тұтынушылар бір-бірлерін мәлеметтермен қамтамасыздандыратын, бейнелер мен дыбыстарды жазбалар арқылы жеңіл байланыстыратын ең ауқымды желі түрі интернет жарық көрді. Өз көлемін жылдам ұлғайта отырып, ол біздің өмірімізде күннен күнге өте елеулі рөл атқарып отыр. Интернет күннен-күнге қуатты екпін алып, оған көптеген компаниялар мен фирмалар және қарапайым тұтынушылар үздіксіз қосылуда.

Компаниялар мен олардың жабдықтаушылары және тұтынушылары арасындағы байланыс дәнекері рөлін атқаратын осы интернет желісі болып табылады. Қазіргі кезде мекмелер және әрбір жеке отбасы үшін атқарылатын алыстан оқыту жүйелері, алыстан кеңес беру, емдеу жұмыстары тәрізді мәліметті, сөзді, бейнені, қозғалысты қашықтан жылдам жеткізу жұмыстары осы интернет арқылы жүзеге асырылады.Сонымен қатар ғаламтор желісін жақсы меңгеріп, жұмыс не болмаса үй таба алмай жүрген жандар оңай-ақ тауып алады. Енді жұмыс жайына тоқталатын болсақ: ХХІ ғасыр адамдары өз қол астына тек таныстарын жұмысқа алады десек оқыған, тәжірибесі мол жандар жұмыссыз қалады. Әрине, көпке топырақ шашпаймын! Бірақ ащы болса да шындық осы. Міне, осындай өз ісінің мамандары осы интернет желісі арқылы жеке кәсіп ашуларына үлкен септігін тигізеді. Сондықтан, келешек жас буын екі құралды да өз шектеуімен қолдана білгені тиімді!!!

**Айшат Берғалиева,**

**8-сынып оқушысы,**

**Н.Тілендиев атындағы Кіші өнер академиясы,**

**Атырау қаласы**

**Газет әлде интернет?**

Интернет заманы басталды. Ал кітаптың жайы бір басқа. Интернет кейбір қаламгерлеріміздің, тіпті, көпшілік қаламгерлеріміздің уайымына айналған секілді. Кей ағаларымыз: «Интернет әдеби ортаны жаулап алды. Онда отырған жастар әдебиетті ұмытты, арзандап барады» дейді. Осыған не дейсіз? Рас, сөз арзан кетті. Оған белгілі бір дәрежеде интернеттің де кінәсі бар. Бірақ бар айыпты интернетке жаба салуға болмайды. Бұл топтасып жасалған «қылмыс». Асабалардың арзан сөзі, жайдарманшылардың дарақы қалжыңы, әншілердің үлгіге айналып кетуі, осының бәрі бірігіп келді де, сөзді буындырып тастады. Тек сөз ғана емес, халықтың әні де, дәстүрі де қазір хал үстінде. Ұлт жанының бір аяғы жерде, бір аяғы көрде болып тұр. Бұлай ойлауға әбден негіз бар. Бұрын интернет түгілі теледидар тапшы заманда адам рухани шөлін кітаппен басты. Ал қазір оның орнында интернет. Рухыңызды немен суарғыңыз келсе, соның бәрі бар. Тек дұрыс суара білу керек. Біз үнемі шөл үстінде жүреміз ғой. Ал әдебиеттің интернетке жүктелуі құптайтын іс. Интернет әдебиетті емес, әдебиет интернетті жаулап алса, несі жаман?! Тек жастар соны дұрыс жағынан игерсе болды. Үлкендерді уайымдататыны сол шығар. Бірақ меніңше, адам баласы өте қиын ғой, бұл интернеттен де жалығады. Сонда бәлкім кітаппен қайта қауышатын шығармыз. Повесть, роман секілді жанрларды газет-журналдың көлемі көтере бермейді. Ал интернетте ол жағынан қиындық жоқ. Бірақ сондай артықшылығы бола тұра, сайттардағы көлемді дүниенің оқырманы соншалықты көбейіп кете қойған жоқ. Бұның себебі неде? Оқырманды кітапханадан не болмаса компьютер алдынан іздеудің қажеті жоқ. Оқырман бар болса, қай жерден де табылады. Жоқ болса, итпен іздеп таба алмайсың.    Повесть пен романды әрине газет баспайды. Тек үзінділер ғана береді. Ал журналдар бөліп-бөліп беріп жатады. Интернетте ұзақ нәрсені оқу қиын. Қысқа әңгіме, мақаланың өзін әрең оқисың. «Кітап – маған тақтан да қымбат» дейді Шекспир. Ал қазір «Интернет түбінде кітаптың орнын басады. Алдағы уақытта кітапты ешкім де оқымайтын болады» деп жатады. Сонда кітапты келесі ғасырдың ұрпақтары мұражайдан ғана көретін болғаны ма?

Қазір кітап оқымайтын адам ешкімнен де кенде емес. Сен білетін нәрсені ол да біледі. Шекспирдің жоғарыдағы сөзін кез келген заман ағымына ілескен адам интернеттен тауып алады. Шаң басқан, мұқабасы тозған кітаппен дос болғаның үшін ешкімнен артық бола алмайсың. Егер осылай кете беретін болса, кітап оқу ұят шаруаға айналады. Әрине, бәрін де бір Алла біледі ғой. Бірақ әр жерден жұлып жиған білімнің пайдасы орасан болатынына өз басым сенбеймін. Интернеттен алынған білім информация ғана, сол себепті сананы астаң-кестең етеді. Астаң-кестең сана білімді боп жарытпас. Мен бұл сұраққа жоғарыда жауап беріп тастадым-ау. Кітапқа оралады деп сенемін. Тіпті, олай болмағанның өзінде, электронды кітаптар қазірдің өзінде бар ғой. Өзіңіз шығарманы кітаптан оқығанды тәуір көресіз бе, әлде интернеттен де емін-еркін оқи бересіз бе? Кітапты сарғайған қағазын иіскеп отырып оқығанға не жетсін. Бірақ, тиімді болғандықтан, кей шығармаларды ұялы телефоннан оқыған кездерім де болған.

Интернеті бар компьютерде отырып, басқа сайттарға кіріп кетпей, тек қана шығарманы оқитындай діні берік адам болса, оқи берсін. Егер ондай адам бар болса… Кітаптың ләззатын компьютер сыйлай алмайды екен. «Көркем сөзі бар болғырдың өзін орақпен орып, күрекпен күреп ала алмайсың. Оны бір-бірлеп тересің, бір-бірлеп тізесің» дейді Ғабит Мүсірепов.

Ал интернет бетіндегі қаптаған дүниелердің асылы қайсы, жасығы қайсы, білінбей қалмай ма? Газет-журналдағы немесе кітаптағы секілді талғаммен шығарып отырар редактор жоқ қой бұл жерде? Жақсылап қаржыландыратын адамы бар, білек сыбанып кірісер редакциясы бар бір әдеби сайт болса, шіркін. Сол сайт монополияға айналып, өзге сайттарды соңынан ертіп әкетсе. Сонда интернеттегі әдебиетте өлшем пайда болып, тәртіпке келер ме еді, кім білсін. Оны жазарманның ұятына қалдырайықшы. Жазарман Ғабеңнің осы сөзін басшылыққа алып, жазуы керек шығар. Интернет желісін пайдаланбау жаңалықтан құр қалу деген сөз болса, кітап оқымаудың зардабы не болмақ? Кітап оқу деген кезде оның қандай кітап екенін анықтап алу керек секілді. Егер білім алатын, танымдық кітап болса, ол оқылмай қалмайды, оған бас қатырудың қажеті жоқ. Интернет дегеніңіз кең ұғым. Әлеуметтік желіңіз бар, сайтыңыз бар. Кітап оқымаудың зардабы, «данышпандыққа» әкеледі. «Апалы-сіңлілі үшеуде» доктордың «Кафеге бардық дейді. Сонда бәрі Шекспир, Мольер деп айтып отыр. Ал мен болсам, оларды оқымағамын. Сонда да оқыған адам сияқты отырдым. Олардың өздері де оқымаған. Сонда да оқыған адамдарша сөйледі» деген мазмұндағы сөзі бар еді. Зардабы сондай болатын шығар.

Сөз соңында айтарым, қоғамның қарқынды дамуы көбіне оның білімімен және мәдениетімен анықталады. Біз жастар ақпараттық мәдениетті сауатты адам болуға ұмтылуымыз керек. Сондықтан ХХІ ғасырда біз ұстанатын қағида «Білім бүкіл өмір бойыңа» болуы шарт. Елбасымыз Нұрсұлтан Әбішұлы Назарбаев атамыз айтқандай: "Болашақ жас ұрпақтың, яғни біздің қолымызда".

**Ақерке Мұқан**

**Газет, әлде интернет?**

Газет пе, әлде интернет пе? Сіз қайсысын қолдану дұрыс, тиімді деп ойлайсыз? Өте терең ойлануды қажет ететін өзекті мәселе. Ең алдымен газет, интернет дегеніміз не? Газет – мерзімді, уақытша не бір рет қана шығатын басылым. Ол ең алғаш XVIII ғасырда Венецияда пайда болды. Ал қазақ тілінде жарық көрген тұңғыш газет «Түркістан Уәлаяты» деп аталады. Интернет – кез-келген компьютерлермен бүкіл әлем бойынша ақпарат алмасу мен беру мүмкіндігі, желілер жүйесі. Интернет – байланыс араларын өзара біріктіретін топтардың жиынтығы.

ХХІ ғасыр жаңа технологиялар мен инновацияның дәуірі. Сонымен қатар интернеттің алтын кезеңі деп атасақ та болады. Қазіргі таңда көптеген адамдар ақпаратты интернеттен алғанды жөн санайды. Әрине, оның тиімді жақтары жеткілікті. Ешқайда шықпастан, уақытты да, қаражатты да үнемдей отырып өзіңе керекті мәліметті оңай жолмен алуға болады. Бірақ пайдасымен қоса зиянды жақтарын да есте сақтағанымыз абзал.

Иә, интернетті қолдану ақпаратты алмастыру мен бөлісудің тамаша әдісі. Дегенмен интернетті «алып қоқыс жәшігі» деп те атайтынын ұмытпайық. Барлығымыз қоқыс жәшігінің қандай мақсатта қолданылатынын жақсы білеміз. Көз алдыңызға қандай көрініс елестеді? Біз өзімізге қажеті жоқ, керексіз заттарды осы бір қорапқа тастаймыз. Бұның ішінде бізге керек емес болғанымен, басқа жандарға септігін тигізетін заттардың болуы мүмкін. Бірақ қоқыс жәшігі болғандықтан, ішінде пайдасына қарағанда зияны тиетін заттар көбірек. Дәл осы секілді интернетке де көп жандар өздерінің білетін ақпараттарын салып, бөліседі. Бұл өз ойыңды ашық білдіруге мүмкіндік беретін еркін кеңістік.

Қазіргі таңда интернет, ғаламтор екінің біріне қолжетімді болғандықтан, бұл жерде қаншалықты шындық болса, соншалықты өтіріктің болатыны шындық. Біреулер өзгелерге көмегім тисін деп дәлелденген, шынайы мәліметтер салса, ал басқа біреулер ойнап отырып нақты емес, жалған ақпараттар араласқан мәліметтерді салып жібереді. Сонымен қатар, интернетті қолдану үшін телефон немесе компьютер қажет. Ал бұл техникалардан таралатын ультракүлгін сәулелердің адам денсаулығына тигізер зардабы баршамызға мәлім. Осыларды саралай келе газет пен кітаптардың қаншалықты пайдалы екенін түсінуге болады. Газетте әрдайым нақты әрі шынайы мәліметтер басылады. Алайда қазіргі кезде газет оқитын адамдарды сирек кездестіреміз. Еліміздің әрбір тұрғыны газетке жазылып, сатып алса да оны оқуы екі талай.

Тіпті, газетті ақпарат көзі ретінде емес, тұрмыс жағдайына қажетті қағаз ретінде қолданатындар да жоқ деп айта алмаймыз. Соңғы кездері көп оқылмайтындығынан ба, әлде сұранысы төмен болғандықтан ба саны көп, сапасы жоқ газеттердің көбейіп кеткендігін байқауға болады. Іші қажетсіз, пайдасы жоқ мағлұматтарға толы газеттер де бар. Күнделікті өмірде қате жазылған газеттерді де кездестіріп жүрміз. Бұл мамандардың салғырттығы ма, әлде еліміздегі арнайы одақтардың газетті шығармастан бұрын тексермейтіндігін білдіреді ме? Біз қашаннан бері баспадағы газет, кітаптарға осылайша немқұрайлы қарайтын болғанбыз?

Газет – қоғам мен адам арасында тығыз байланыс орнатудың таптырмас құралы. Тіпті біздің ел болып қалыптасуымызда да, жазбаша әдебиетіміздің дамуында да газеттің үлесі бар. ХХ ғасырдың басында қазақ зиялылары ұлттық мүддені көздеп, бұқаралық сананы ояту мақсатымен «Қазақ» газеті мен «Серке» басылымдарын шығаруды қолға алған.

Газет тек қана ақпарат алу құралы емес, ол сауатты жазуға, оқуға және көркем сөйлеуге үйрететін шағын оқулық. Газеттің де, интернеттің де пайдалы, пайдасыз жақтары бар. Осы екі ақпарат көзінің ішінен тек пайдалы мәліметтерді қолданып, өскелең ұрпаққа пайдасыз заттардан аулақ болуды үйретсек, көзі ашық, көкірегі ояу жеткіншектердің көбейетіндігі анық.

**Жұмахан Нұрлыхан, ОҚО, Бәйдібек ауданы, Сарыбұлақ ауылы, "Сарыбұлақ" жалпы орта мектебінің 9-сынып оқушысы**

**"Газет, әлде интерент?"**

ХХІ ғасыр интернеттің дамыған заманы. Көзіңізді ашып-жұмғанша ғаламның түпкір-түпкірінен хат алмасып үлгереді. Ы.Алтынсарин атамыз айтқандай:

Өнер білім бар жұрттар, Тастан сарай салғызды. Айшылық алыс жерлерден, Көзіңді ашып жұмғанша,

Жылдам хабар алғызды, – дегені дәл осы күнді болжап айтқандай.

Телефонның пайда болуы, ғаламның түбегейлі өзгеруіне әкеліп соқтырды. Ғаламтордың пайда болуы үлкен жеңіс, меніңше. Өйткені алғаш қазақ жерінде көк аспанды жара ұшқан ғарыш зымыранының көкке көтерілуімен тікелей байланысты. Бүгінгі таңда адамзат тарихы осы бір шырмауға тоқылып отыр.

Білмегенін біліп, көрмегенін көріп, тіпті, білім алуға мүмкіндік ашылды. Ендеше ғаламтор мен көзге отша басылатын шықырлатып парағын ашатын газеттің айырмашылығын саралайық. Ғаламтор керек, ол біздің өмірімізге қажет. Ғаламтордың пайдасы өте зор. Алдымен интернетке анықтама берейік. Интернет – бүкіл ғаламдық тор. Ол бүкіл әлемдегі миллиондаған компьютерлік желілерді бір-бірімен байланыстыратын орасан зор компьютерлік желі. Бұл күнде Интернетті тұрақты пайдаланушылар саны бүкіл әлем бойынша 1,5 млрд адамнан асыпты. Бұл – жер шарын мекендейтін халықтың төрттен бір бөлігі ғаламтор игілігін өз кәдесіне жаратуда деген сөз. Қазір интернеттің басты қажеттілігі, жеткізген жетістігіміз – ең бірінші алысты жақындатып жылдам хабар алуға үйрендік, қоғамға жаңа көзқараспен қарап, жаңа тың идеяларға қол жеткіздік. Әлемде болып жатқан жаңалықтармен танысып, тіпті, интернет арқылы мұқтаж жандарға көмек те бере алатын болдық. Білімімізді жетілдіріп тереңдей оқуға мүмкіндік алдық. Сирек деректерді тауып, түрлі орталармен пікір алмасып, қажеттілігімізді жылдам тауып отырмыз. Одан қалса онлайн тауарлар мен түрлі тақырыптарда тест тапсыруға мүмкіншілігіміз мол. «Maіl.Ru Агент», «Facebook», «Skype» т.б. арқылы реалды уақытта тіл қатысуға да, бейнебайланыс орнатуға да болады. Бұдан өзге біз біліп-біле бермейтін жаңа көкжиектерін айтып тауысу мүмкін емес...

Интернеттің пайдасы көп. Интернет арқылы біз басқа қаладағы болсын, басқа елдегі болсын алыстағы достарымызбен сөйлесе аламыз. Интернеттің пайдасы өте зор. Кез-келген нәрсенің міндетті түрде екі жағы болады, интернет те дәл солай. Пайдасы мен зияны жетіп артылады. Енді зиянды жағына тоқталсақ.

Интернетке қосылу үшін әрине бізге компьютер, гаджет, телефон керек. Ал, әр күнін компьютер алдында өткізу денсаулыққа зиян келтіреді. Ол адам ағзасына қауіп төндірумен қатар, сананы улаумен шектесетіні белгілі. Компьютер алдында ұзақ отырса адамның көзі, т.б. адам психологиясына да әсер етеді.

Интернетке жүгініп, үйреніп кеткен бала, яғни интернет арқылы хат алысып, сөйлесу – баланың айналасындағы адамдармен бетпе-бет сөйлесуіне де әсер етеді, сөйлеу мәдениетінен айырылады. Мысалы, мен көп жағдайда Вк әлеуметтік желісінен байқаймын. Бірде аудандық жастардың тобында бәрінен ерекшеленіп отыратын жігіт бар болатын. Ол түрлі пікірлер айтып ерекшеленіп отыратын. Кейін аудан орталығына жарысқа барғанда сол жігіт бұғыншақтап менімен танысудың өзінде көптеген ерсіліктер байқалды. Қазірде шығарма, эссе жаза алмайтын оқушылар бар. Бұның бәрі көп уақытын кітап оқумен емес, интернетке кіріп түрлі ойындар ойнап, уақытын тиімсіз өткізудің зардабы. Оған қоса түрлі бейне ойындар, мен бұл мәселені достарымның арасында көп қозғаймын. Интернеттегі онлайн ойындары атыс-шабыс, тағы басқа қан төгу, жауыздық тақырыбында болады. Осы ойындарды бала ойнап, оның психологиясына қандай жаман әсер беретінін өздеріңіз де білесіздер. Ұдайы ойнаған баланың миында ойынның мазмұны, әдіс-тәсілдері еніп, жаман қылық, тіпті, қылмысқа да баратын болады. Интернет ойындарынан басқа да өзіміздің ұлттық ойындарымыз бар, соны неге ойнамасқа? Асық ойнау, күрес, қол күресі, волейбол, футбол сияқты көп ойындар бар. Біз бөлмеде тығылып компьютерлік ойынды ойнағанша, далада таза ауа жұтып, көпшілікпен көңіл көтеріп, денемізді шынықтырып, сау болғанымызға не жетсін. Әлеуметтік желілердің арқасында баласынан айырылған ата-аналар легі көп. Баршаңызға аян "Синий кит","Тихий дом" өз-өзіне қол жұмсау ойындары. Міне, біршама ғаламдық тордың жағымсыз жағын да тізіп шықтық.

Ал енді, балалардың шығармашылығын шыңдаушы, бұқараның жүрегі, ұлттық рухтың айғағы газет жайлы толғансақ. Газет – ғаламдық тордан бұрын пайда болған рухани байлық. Қазақ зиялылары ұлттық мүддені көздеп, бұқаралық сананы оятуға ұмтылып, күш-жігерін салуда газеттердің алатын орны ерекше. Бірден-бір шығармашылықты шыңдаудың үлкен мектебі десек те болады. Ұлтымыздың ұлы тұлғалары бастап құрған газеттер бүгінде өз оқырмандарын жоғалтқан емес. Кезіндегі "Айқап", "Дала уәлаятының газеті","Қазақ газеті" т.б. орындары ерекше. Олар ұлттық мүдде мен сарқылмас аралықтың куәсі болып қала бермек. Газет оқудың пайдасына келер болсақ, біріншіден компьютерден оқығаннан пайдалы, себебі ультра күлгін сәулелер көзімізді ауыртпайды. Нақты дәлел мен тың көзқарасты жан-жақты мәселелер жиі талқыланады, және тарих болып қалады. Рухани жігер беруші, шабытты шыңдаушы.

Жалпы айтқанда, газеттен мін таба алмадым. Газеттің сіз білмейтін денсаулыққа пайдалы тұсын білесіз бе? Ендеше айтып берейін. Адам денесіне жаман жара шыққанда (теміреткі) газет парағын кесе үстіне орап өртеп, жанып болған соң, кесе түбіндегі майды жараға жақса тез оңалуға болады. (Оны істеп те көргенбіз) Рухани азық беретін бүгінгі таңда қазақ басылымдары жетіп артылады. Бірақ олардың ішінде халыққа жақсы қызмет етіп, оқырмандарын жиі қуантатын газеттер мен журналдар қоғамдағы басты рөлді алады. БАҚ-тың сапалы жұмыс жасауы қазақ тілін жетік меңгерген тілшілермен толықтыру өте маңызды. Сонда ғана тың көзқарастар мен ана тілімізді дамытуда да орасан еңбек сіңірер еді. Газеттердің осы күнгі қазақ тілінде жасалуы мені қуантады. Қаламы жүйрік журналистердің тамаша мақалалары қашанда оқырман жүрегінен орын алады.

Қазіргі таңда ақпарат таратушы құралдар көп, радио, теледидер, интернет т.с.с. бұлардың барлығы адамзат өміріндегі техниканың жетістігі десек те болады. Интернеттен алған ақпаратты кей адамдар бұқара беттерінен оқуды ұмытқан. Өйткені ғаламды билеген торда өсек-аяң тез белең алады. Бұл оқырманды бей-жай қалдырмайды. Ал газетте тек шындықтар жарияланып отырады. Егер де қызықты басылымдар дүниеге келсе, газеттер оқырмандарынан айырылмас еді. Басылымдар үздік нәтиже көрсетіп, оқырмандарымен кездесулер өткізіп отырса, көптеген жетістікке жетуші еді. Мысалы: экран бетіне үңілмей газет-журанлдарды күтіп, қызыға оқиды. Бұл дегеніміз адамды сабырлық пен төзімділікке шақырады. Дүниеге қажетті шынайы дүниелер газет беттерінде көптеп жазылса, болашағымызда айқын болады.

Ендігісі адам қандай ақпараттық құралды пайдаланады өзі біледі әрине. Біз бастысы болашағымызға нақты сеніммен баруымыз керек. Қазақ елінің болашағы жастардың қолында. Газеттердің қазақ тілінде басылуы қазақ тілінің дамуына қосатын үлесі көп! Мен сол үшін қуанамын.

**Мадина Оқас,**

**Ы.Алтынсарин атындағы орта мектептің**

**10-сынып оқушысы,**

**Еңбекшіқазақ ауданы, Шелек ауылы,**

**Алматы облысы**

**EXPO-2017 және БАҚ**

**«Бұл Қазақстан үшін үлкен құрмет және қуанышты оқиға. Астанада «EXPO-2017» көрмесін тұрғызамыз, өз экспозициямызды заманауи технологиямен қамтамасыз етеміз. Бұл әдемі нысан жаңа Елордамыздың ең үздік бренді болады »**

**Н.Ә.Назарбаев.**

Сан сойқанның талайын көріп, аңсаған тәуелсіздіктің атқан ақ таңына жеттік. Тәңірге тәубе! Егемен ел болсақ деп аңсадық, ендігіде мәңгілік ел болудың жолында талпынып келеміз. Бүгінгі таңда саяси аренада беделіміз биіктеп, өзге елмен терезесі тең, бейбітшілік пен бірлікті ту еткен мемлекет ретінде атымыз әлемге мәшһүр болды.

Біз өмір сүріп отырған заманда өзекті мәселелердің бірі – энергия көздерін ұтымды пайдалану. Жасыл экономика, балама қуат көздерін табу негізінде EXPO көрмесін ұйымдастыру – Қазақстанға жүктелген мәртебелі міндет. Қазақ – аманатқа қиянат жасамаған текті халық. Ел абыройы сынға түскен уақытта ұлттық менталитетіміз мемлекетіміздің дәрежесін асқақтата түседі деген сенімдеміз. Орта Азияда өткізгелі отырған ең алғашқы ауқымды жоба болғандықтан төрткүл дүниенің назары бізге ауары хақ. Қазақстан Республикасы 2012 жылдың 22 маусымында EXPO-2017 көрмесін өткізу жөніндегі саяси науқанға ресми түрде кірісті. Содан бері қызу дайындық жүргізілуде. «Болашақ энергиясы» деп аталған әлемдік деңгейдегі бұл шара мемлекетіміздің мығымдылығын, еліміздің еңселілігін, тарихымыз бен салт-дәстүрімізді, техникалық және технологиялық жетістіктерімізді төрткүл жаһанға паш етеді.

* **EXPO жайлы не білеміз? Оның маңызы қандай?**

EXPO – әлемнің барлық елдері өздерінің мәдени, ғылыми қарқынын, технологиялық әлеуетін көрсететін жаһандық дамудың жолы. Мұндай маңызды жобаны мойынға алғысы келген қаншама мемлекет өз жобалары мен тақырыптарын ұсынды. Бәсі биік бәсекеде шартарап көз тіккен көрменің ұйымдастырылуы Астана қаласына бұйырды. Мұның бірнеше лайықты себебі бар деп ойлаймын.

Бірінші себебіне тоқталар болсақ, әлемдік аренада жас қаламыз, бас қаламыз Астананың тұғыры биік. Сонау тоқсаныншы жылдары егемендіктің дәмін енді ғана татқан тұста дипломатиялық қатынас орнатушы өкілдер кешегі Астана мен бүгінгі Астананы салыстыруға келмейтіндігін алға тартады. Бұл дегеніміз – әлеуеттің артқандығы.

Екіншіден, бәсекеге қабілетті мемлекеттердің қатарында бола отырып, көз тартарлық мекенімізге туристерді шақыру. Осы арқылы қазынадағы шығынды қайтару, экономиканы дамыту. Бұл орайда, елімізге келгелі отырған туристердің басым көпшілігі Жапония, Ресей, Ұлыбританиядан делінсе, оңтүстік-шығыстағы көрші елден келер көрерменнің қарасы екі есеге дейін ұлғайғандығын хабарлайды БАҚ өкілдері. Бұл жағдайға себепкер болып отырған Қытайдағы «Мен әншімін» байқауы арқылы өзінің де, елінің де атын аспандатқан Димаш Құдайберген Қанатұлының таланты. Бар болғаны екі айдың ішінде әлем жұртшылығының назарын аудара білген Димаштың өнерін сүйер қауымның, оның ішінде қытайлық көрермендерінің EXPO-ға орай жоспарланған концертті ынтыға күтіп отырғандары жасырын емес. Осы негізде олардан түсетін табыс көзі де мол болмақ.

Әйгілі көрмеге орай, жаһан жұртшылығын сахнада әнімен Димаш тербесе, Геннадий Головкин бастаған былғары қолғап шеберлері ел намысын шаршы алаңда қорғамақ. Мұның барлығы өз кезегінде экономикаға да оң ықпалын тигізіп, туристік базаны жаңғыртуға мүмкіндік береді, шыққан қаржыны еселеп қайтарады деп сенеміз. Сонымен қатар, бүгінгі таңда БАҚ жарыса жариялап отырған жайт: күні кеше мәдениет министрлігі хабарлаған шет елдік танымал әнші Рианнаның EXPO-лық көрермендерге арналған концерті. Оның да пайдасы аз емес екендігі көпке мәлім.

Осы мәліметтердің бастамасы, жоғарыда айтып өткен бұл жобаның Астана қаласында өткізудің үшінші себебі: Біздің елдің ұйымдастырушылары тарапынан EXPO-2017 көрмесінің басты тақырыбы етіп «Future Energy» яғни «Болашақтың энергиясы» атты тақырыпты ұсынуы. Өз кезегінде көрмеге қатысушы елдер энергия саласындағы әртүрлі жетістіктерімен таныстырады, қолдау тапса сатылымға шығарады.

* **Өзекті мәселе.**

Энергия – адамның өмір сүруінің негізгі факторы. Сарқылмайтын энергия көздерін ашу, жаһанға паш ету және қолданысқа енгізу – бүгінгі күннің өзекті мәселесі. Баламалы энергия көздері деп отырғанымыз күн, жел, жер асты сулары арқылы энергия өндіру. Бұл мақсатта энергетиканың тұрақты дамуы айқын бағытқа ие.

Елбасы Нұрсұлтан Әбішұлы Назарбаев бекіткен жолдауға сәйкес «Болашақ энергиясының» жаңаша сипаты «Жасыл экономика» жолға қойылды. Бұл бүгінгі таңда іске асырылуға тиісті негізгі стратегиялардың бірі һәм бірегейі. «Жасыл экономика» – қоғамның әл-ауқатын арттыруға сеп болар бірден-бір жоба. Мұның негізгі шарты – бүгінгі таңда сарқылып қалу қаупі туындаған табиғи ресурстарды тиімді пайдалану. Әлем елдерінің түбегейлі жасыл экономикаға бет бұрғаны, қызығушылықтың жоғарғы деңгейге өсіп, танымалдылығының артуы бізге күн сайын келіп жатқан ақпараттардан таныс.

* **EXPO-2017 көрмесінің пайдасы қандай?**

Иә, бұл сұрақ көптің көкейінде сайрап тұрғаны жасырын емес. Десе де, ел беделі таразыға түскен бұл шақта рухани қолдауымыздың, сеніміміздің оң әсер беретіні белгілі. Ел болып қолдайық, сенім артайық!

Мен бұл жобаның пайдасын былайша саралап көрдім:

1. Халықаралық көрме негізінде жобаланып отырған 106 мемлекетпен достық қарым-қатынас ғылыми тұрғыда нығая түседі;

2. Өнеркәсіп, ғылым-білім, сауда, құрылыс тарапына инвестиция мол құйылады. Бұл өз кезегінде мемлекет әлеуетінің жақсарып, республика тұрғындарының өмір сүру жағдайына оң өзгеріс берері даусыз. Бүгінгі таңда тапшы болып отырған білікті маман, шебер технология да шешімін таппақ;

3. Еліміз саяси-туристік сипатта, сонымен қатар мәдени-тарихи тұрғыда әлем елдері алдында зор маңызға ие болады. Адамзат пайда болған дәуірден бері жеткен жетістіктер мен табылған қазбалар қазақтың кең сахарасын айналып өтпегені тарихтан белгілі. Осы жәдігерлердің барлығын шет елдік қонақтарға таныстыру арқылы өзіндік мәдени базамызды дамыта аламыз;

4. EXPO тарихына үңілсек, жоба павильондары – бүгінгі сәулет өнері ескерткіштерінің бірегей туындылары, көз тартарлық көрнекті орындары. Ғаламдық көрме өткізу үшін салынып жатқан 33 ғимарат ертеңгі күні Астананың келбетін айшықтай түссе нұр үстіне нұр емес пе?! «Бәйтерек» ғимараты секілді, бой көтерген бұл павильондар да көрнекі орындар ретінде әлемдік ғажайыптардың қатарына енсе біз үшін мақтан, мәртебе, қуаныш!

5. Кезекті пайдасын атап өтейін. Елге инвестиция құйылды, әл-ауқат артты, туристер тартылды дейік. Мұның барлығынан бөлек, әлемнің 106 елінен келгелі отырған 5 миллион шамасындағы EXPO-лық қонақтардың (олардың ішінде ғалымдар, журналистер, дипломаттар, бұдан өзге сан түрлі мамандар) алдында беделіміз көтеріледі. Шет елдерде ғылыми көрмені БАҚ жарыса жариялайды. Осы орайда Қазақстанды «Бораттың елі» санайтындардың аузына құм құйылар еді. Бізде де технология, ғылымның дамығанын, жаһандық тайталаста иық тіресуге қауқарлы екенімізден хабардар болар еді.

Жалпы алғанда ТМД кеңістігінде мынадай жауапты шараны біздің ел мойынға алып отыр. Ел абыройын арқалаған бұл оқиғаның тарих беттерінен ойып орын алары белгілі. Тәңірдің өзі жар болып, қатардың алды қылғай!

* **EXPO-2017 кезіндегі БАҚ менің көзіммен**

БАҚ – жаңалықтың жаршысы, билік пен халық арасындағы алпын көпір іспеттес. Төрткүл дүние көз тіккен бұл көрме журналистер назарынан тыс қалмақ емес. Шынтуайтына келгенде, қорғалған жобаның мән-мағынасын айшықтап, жылдың үздік оқиғасын анықтау, әр ұсынылымға өзіндік баға беріп көк жәшіктің арғы жағындағы көрерменге жеткізу, түсіндіру – машақаты да, мәртебесі де көп жұмыс. Бұл орайда ел игілігіне жарғақ құлағы жастыққа тимей қызмет етіп жүрген тілші атаулының бас қаладағы бас бәйгеге қарай ағылып, 3 ай бойында күні-түні тынымсыз еңбек ететіні мәлім. Сонымен бірге блогерлер, радио, газет тілшілері де қызу қарбалас үстінде өз қызметтерін атқарады.

БАҚ – дамыған ел тарихының қайсыбірінде болмасын, үлкен маңызға ие, сұранысы жоғары. Жоғарыда атап өткендей, 106 мемлекеттен БАҚ өкілдерінің де ат басын елордаға тірейтіндері айтпаса да түсінікті. Осы хабар таратушы мамандардың репортаждары мен мақалаларының есебінен әлем елдеріне «тонның ішкі бауындай» етене таныстығымыз бен мәдени жақындығымыз арта түседі. Әлбетте, сөзі мірдің оғындай маңдай алды тілшілерімізден кенде емеспіз. Өрісі кең өзекті оқиғаны назардан тыс қалдырмау, дәлме-дәл уақытында күткен көрерменді тың мәліметтермен қауыштыру да осы ақпарат саласының мамандарына жүктелген мәртебелі міндет.

Осы орайда айта кететін тағы бір жайт. EXPO өткізудің қызығы мен шыжығын бастан қатар өткерген жапондықтар осы жылғы бәйгені өткізетін Қазақстан Республикасына ерекше назар аударып отыр. Осыдан біраз уақыт бұрын жапондық газеттер биылғы басылымдарының алғашқы санын EXPO- 2017 көрмесіне арнағандығы жөнінде хабардар болдық. 1948 жылдан бері жұмыс жасап келе жатқан «Жапония-Еуразия» газетінің бірінші бетіне EXPO қалашығының суреті де басылған. Өз кезегінде жапондық газет қызметкерінің өтінішіне қуана келіскен меншікті тілшілеріміз күншығыс еліне жіберген ақпараттарында Астанада өтетін аталған шараны таныстыру мақсатында аянбай тер төккен. Жер аумағы жөнінде әлем елдері арасында алғашқы ондықтың қатарында бой көрсеткен мемлекеттің экономикалық әлеуетіне, даму қарқынына қысқа әрі нұсқа шолу жасаған. «Астана көрмесі. Қазақ еліне қош келдіңіз!» атты арнайы айдар тағып, «Болашақ энергиясы: күн энергиясы, жел энергиясы» тақырыбымен қоса жарияланған суретте мәртебелі шара туралы барынша мол ақпарат беруге тырысқан. Мақаланың соңы жапондықтардың біздің ел туралы ой-пікірімен қорытындыланған. Міне, БАҚ өкілдері бастамасын бастап қойғалы қашан. Мынадай ауқымды мәселеде әуелі жарнама жасап, көпшілікті хабардар ету, іс-шараның мақсатын, бағытын анық түсіндіру үлкен маңызға ие екендігі белгілі.

БАҚ біздің күнделіктің өміріміздің бір бөлігі іспеттес. Ғаламтор бетінен соңғы жаңалықтарды парақтай отырып, өзіндік ойымызды, пікірімізді білдіреміз. Теледидар арқылы әр мәліметтің видео нұсқасына назар салып, ақпаратты қабылдаймыз. Ал, газет пен журналдың бізге тигізер пайдасының орасан зор екендігі бұрыннан мәлім. Денсаулыққа тигізер зияны жоқ бұл ақпарат тарату құралы – бір кездері қолданыстан шығып қалып, бүгінгі таңда қайта жаңғыруда, сұраныс артуда.

Жалпы алғанда, қандай түрде болмасын, ақпарат халыққа керек. Таңның атысынан мағлұматымен хабардар етер тілші, блогер, жүргізуші, репортёрлардың бәсі жоғары. Керемет нәтижені іштей тынып, тілеп отырған жан көп. Бұқаралық ақпарат құралдарының өкілдерінен «сүйіншілеткен» хабарды естуге жазсын!

«Тойдың болғанынан боладысы қызық». 5 жылғы тынымсыз еңбектің, қайрат, жігердің, ақыл-ой мен тәжірибе-тағылымның сынға түсер уақыты таяп келеді. Жақындаған сайын өзімізді қамшылап отырмыз. Сонау заманнан бері басынан нәубет арылмаған елдің ендігіде той тойлайтын жөні. Мәртебелі додада мәртебебіз асқақтай берсін!

Шығармамның соңын ел мүддесі сынға түскелі отырған EXPO-2017-ге арнаған жыр-шумақтарыммен қорытындыласам деймін:

Көркем етіп Есіл өзен жағасын

Көкте күннен нұрлы сәуле тарайды.

Асқақтатып қала парқын, бағасын,

Тамсандырар Елордамыз талайды.

Бұл Астана – қысқы ойыннан әрі асып,

EXPO-ны өткізуге жарайды.

Алда міне,бағындырар жаңа шың,

Әлем бізге көзін тіге қарайды.

Бәсі биік бәсекеде еліміз

Жас та болса, бас боп бағын сынайды.

3 ай бойы назар салып, көріңіз,

Құлпырады Астанамыз шырайлы.

EXPO-ның қалашығын ғылыми

Орталық пен технология құрайды.

Әсемдене бой көтерген тұрғын үй

Қонақтарға сөзсіз, білем ұнайды.

Табыс әкеп әр саладан, қуанып

«Мәңгілік Ел» тақияны көкке ілсін.

Тілерім көп, айтарым да бір, анық:

EXPO-ны абыроймен өткерсін!

**Дана Русланқызы,**

**Абай атындағы**

**Республикалық мамандандырылған**

**дарынды балаларға арналған**

**қазақ тілі мен әдебиетін тереңдете оқытатын**

**орта мектеп-интернаты,**

**11-сынып оқушысы,**

**Алматы қаласы**

**Бейімбет Майлин – көркем әңгіме шебері**

Жиырмасыншы ғасырдағы қазақ әдебиетінің іргелі жанрларын қалыптастыруға айтарлықтай үлес қосып, биік белеске шығарған аса көрнекті суреткер жазушы, ақын әрі драматург Бейімбет Майлин өндіре жазып, сөз өнерінің алтын қорына жататын туындылар берген бірегей дарын. Замандастары: «Маңдайына түскен шашын сұқ саусағына орай ширата отырып, жазудан бас алмайтын еді», – деседі. Сондықтан да кемел қаламгердің қыршын жаста – қырықтың төртіне жетер-жетпесте дүние салғанына қарамай, атағы да зор, артына әдеби мұрасы да аса бай.

Б.Майлин, өзімен замандас Қазақ қаламгерінің көбі сияқты, жазуды өлеңнен бастағанымен, көп ұзамай прозаға ден қойған, бұл жанрдағы алғашқы туындыларының өзі үлкен суреткер екенін паш еткен жазушы. Ол қазақ әдебиетіне проза жанрын қалыптастыруда керемет еңбекқорлық пен үздік шеберлік танытты, ерекше әрлеп, классикалық биікке көтерді. Әсіресе, оның қуатты талантын айғақтайтын әңгімелері сан жағынан ғана емес, идеялық-көркемдік деңгейімен де қазақ прозасының алтын қорындағы інжу-маржандары болып табылады. Майлиннің әдеби мұрасының шұрайлысы да, тартымдысы да оның көркем әңгімелерінде.

Әңгіме – оқиғаны баяндап айтуға негізделген, қара сөзбен жазылған шағын көркем шығарма. Әңгімеде әдетте бас-аяғы жинақы, тиянақты бір оқиға айтылады. Ол аз сурет арқылы көп жағдайды аңғартады, жазушыдан көркемдік шеберлікті талап етеді.

Поэзиясы сияқты, Майлин прозасы да, өзі жетік білетін, негізінен ауыл өміріне, әсіресе, Қазақ төңкерісінен кейінгі қазақ қоғамында адамдардың ой-санасы мен мінез-құлқында, психологиясында болған жаңғыруларды бейнелеуге арналған. Жазушының проза саласындағы тұңғыш еңбегі – 1915 жылы жазылған «Шұғаның белгісі». Әңгіменің тақырыбы, көтерген мәселесі, тіл көркемдігі, жазылу шеберлігі тұрғысынан бағалағанда, қазақ әдебиеті тарихындағы шоқтығы биік шығарманың бірі саналады.

Шығармада адал махаббатты аңсап, қиянатқа төзе алмай, қайғыруынан құса болып, қазаға ұшыраған ақжарқын ару Шұға, өз заманының көзі ашық, көкірегі ояу, оқыған азамат Әбдірахман, өз қызын саудаға салып, ел алдында абыройлы Әбдірахманды өз дегеніне көндіру мақсатымен сан қырлы өсек таратып, қисынсыз жаламен түрмеге жаптырған Айнабай, алғашқыда өсекке алданып, кейін ізгі мінез танытқан қыздың әкесі Есімбек, Шұға жайындағы әңгімені баяндаған «сирек сақал, қара бұжыр кісінің» образдары дараланып берілген, әсерлі жеткізілген. Көлемі шағын ғана туындыға қаншалықты мол тіршілік, мінездер, іс-әрекеттер, тағдырлар, тартыс, зор шындық сыйып кеткен. Бұл қаламгердің сөз зергерлігінің айғағы.

Бұған қоса Майлин бірсыпыра шығармасында шолақ белсенділердің ұнамсыз бейнелері жасалған. Өздері ештеңенің жөн-жосығын түсінбесе де, мансапқа қызығып, көп нәрсені бүлдіреді. Ондайлар «шаш ал десе, бас алуға әзір», айқайға, зорлыққа үйір. Отызыншы жылдардың бас кезіндегі Қазақстанда орын алған нәубетке жандайшаптар айрықша себепкер.

Жазушының «Арыстанбайдың Мұқышы» деген әңгімесінде сондай «белсенді» алаяқтың тұлғасы қашалған. Көпшілік жұмысында қамқоршы болып көрінгісі келетін, бірақ өз құлқынынан басқаны ойламайтын, пайда үшін кімге де болса жала жабудан тайсалмайтын, жұртшылыққа бүйідей тиген Арыстанбайдың Мұқышын жазушы былайша таныстырады:

«Төртбақ, теке көз, шалбар бет қараны көрсең, бұл Арыстанбайдың Мұқышы екен дей қой. Мұқыш екенін сездіруге өзі де құмар: қызмет басындағы адамды көрсе, шырғалап соның маңынан шықпайды.

* Жақсы келдің шырағым, сені көруге құмар болып отыр едік, – деп, өзіңе жастық қоя, сені мақтай сөйлейтіні де бар.
* Кеңес өкіметінің жұмысына қасық қаным қалғанша дайынмын! – деп белсенділік танытатыны да бар.

Осының бәрін жаудырса, «Мұқаш осы екен ғой», – деп өзің де қол қоясың» деп көркемді бейнелі образ жасаса, «Сары ала тон», «Ұлбосын», «Сот алдында», «Дайрабайдың көк сиыры» туындыларында ірі байларды тәркілеу, кедей шаруаны ұжымдастыру шаралары кезіндегі тарихи оқиғаларды көркем шығармаға арқау ете білген. Көркем прозадағы тұңғыш туындысаның өзі бірден классикалық үлгіге айналған Бейімбет Майлин, жоғарыда айтып өткендей, ауыл өміріне арнаған. Оның негізгі нысанасы – кедей мен кедейдің тағдыры болғандай.

«Айт күндері» әңгімесінде де Бейімбет өмірдің қысқа-қысқа суреттерімен халық тұрмысын ашады. Кәрі-құртаңдардың шүкіршілігі, боз қасқа шалып жатқан бай, тоқтыңды сат деп өтінген Уәли, қайыр сұрап қайтқан еркек пен әйел, ашығып өлген Бәкен мен Зейнеп – бәрі-бәрі ауылдың айт күніндегі шынайы бейнесі. Осы көріністарды автор көркем әңгіменің шебері ретінде нанымды суреттеген. Бұл – қаламгердің сөз зергерлігінің айғағы. Заман шындығын шынайы көрсеткендігінің тағы бір дәлелі – әйел теңдігі тақырыбына арналған «Раушан коммунист», «Берен», «Күлтай болыс» және т.б. әңгімелері. Қазақ қызының тағдыры мен талайы туралы, әйелдің отбасындағы, өмірдегі орны мен рөлі хақында жазылған бұл шығармалар да жазушының көркемдік шеберлігінің жемісі.

Сөйтіп, қазақ коғамындағы әрбір түйткілді мәселені, қазақ қоғамының басынан өткерген қиыншылығы мен қасіретін көркем тілімен жазып кеткен Бейімбеттің әңгімелері қазақ тарихының бейнелі көріністері іспеттес. Оның шығармаларын оқи отырып, жиырмасыншы ғасырдағы халқымыздың жағдайына еніп кеткендей, сол кездегі оқиғаларды көзбен көрегндей әсерде боласың. Өйткені Бейімбет адам кескінін де, заман келбетін де ғажайып көркемдік күшпен танытып кеткен. Майлиннің шеберлігі жөнінде С.Мұқанов былай деген: «Оның стилінде ашық түсінік, ойлаулы сөз, дәлдік ұғымы бар». Қазақ әңгімесінің хас шебері Бейімбет Майлин әрі қысқа, әрі нұсқа туындылары арқылы қазақ ауылының өткен ғасырдың басындағы көркем шежіресін жасаумен ғана емес, әдеби шеберліктің мектебін ашып, шынайы таза үлгісін көрсеткен классик суреткер. Сондықтан да, оның есімі кемелденген рухани мәдениетіміздің тарихында алтын әріптермен жазылады.

**Бұлбұл Маулетқажина,**

**ШҚО, Үржар ауданы,Үржар ауылы,**

**Абай атындағы орта мектептің**

**11-сынып оқушысы**

**Көркемсөз құдіреті!**

Расында да бір ауыз сөзбен ешбір күн шалмас қараңғы түнекке сәуле шашуға болады. Бір ауыз сөзбен кеселді жазуға да болады. Бір ауыз сөзбен өлтіруге де болады. Қазақ халқы ежелден сөз қадірін білген, сөзге тоқтаған. Ұрпағына «Ойнап сөйлесең де, ойлап сөйле» деп үлкен міндет жүктеген. Себебі сөз біздің ата-бабамыз көтере алмаған үлкен жүкті ғасырлар бойы көтеріп, шашпай-төкпей бүгінгі күнге жеткізген. Сонау заманнан бері халқымыздың асыл қазынасы: тарихын, өнерін, жырларын бізге мұра етіп жеткізіп отырған да осы сөз еді.

Көркем сөз әдебиет негізін құрап отыратын мәңгілік мұра. Көркем сөздің кадірі мен құдіретіне арналған қазақ халқының талай даналық ойлары, мақал-мәтелдері, нақыл сөздері бар.  Акын-жазушылар асыл сөздің сол сиқырлы сырын ашып, әдеби шығармалардың көркемдігін арттырады, тіл байлығын молайтып отырады. Олар осы бейнелеу құралының дәлдігі мен айқындылығына, мөлдірлігі мен тереңдігіне, қарапайымдылығы мен өрнектілігіне ерекше көңіл бөлген. Қазақ тіліне "Көркем сөз" терминін А.Байтұрсынұлы енгізген. ХХ ғасырдағы шығармалар қазақ ұлттық Көркем сөзінің алғашқы үлгілері ретінде қарастырылып жүр.

Қазақ халқы өз тарихында талай кемеңгерлерді туғызды. Киіз туырлықты қазақтың өзіне сай, өз ортасын жарып шыққан даналары мен ақылгөйлері толып жатыр. Найза ұстаған қаһарман батырлары, сөз асылын терген ақындары болды. Олар халқымыздың  зор мақтанышы екендігіне сөз жоқ. Асыл сөздің маржанын терген, құнарлы ойдан туған құнды сөз арқылы өз толғанысын халқына жеткізе білетін де жазушы. Әрбір жазушының өз шығармасындағы сөз қолданысы халықтың көңіліне бейне шамшырақтай орнағаны абзал. Яғни, сөз – өмірдің салихалы түйіні. Олай болса, сөз өнерінің  бейнелілік, суреттілік қасиетінен туындайтын адамның эстетикалық ой-сезімін қалыптастыруға үлкен әсер ететін ең басты сипаттың бірі.

Көркемдік қасиеттің мол болуы әдебиетке қойылатын басты талаптың бірі көркем, әдемі тартымды болып келмесе, ешбір шығарма құнды, ұнамды болып танылмайды. Жалпы көркем әдебиетке қойылатын бірден-бір шарт –көркем туындылардың көңілге қонымды, шебер қиыстырылған, тапқыр, өткір болып келуінде. Сұлу сөз, сұлу тіркес, көркем ой прозада, өлеңде болсын эстетикалық ләззат беретін өрнегі жағынан сүйсіндіреді. Демек, шын мағынасындағы көркем шығарма шебер пішілген туынды сезімді оятып, көңілді сергітпек. Содан барып адамның рухани жағынан жаңғыруына, болмысына апармақ. Бұл нағыз жан тәрбиесі, көңіл қанағаты.

Сөз – шығарманың негізгі материалы. Сұлу сөз тіл көркемдігімен сөз сұлулығы, сөздің табиғилығы мен қарапайымдылығында. Ахмет Байтұрсынов өзінің бір кітабында  "Сөз өнері адам санасының жетілуінде. Көңілге тірелетіндігін айта келіп, тілдің міндеті арқылы аңдауын аңдағанынша, қиялдың меңзеуін меңзегенінше, көңілдің түюін түйгенінше жарату", – деп айтқан болатын. Олай болса жазушыларымыздың өз стилінде жазылған шығармаларындағы сөз қолданыстарына тоқталсам: Жоғарыда айтып кеткендей қазақ баспасөзінің көш басындағылардың бірі – Ыбырай Алтынсарин. Оның ағартушылық және демократиялық көзқарастары орыстың озат қоғамдық ой-пікірі мен педагогика ғылымының алдыңғы қатарлы өкілдерінің – Чернышевскийдің, Добролюбовтың, Ушинскийдің әсерімен қалыптасты. Алтынсарин 70 және 80-жылдары "Оренбурский листок" газетіне мақала жазып тұрған. Аталмыш газет бетінде оның "Қазақ хрестоматиясы" кең түрде насихатталды.

Алтынсариннің "Қазақ хрестоматиясын" жұрт газет, журналдың орнына пайдаланды, өйткені ол кезде мерзімді ұлт баспасөзі жоқ еді. Оның бұл кітабы әрі оқулық, әрі көпшілікке арналған публицистика және көркем әдебиет шығармаларының жинағы, халыққа әр түрлі білім беретін энциклопедияның рөлін атқарды.

Алтынсариннің көркем шығармаларының негізгі тақырыбы – халық арасындағы теңсіздік. Ал оның сөз қолданысына келер болсақ, ол өзінің айтпақ ойына астарлы мағына беріп, көркемдеп, сөз маржанын бір тізбекке тізе білді. Көбінесе сатиралық тұрғыда қалам сермеді. Ол сонымен қатар көркем шығармаға қажетті талаптардың барлығын бір арнаға құя білді. Көне сөздерді жиі қолданды. Ол реалистік бағыттағы жаңа жазба әдебиетінің іргетасын қаласумен қатар, қазақтың бұқарашыл публицистикасының негізін салушылардың бірі болды.

Реалистік өмірде болған, көзімен көрген жайлардан, құбылыстардан, оқиғалардан әсер алып жазатындығы, көркем туындыларына, публицистикаларына нақты, бар адамдардың қоғамдық мәні бар әрекеттерін арқау етіп, пафосты астар, көркемдік әр беретіндігі.

Өнердің көп салаларының ішіндегі ең бір қадірлісі  әрі қасиеттісі – көркем әдебиет. Оның өнердің өзге түрлерімен әлгідей бірлігі бола тұра өзгешелігі де мол. Сөз өнері сурет пен музыка секілді жалпыға бірдей жетімді деу қиын: сөз-бояу немесе дыбыс емес, барлық халыққа бірдей түсінікті бола алмайды. Әр ұлттың өзгеден ерекше өз тілі бар, әдеби шығарма сол тілде ғана туады.

Көркем сөз – құдіретті нәрсе! Оны әзілге  саю да, оны әжуалау да – ақылдан кенде  пенденің қылығы. Тарих мұнары бұлдыратып тастаған заманалар мен дәуірлерге қараңыз! Парасат дүниесінің биік шыңдары ғана ақыл мен ой аспанының алып тіреулеріндей қадау-қадау шаншылып тұрып қалған. Олар кімдер?  Хан ба, патша ма? Жоқ, білім мен өнер иелері – ғалымдар, жазушылар. Тума көркемдік қабілет кез келген кісіде бар. Олай болмаса, кез келген кісі өнерді де, көркем әдебиетті де жан-жүрегімен қабылдап, сезіне, түсіне алмас еді.

**Сандуғаш Амантай,**

**ШҚО, Үржар ауданы,**

**Бауыржан Момышұлы атындағы**

**орта мектебінің 11-сынып оқушысы**

**М.Әуезов – публицист**

Еліміз егемендігін алып, тәуелсіздік туын тіккеніне де 25 жыл болды. Қазір еліміз әлемнің аузымен құс тістеген тәкаппар елдерімен тең түсіп тұрған таңда рухани мәдениетімізді асқақтатып, әлемдік деңгейге көтерген өнер саңлақтарының болуы еліміз үшін үлкен абырой. Әрбір халық  еліне еңбек еткен перзенттерін қашанда жоғары бағалап, мақтаныш етеді. Міне, осындай абзал жанды жомарт табиғат бізге сыйға берген. Ол халқымыздың жоғары мәдениетін дамытып, әлемге қазақ деген халықты танытқан өнер иесі – Мұхтар Омарханұлы Әуезов. Ол жомарт табиғаттың жарық дүниеге тым сирек, сараң сыйлайтын дархан дарын иесі . Өзгелерден озық, оқшау тұратын, есімі ел аузында аңызға айналған Мұхтар аға  туған халқының мерейі мен мақтанышы.

Мұхтар Әуезов – әлем әдебиетіндегі жарық жұлдыздардың бірі. Ол ұлы суреткер, драматург, публицист, зертеуші-ғалым, абзал ұстаз. Алып  ағаның  артына қалдырған ізі, құнды мұралары әдебиетімізді байытып, әлемдік деңгейге көтереді. Қандай да болсын көрнекті, даңқты суреткердің дарын-қуатын, шеберлігін бүкіл жұртшылық қауымына мейлінше мол танытқан, түріне мазмұны сай  кемел, бірегей туындылары болады. Суреткердің сол туындысы оның парасатын, көркемдік мұратын, білімін, шеберлік дәрежесін көрсететін айна тәрізді. Менің басты мақсатым  рухани мәдениетімідің дамуына үлкен үлес қосқан абзал ағамыз – Мұхтар Омарханұлы Әуезовтің (“Абай жолы” роман –эпопеясы бойынша)  қазақтың әдеби тілін байытқан, жетілдірген сөз зергері екенін бір қырынан танытуға бағытталған.

Заманымыздың заңғар жазушысы, ғұлама ғалымы көркем сөздің киелі иесі М.Әуезов қандай ғылыми тақырыпқа қалам тартса да, жазушылық шеберлікпен толғады. Ол қазақтың әдебиет тілі Абайдан басталады. Ал әдебиет тілі, халықтың әдебиетке түсіп қалыптанған тілі. Әдебиеттенген тіл де халықтың тілі. Бұлай болғанда, әдеби тіл бір дәуірдің бір-ақ жазушысымен бірге туып қана қоймайды… Осы жайды ойласақ, Абайдың алдындағы қазақ халқының көп ғасырдан келе жатқан мол эпостарындағы, ұзынды-қысқалы салттық, тарихтық жырларындағы, шебер көркем өлең үлгілеріндегі тілдерді ұмытуға бола ма? Оларда немесе ХҮІІІ ғасырда көпке жайылған жырлар тудырған Бұхарда, ХІХ ғасыр басында асыл-әсем бай тілмен халықтық асқақ, ескен жырлар тудырған Махамбетте қазақтың әдебиеттік тілінің өрнектері жоқ деуге бола ма деп әдеби тілдің  негізі әріде жатқандығын асқан білгірлікпен дәлелдеді.

“Абай жолынсыз” қазақ әдебиетін, халқымыздың рухани-көркемдік әлемін көзге елестету тіпті мүмкін емес. Расында да, бір кезде Т.Ахтанов шабыттана айтқандай , “Абай жолы” халқымыздың өз көкірегіне ғасырлап жинаған інжу-маржанын кенет дархан таланттың жомарт қолымен уыс-уыс шашып жібергендей өркөкірек өркениет дүниесі аузын ашып, таңдайын қаққан таңғажайып оқиға болды. Ол туралы камерун жазушысы Бенжамин Матип былай деп ой толғайды:

Мен қазақтар жайлы бұрын ешнәрсе естіп-білген емес едім. Ал қазір мен оларды білемін, тіпті, өте жақсы білемін, өйткені жуырда ағылшын тілінде М.Әуезовтің керемет кітабын оқыдым. Мен тамаша адам – қазақ халқының ақыны Абаймен таныстым, оның сүйген қыздары Тоғжанмен, Әйгеріммен, оның абзал достарымен таныстым. Мен оларды жақсы көрдім, бейне ұзақ жылдар бірге тұрып, қайғы-қуанышын бірге бөліскен адамдай жақсы көрдім. Солармен бірге тіпті Сіздің дархан даланың тұнық ауасымен тыныстаған секілдімін. Шынында да, қазақ дегеніңіз ғаламат сұлу халық екен ғой! Ал Президентіміз Н.Ә.Назарбаев ұлы жазушыға, оның шығармасына мынадай деп пікір айтқан . “Осы шығарманы қолыңа алған сайын, оның әрбір жолын оқыған сайын  көкірегіңе өз елің үшін, өз халқың үшін мақтаныш сезімі оянады. Мұхтардың кемеңгерлігіне де, көрегендігіне де тәнті боласың, өзіміздің алуан қырлы төлтума мәдениетімізді әлемдік өркениеттің ажырамас бөлігіне балап, “жоқ, менің халқым ешкімнен де кем емес, менің халқым ұлы халық ” деген жүрекжарды сөзіне тебіренесің. Ұлы ақын жайлы эпопеяның өн бойына өрілген ұлағат қазақтың мынау зеңгір аспан астында өмір сүріп жатқан еш пендеден кем емес екеніне шүбәсіз иландырады. Сөйтіп, өткенімізге мұқият зер сала қарауға ұмсындырады, тындырған ісіңді ұлы бабаларымыз ісінің таразысына тартуға ұмтылдырады. Өз затыңды, туа бітті табиғатыңды пайымдатпай қоймайды. Ендеше, Әуезов – қазақ әдебиетінің классигі, Абай жолы – біздің әдеби шығармаларымыздың шынары демегенде не дейсіз ”

 “Сенің аузыңдағы сөзді мен айтқам жоқ. Өзімнің ойымдағы байлауымды айттым. Сенің жазатыныңда менің айтатыным не?” Өзім айттым, өзім жазам! Сен тілмен айтсаң, мен ділмен, жүрекпен айттым.  
Сол Абай ағамның ғашықтық өлеңін өлі аруақтарға бағыштап жатқан жерден-ақ , сазым мен сезімім соларда екенін таныттым! Тәңірі-ай , біз ақын емеспіз бе ? Үнемі сөзбен ұғындырып беру керек пе , емеурін де жетпей ме?… (7-9 бет)

Сонымен қатар, М.Әуезов “Абай жолы” арқылы Еуропа, орыс жазушыларына ден қою, сөлді, айшықты, анық, жанды баламаларды  қазақ прозасында алғаш рет табиғи сіңістіріп, тіліміздің өз заңдылығына айналдырып жіберді. Жазушының тіл оралымы  тосын, көзге қиындау көрінетіні көркем әдебиет  оқуға дағдыланбаған адамға кей ретте ауырлау тиетіні осындай сонылығына байланысты. Орыс классиктері шығармаларында кездесетін көп сын есімді тіркестің қазақша баламасы М.Әуезовтің құдіретті  қаламы арқасында төл туындыдай болып кеткен. “Абай жолында” кездесетін осындай баламаларды Р.Бердібай өзінің “Тарихи роман (А.1997ж) ” деген кітабында атап өткен. Олар : *тартымды салқындық, аз күлімсіреп, қатты жиіркенішті, саналы оты бар, сұм салқын , жұмбақ ауыр сезімдерін, күн райы өзгеше бұзылып, тобықты ішіндегі ойындардың енді басқа бір белге шығатын кезі жетті, тартымды сабыр, ауыр күдік, мол сезім, жоқтықтың барлыққа жіберген келгіні, жастығына зорлық еткендей, әсем қызылы бар, тұтас қызыл,  намыскер жүректің ызалы толқыны, ауыр мұқтаждық тұтқындары, ауыр арман, жат ажар, алыс биік сықылды қатқыл, суық* *ызғары сезілетін Құнанбай*. (3,88,89 б) тәрізді сөз тіркестері мен сөйлемдер. Бұл сияқты оралымдар мен сөйлемдер қазір қазақ әдебиетінде кездесе береді.  Бірақ, “Абай жолы” жазылған кезде бөтен жаңалық еді. М.Әуезов өзінің тәжірибесі,  стилі арқылы бүкіл бір халықтың үлкенді-кішілі қаламгерлеріне осы бағытта үлгі болды. Сөйлем аяқталымына енгізген сонылығы тек біз атап көрсеткен есімшелік түрмен ғана шектелмейді. Тұңғыш рет “Абай” романында негізделініп, кейіннен қазақ әдебиетінде көркемдік стиль заңдылығына айналып кеткен басқа да нысандардың бар екенін Р.Бердібай аталмыш кітабында айтып өткен. Олар: сөйлем аяғын “дай, дей, тай, тей” секілді жұрнақтарға бітіру. “*Асаумен алысқан арпалысты жаны сүйгендей. Бұл кездегі Оспанның балалық жындылығы, ұрда-жықтығы біржолата жоғалғандай*” сияқты сөйлемдер қазақ әдебиетіне жақсы жарасып кеткен. Сөйлем аяғын “сияқты, сияқтанды” деген сөздермен көмкеру “Абай” романында жиі қолданылған еді. Мәселен, “*қорқыныштан титтей елес жоқ.  Қайта “тулай түс” деп қызықққан сияқтанады.* Бұлар М.Әуезовтің нағыз реалистік стиль, қарасөзбен жазу кестесін қалыптастыру жолында көп жағдайда тыңнан жол салғандығын сипаттайды. Мұндай ізденістер жазушының ана тілі табиғатын меңгеріп қана қоймай, батыс пен шығыс әдебиеттерінің бай тәжірибесін еркін игергендігін аңғартады. Қазақ әдеби тілінің қазынасын көптеген жаңаша ұғым, бейнелі сөздермен, тіркестермен байытуда М.Әуезовтей үлкен еңбек сіңірген жазушыны табу қиын.

Оның қазақ, Еуропа, шығыс мәдениетіне мейлінше жетіктігі тілімізге күрделі, соны оралымдар, кестелер әкелгені осындай әмбебап білімдарлығына байланысты. М.Әуезовтің тілі аса құнарлы, бояуы қанық, мағынасы бай, салмағы ауыр, құрамы күрделі нәрлі де нәзік. Оның лексикалық қоры орасан мол. Сол мол қазынаны көркем шығармада қолдануға келгенде ол теңдесі жоқ шебер, асқан зергер. “Абай жолы” роман-эпопеясындағы мақал-мәтелдер, қанатты сөздер, астарлы сөздер бәрі де көркемдік шеберлікпен қолданылған. Жазушы өзінің бай тілін сараң қолданады, үнемдеп қажетіне ғана жұмсайды. Онда орынсыз лепіру, сезімсіз шарықтау, әдемі, әсем тіл үшін әдейі тырысушылық жоқ. Оның бай тілі картина жасауға, образ, характер жасау үшін қызмет етеді. Қаламгерді қазақтың жазба әдеби тілін жасаушылардың бірі ғана емес, бірегейі деп білеміз. Оның қаламынан қазақтың сөз байлығы, сөйлеу дәстүрі өзгеше құлпырып, гүлденіп, түрленіп шығатын. Ол қаншама сөзді тірілтуші, көп сөздерді жаңадан жасаушы немесе өңдеуші ұста еді.

М.Әуезов шығармалары халқымыздың көркемдеп ойлау мәдениетін шыңға көтерді. Оның сөз қолданыстары қазақтың қаламгер  қауымының үлкенді-кішілі барша өкіліне тегіс ықпал жасады деуге болады. Оны қазақ тілінің суреттеу мүмкіншілігін арттырған, тілімізді жетілдіріп, жаңа сапаларға ие еткен орасан озық санаткер санаймыз. “Адамзаттың ғасырлар бойы арман еткен ұлы мұраттарын халыққа жеткізіп айта білген, дарыта білген қаламгерді замана жыршысы, ақиқаттың ақыны, көреген кемеңгер деу лайық.   ”Жоғарыда айтылған жайдың барлығы М.Әуезов шеберлігінің бір қыры ғана. Қаламгер шеберлігі сан иірімдерден тұрады. Сол иірімдерді зерттеп тауысу мүмкін емес. “Абай жолын” қолға алып қайта оқыған сайын суреткер шеберлігінің жаңа қырын кезіктіреміз. Ол қазақ сөзін биік шыңға көтеріп, қадір-қасиетін арттырған сөз зергері. Осының бәрін негізге алып, Әуезовті нағыз сөз сиқыршысы деуге болады. Осылардың үстіне оның қалам ұстағандардың бәрін тамсандыра, табынтып, ессіз еліктетіп әкететін күрделі көркем стилін, эпикалық кең құлашын, өзі қалыптастырып, шартарапқа өнеге ғып таратып кеткен тарихи романдар циклінің өзгеше болмыс-бітімін қоссақ, бұлардың бәрін Әуезов туындыларындағы мазмұн  тереңдігі мен пішін сұлулығына, көлемі  мен тереңі көз жеткісіз білім, парасат, мәдениет байлығына ұштастыра пайымдасақ, оның туған әдебиетіміздің эстетикалық тұрғысын, таным мен тәрбие тарапындағы тұғырын қаншалық биікке көтеріп кеткенін жете ұғып, ұлылық үлгілерінің байыбына бара түсер едік. Мұншалық бай творчестволық тәжірибені біріміз емес, бәріміз зерттеп, жабыла үйренуге міндеттіміз. Сонда ғана біз әдебиетімізді Әуезов көтеріп беріп кеткен шынайы өнердің шырқау биігінде ұстап тұра аламыз. Бұл – бәрімізге бірдей ортақ парыз. Қазақтың тілін кемсітіп, өзінше менсінбей сөйлейтін кейбір оқыған надандарға М.Әуезов – әліге  дейін ашылмаған Америка. Егер Әуезов өзінен бұрынғы әдебиетке місе тұтпай қараған болса, онда туған өнерін жаңа биікке көтерудің орнына өзі де құрдымға құлаған болар еді. Барды бағалай білетін байыптылық қана оны асқар таудың басына алып шықты. Халқымыз – бүгінде өз жерінің қожасы, өз тағдырының иесі. Қайдан үлгі аламыз, кімнен нені үйренеміз десек те, ешкім қолымызды қақпайды. Бірақ, соның бәрі де өз бейнемізді, ұлттық рухани ұстындарымыз бен құндылықтарымызды сақтап, дамытумен ұштасқанда ғана нәтижелі, мағыналы болмақ. Әуезовтің бізге қалдырған ұлағатының бірі – осы.

**Дана Русланқызы,**

**Абай атындағы**

**Республикалық мамандандырылған**

**дарынды балаларға арналған**

**қазақ тілі мен әдебиетін тереңдете оқытатын**

**орта мектеп-интернаты,**

**11-сынып оқушысы,**

**Алматы қаласы**

**М.Әуезов – публицист**

Әр деуірде қоғамның қайшылықты даму жолында ерекше қырларымен өшпес із қалдыратын тұлғалар болады. Олардың орнын соңынан қалған қайталанбас мұрасы ғана толтыра алады. Олар мың жылда бір туады. Ұлты үшін жаралады, ұлтының игілігі үшін ғұмыр кешеді. Біздің де тарихымызда ондай алыптар болған. Оған « ХХ ғасырдың заңғар биігі – Әуезов» (Погодин) айқын дәлел бола алады. Сөз сиқыры, суреткерлік шеберлігі арқылы жазылған туындылары – әдебиетіміздің аса құнды асыл қазынасына айналған, әрбір қазақтың жүрегінің түбіне терең бойлаған, халқымыздың ұлы перзенті кім десе, ойланбастан Әуезов деп жауап беретініміз хақ. Р.Нұрғалиев: «Мұхтар Әуезов – сарқылмайтын, бітпейтін, жасарып, жаңғыратын, өмірдің өзіндей, жапырағы мәңгі жап-жасыл, жалғаса беретін құбылыс», – деп тегін айтпаса керек. Әуезов – жазушы, қоғам қайраткері, ғұлама ғалым, филолог, академик, доктор, профессор. Бір сөзбен айтқанда, «Қайта жаңару мен өрлеу ауқымындағы тұлға» (Ә.Нысанбаев). Қазақ әдебиеті мен мәдениетінің тұңғышы. Тұңғыш кәсіпқой драмматург, тұңғыш театр режиссері әрі ұйымдастырушысы, тұңғыш абайтанушы, тұңғыш әдебиеттанушы. Оған қоса мықты публицист.

«Әуезовтің ойшыл азаматтығы – қайраткерлігі, санаткерлігі көсемсөзінен (публицистикасынан) басталған» , – дейді Зейнолла Қабдоллов. Бұлай болуының өзі заңдылық. Себебі, Әуезов публицистикаға ең алғаш Семинарияда оқып жүрген 19 жастағы Мұхтар ретінде қалам тартқан болатын. Ондағы жазғаны қазақ публицистикасының көрнекті туындыларының бірі «Адамдық негізі – әйел» атты мақаласы еді. Әйелдің бас бостандығы, азаматтық құқы деген тек бір әйелдің жеке қара басының қамы үшін ғана емес, сол әйел негіз болып отырған бүкіл адам қауымының тағдыр-тіршілігі үшін қажетті екеніндігін үндейтін туынды жазушы шығармашылығының кілті болды десек артық айтқандық емес. Ең алғашқы мақаласынан-ақ ой-өрісінің кеңдігі, білім дәрежесінің молдығы, қалыптаса бастаған азаматтық парасатының шамасы жақсы аңғарылғандығын бірқатар ғалымдар да құптайды. Бұдан кейін жарияланған «Философия жайында», «Япония» , «Қазақ ішіндегі партия неден?», «Оқудағы құрбыларыма», «Қазақ оқығандарына ашық хат», «Қазақ әдебиетінің қазіргі дәуірі», «Жақсы сынға жан пида», «Жұмбақ туралы», «Шыншыл, тәкәппар ақын», «Қалмақаннан не тілер едік?», «Үзінділер», «Жақсы пьеса – сапалы әдебиет белгісі» тағы басқа материалдары да жазушы позициясын аңғартады.

Ал, қазақ қалпын танытатын – «Қазақтың өзгеше мінездері» атты мақаласының тақырыбын оқи сала қызығушылығың артады. Өз халқыңның өзгеше мінездерін білуге, тануға құлшынасың. Халық арасындағы көреалмаушылықты, қастандықты, парақорлықты сынаған, елді өз өмірлерін құртпауға шақырған Мұхтар Әуезовтің үнін естіп, зарына қосылғың келеді. Сонымен қатар, «Қайсысын қолданамыз?» атты туындысын ерекше атап өткен жөн. Ұлттың мұқтажын түгендеп, істің өнуіне қажетті үш түрлі шартты көрсетіп, тәртіптің еңгізілуі жайын қарастырады. Қазақтың тұрақсыздығын шенеп, белгілі бір жолға түсу қажеттігін ұқтырады. «Әркім әр жерде өз машықты жолымен төпей берсе, ол аз күшті ыдыратқан, береке ұйымы жоқ бір оқу болғаны», – деп бірізділіктің жоқтығын айқындайды. Бір нұсқалы оқу құралдарын жасау қажеттігін айтады. Және осы шығарманың жалғасы ретінде «Оқу ісі», «Ғылым тілі» сынды бірқатар еңбектерін жарыққа шығарған.

Әлеуметтік-қоғамдық проблемаларға да ерекше ден қойғандығын «Земство һәм коператив қауымдары», «Мәдениетке қай кәсіп жуық?», «Мәдениет һәм ұлт», кеңес өкіметінің маңызды шараларын халыққа жеткізіп отырғандығын «Жалпы жарлық», «Бүгінгі зор міндет» деген тақырыптарға жазылған туындылары арқылы байқауға болады.

Мұхтар Әуезов қазаққа еңбегі сіңген біртуар азаматтар жайында айтылған пікірлердің иесі. Мәселен, Мағжан Жұмабаев жайындағы «Бүгінгі күннің бар жазушысының ішінде келешекке бой ұрып, артқы күнге анық қалуға жарайтын сөз Мағжанның сөзі» деуі, Ахмет Байтұрсынұлы һақында «Қаламынан тамған бал ем болудан айнымайды ...» деп мақтана жазуы, қазақ әдебиетінің алып бәйтерегі Жамбыл туралы «Жүз жыл өмір кешкен ақында неше жүз жылдар өнері мен шеберлігі түйіскен» деп айтуы. Бұның бәрі суреткердің шығармашылық жемісі. «Ұлы ойшыл сыншы», «Мағжанды сүйемін!», «Жолы кең жазушы», «Халық артисі», «Әбділдә Тәжібаев», «Қазақ халқының зор ғалымы», «Өнер өрінде» туындылары оның публицист қана емес, сонымен бірге жан дүниесі мен жүрек сырын түсінген жақсы психолог бола білгендігін көрсетті.

Жазушының негізгі нысаны – әдебиет мәселесі, газет жайында, әйел теңдігі жөнінде, оқу-ағарту, мәдениет, интеллигенция хақындағы тақырыптар болса керек. Қазақ қоғамындағы әрбір түйткілді мәселелерді, қазақ қоғамының басынан кешкен қиыншылықтары мен қасіретін көркемдік шеберлігімен жазған Әуезов туындылары қазақ тарихының бейнелі көріністері іспетті. Әр публицистикалық шығармасының негізі, түпкі ойы «Қазаққа қайтсем қызмет етем?», «Қазақтың көзін қайтсем ашам?», «Қазақты ұйқысынан қайтсем оятам?», «Қазақты қайтсем танытам?» деген сауалдарға негізделіп тұрғандай. Оның шығармаларын оқи отырып, жиырмасыншы ғасырдағы халқымыздың жағдайына еніп кеткендей, сол кездегі оқиғаларды көзбен көрегндей әсерде боласың. Өйткені Мұхтар адам кескінін де, заман келбетін де ғажайып көркемдік күшпен танытып кеткен. Себебі, ол қазақ публицистикасының нағыз жанданған шағының бейнесі еді. Қазақ қара сөзі қаңбақша иіріп, қажетіне жаратқандар көп. Алайда, Әуезовтің орны ерекше. Оның жазушылығы, ғалымдығы бір төбе де, ал публицистикасы жеке дара. Себебі, Мұхтар Әуезов дарынды публицист. Ол әрбір оқырманының жүрегінде мәңгі сарқылмайтын, бітпейтін, жалғаса беретін құбылыс болып қалып келген, қала береді де. Әуезовтің әрбір мақаласы қазіргі таңда да ой-парасат өрісі, толқыныс-тебіренісі, жалпы адамзаттық және ұлттық мұраттарды түсініп түйсінуге жетелеуімен де үлкен әлеуметтік күштің жүгін көтеруде. Алайда кемеңгер жазушының орны толмақ емес. «Мұхтардың орнын өзінен қалған асыл мұрасы ғана толтыра алады» (Ғабит Мүсірепов). Және сол мұралары кемелденген рухани мәдениетіміздің тарихында алтын әріптермен жазылып қала бермек.

Пы-сы: Әуезовтің публицистикаға аяқ басуына әсер еткен тағы сол «Абай» еді. Бірақ бұл жолы оның өзі емес, қаттаған қағазға басылған, журнал «Абай» болатын. Себебі, Әуезов ең алғашқы публицистикалық жолын «Абай» журналынан бастаған.

**Дана Русланқызы,**

**Абай атындағы**

**Республикалық мамандандырылған**

**дарынды балаларға арналған**

**қазақ тілі мен әдебиетін тереңдете оқытатын**

**орта мектеп-интернаты,**

**11-сынып оқушысы,**

**Алматы қаласы**

**Басқаның түтінін түтеткен қаракөздер…**

«Дүнгендер мұсылман болғанмен қытайға қыз беріп, қыз ала беретін ұлт. Дәуір бір аунаса, мұсылмандығын ұмытуға да шақ тұрған халық. Мына қыз енді соның етегінен ұстамақшы. Басқаның түтінін түтетіп, ұрпағын жалғастырмақ. Не істемек керек?», – дейді Есболат Айдабосын өзінің «Тибет аруы» әңгімесінде.

Бірі қытаймен, бірі түрікпен, бірі орыспен, бірі американдықпен отбасын құрып жатқан қазақтың қаракөз қыздарының қатары толығып келеді, бүгінде. Қазақтың апталдай азаматтарын місе тұтпайды қазіргі бойжеткендер. «Жиен ел болмас, желке ас болмас». Алайда, жігіттеріміздің арасында өзге ұлттың қызын алу сәнге айналып тұрғанда, өзгесіне не дей аласың? Аралас неке құру кейінгі кездері халықтың арасында талқыға түсіп жүрген басты мәселелердің бірі. Шариғат бойынша мұсылман жігітіне христиан мен яхудей (еврей) қыздарын ислам дінін қабылдатса, жар ретінде алуға рұқсат етілген. Ал, мұсылман қызына өзге ұлттың еріне тұрмысқа шығуына болмайды. Мәселен Алаш арыстарының бірі Ахмет Байтұрсынов – өзінің жары Бәдрисафа (Лақап аты) жайында:

Сұрасаңыз есімі Александра Иванова,

Ризамын құдайдың оны маған қиғанына.

Бір кәпірді мұсылман қылып сауап тапсам,

Тұрмай ма он молданың иманына, – дейді.

Осы сияқты өзге ұлттан әйел алған зиялылар қатарын Мұхтар Әуезов, Әлихан Бөкейханов, Жүсіпбек Аймауытов, Қаныш Сәтбаев сынды тұғырлы тұлғалар толықтырады.Статистикалық мәліметтерге сүйенетін болсақ, 2011 жылы 25669 неке тіркелсе, 2015 жылдың есептері бойынша 27649 аралас отбасы пайда болған. Біздің мемлекетімізде некенің бұл түріне қарсы заң қарастырылмаған. Сондықтан болар аралас некеден туған балалардың саны да күрт өсіп келеді. Солардың бірі Алина Қожабекова есімді жасөспірім. Оның әкесі – қазақ, шешесі – кәріс.

«Менің жасым он жетіден асты. Мектепті қазақ тілінде бітірсем де, ес білгелі кәріс тілін қоса оқимын. Бірақ, біздің отбасымызда екі тілде де сөйлемейді, көбінше орыс тілін қолданамыз. Ата-анамның екі дін өкілі, екі түрлі ұлттың адамы болғаны мені қатты қинайды. Бала күнімде оған аса мән бере қоймайтынмын. Дегенмен, өсе келе ата-анамның менің болашағым жайындағы жанжалдары осы мәслеге ойлантуға мәжбүр етті. Анам өзінің туған жеріне қайтадан көшіп кеткісі келеді, ал әкем оған мүлдем қарсы. Екеуі екі жақтап өз салт-дәстүрлерін, тіл, діндерін, салт-жоралғыларын үйретіп дал қылады. Біздің үйде екі ұлттың да, екі діннің де мерекелері тойланып, ғұрыптары орындалады. Нақты біреуіне көшейін десем әкемнің де, анамның да көңілін қимаймын. Мен балаларыма не үйретемін деп көп алаңдаймын? Мен кіммін өзі? Деген сұрақтар да жиі мазалап жүр», – деп назын білдіріп отыр. Ал Бауыржан Егоров үшін ата-анасының ұстанатын діні де, екеуінің ұлты да маңызды емес. Ол тіпті метис болғаны үшін қуанады. Өзінің айтуынша аралас некеден туған балалар сымбатты әрі өте ақылды болады. Алла біреу тек оған сенудің екі түрлі ағымы бар. Барлық адамдар бірдей, ал екі дін, екі ұлт деген бір мекемеге әртүрлі екі есіктен кіру ғана.

Алина мен Бауыржанның мәселесінен бөлек, Қытайдағы қандасымыздың басынан өткен мына оқиғасы тіптен жаныңды түршіктіреді. Қытай қызын өзіне жар етіп алған қазақтың азаматы көп ұзамай одан бала сүйеді. Алайда, тағдырдың жазмышы шығар ол нәресте көп ұзамай шетінеп кеткен. Қандасымыз баласын шариғатпен жер қойнына тапсырмақшы болады, дегенмен әйелі оған келіспей баласын өртеймін деп шешім қабылдаған. Ерлі-зайыптылардың арасында туған жанжалдан кейін екеуі сотқа жүгініп, бала анасына тапсырылып, қазақтың баласын өртеп тастаған екен. Жалпы шетел азаматтарына тұрмысқа шыққан қазақ қыздарынан келетін қауіп жөнінде Мұхтар Шаханов жер комиссиясының отырысында атап өткен болатын. Дәл осы тұрғыда шетел азаматшаларын жар қып алған қазақ жігіттері де ел ертеңіне едәуір әсерін тигізері хақ.

Ата-ана – баланың бас ұстазы. Олардың тәрбиесі – бала мінезінің іргетасы. Себебі, әке-шеше баланың бағыт алар шамшырағы іспеттес. Ал екі тілде сөйлеп, әртүрлі дін ұстанатын, екі арнадағы адамдар балаларына бағыттаушы бағдаршам бола ала ма? Қазақта «Текті» деген сөз бар. Кез келген адам баласы тегіне, қанына тартпай болмайды, ал қаны аралас бала дүбәрә ұрпақ болмағанда кім болады?

**Равиль Ашығалиев,**

**Фариза Оңғарсынова атындағы орта мектеп,**

**11-сынып оқушысы**

**Атырау облысы, Атырау селосы**

**Газет, әлде интернет?**

Әйгілі неміс ойшылы Артур Шопенгауэр «Газет – тарихтың секундтық стрелкасы» депті. Мына бір нәрсе қазір есіме түсті. 10-сынып оқып жүрген кезімде белгілі публицист Камал Смайыловтың 3 томдық шығармалар жинағы қолыма тиген болатын. Сол кітаптың тұтас бір тарауы Шерхан Мұртаза мен Камал Смайыловтың «Егемен Қазақстанда» жазысқан хаттарына арналған екен. Жақында сарғыш тартқан хаттардың түпнұсқасын да көрдім. Шопенгауэрдің қалдырған афоризмін сол үшін де сөз басына тектен-тек жазбадым. Мына әлемде барлық нәрсе соңы өшер болса да, құдіретті қаламнан шыққан жазу деген нәрсенің өшпейтіні анық. Газет – соның бір айғағы.

Біз жаһандану дәуірінде өмір сүріп жатырмыз дейміз. Менің марқұм әжем, телефонға телмірген кезімізде: «Техникаларыңның дамығаны жақсы шығар, бірақ тектеріңді ұмытып кетесіңдер ме деп қорқамын» деп айтып отыратын. Осыдан 2-3 жыл бұрын әжемнің сол сөзіне бажайлап мән бермеген болсам, есейе келе сөз төркініне жетіп келетіндеймін. Ескі дәуірдің орнын жаңа дәуір алмасқан сайын құндылықтар да ауысып отыратын сияқты көрінеді. Мәселен, ХХ ғасыр оқу-ағарту ісіне көп көңіл бөлінген кезең болды деседі. Ол кездің ең басты құндылығы газет-журнал болған дейтін менің ұстаздарым. Расымен де, екі ғасырда шыққан газет-журналдың тираждарын қазіргімен салыстырып қарасаңыз, шаңына да ілесе алмай қалатыны өтірік емес. Демек, жаңа дәуірдің талабы сондай. Бұл дәуір адамдарының құндылығы бүгінде ғаламтор екені айтылып та жүр. Ғаламтор – техникалық мүмкіндігі мол әлемдік желі. Бүгінде баспасөздегі басылымдардан гөрі, ғаламтор арқылы ақпарат тарататын сайттардың көптігі алаңдатады. Бәрібір, рухани құндылықтың орнын ғаламтор алмастыра ала ма деген ой туындайды. Бәлкім, солай болуы да әбден ықтимал ма еді... Бірақ, қазір сайттардың бар көксегені – рейтинг болмаса. Ғаламтор бетіндегі белсенділер де түбі рухани азық болып келе жатқан газет-журналдардың орнын ешкім баса алмайтынын іштей мойындайды. Алайда, әрекет жоқ.

Мен де ғаламторды тұрақты пайдаланатын жасөспірімнің бірімін. Бірақ, жаңа дәуір талабы деп газет-журналдан аттап кеткім келмейді. Бала кезімнен-ақ әжем «мәңгүрттеніп» кетпес үшін, балаларға арналған басылымдарға жиі жазылатын. 6-7 жасымнан бастап, «Балдырған», «Айгөлек» сияқты журналдарды оқып, рухани құндылықтармен сусындап өстім. Қазірдің өзінде сол дәстүрді әлі де бұзбай, жасыма, ой-өрісіме сай газет-журналдарға жазылу жақсы әдетіме айналды. Себебі, қазіргі ғаламтордағы ақпаратқа сенсек – ой, сана, жас ерекшелік деген жоқ секілді.

Қазақ тіліндегі сайт беттерін ашып қалсаң, шоу-бизнестен бастап, елдің жеке өміріне дейін атойлап тұрып жария етіп жатады.

Оқушы бола тұра, ұяласың. Сондықтан, ғаламтордағы ақпараттардан өзімді барынша қашық ұстауға тырысамын.

ГАЗЕТ НЕ ҮШІН КЕРЕК?

Өзіміздің ежелден келе жатқан қазақ баспасөзі туралы сөз қозғағанда, Ахмет Байтұрсыновтың: «Газет – халықтың көзі, құлағы һәм тілі» деген тоқтамы еске түседі. Алайда, осы үш қасиетке лайық болу – журналиске де байланысты сияқты. Тағы бірде, Жүсіпбек: «Елге арналып шығатын газетті ел оқымаса, өйткені жанына жағымды, тісі батарлық сөздер басылмаса, ондай газет бағасын жоймақ: кім көрінгенге қолжаулық, майлық, шылым орауыш, тағы бірдеме болмақ» дейді.

1911 жылы жарыққа шыққан «Қазақстан» газетінде жоғарыдағы сұраққа былай деп жауап берілген екен.

Бір жерде бір жақсы я жаман іс істелсе, яки жақсы-жаман сөз сөйленсе, жақсылық жақсы делінбей, жамандық жаман делінбей, тек қана соны істеген, я сөйлеген, я ішінде болған бір аз адамдардың арасында ойлаусыз қала барады. Жаманды жаман демегенсін, о да халық алдында бір дұрыс нәрсе секілді болып көрінеді. Ол және естіле-естіле жүріп әдет болып кетіп, әрі-беріден соң жамандығы білінбей кетеді, сол уақытта әсіресе жаңаөспірім жас балалар бұ жамандыққа бойларынан батып, ілік болып болады. Әгар сол жерде газет болса, ондай жамандық я жақсылық іс тек қана бір бес-алты адамдардың арасында қалмайды, бүтін дүниаға жайылады, жақсылық болса жұрт болып мақтайды, жамандық болса жұрт болып жамандайды, сөйтіп газет арқылы жақсылық бірден бірге өсе береді, жамандық өше береді.  
Шаруа жөнінде газеттің пайдасы бек көп, бүгінге дейін жан-жағына қарамай келе жатқан халық тек қана біз. Басқа, басқа халық газет қарап, бірін-бірі бағып тұрады, біріне жасаса газеттен қарап тұрып, екіншісі де соны жасайды, сөйтіп газет пайдалы хабарларды халыққа күнбе күн таратып тұрады, соның үшін жер-жерде газет бек көп, қазір де барлық патшалықта қырық мыңнан артығырақ газет бар, біздің патшалықта орыс тілінде неше жүз, ноғай тілінде жиырма шамалы газет бар, біздің қазақ жігіттері де газет шығарамыз деп талаптанып жүр, бірақ надандығымыз себеп болып, ыдырап кетіп жүр. Қазір де шүкір Орынбор губерниясы Троицк деген қалада Мұхамеджан Сералин деген қазақ жігіті нағыз өз тілімізде «Айқап» есімінде бір журнал шығарып тұрады, оның үстіне бұ «Қазақстан» газеті шықты, біле білсек бұл бір мерейіміз ғой. Екеуінің хақы жиналғанда жылға тек 5 мәнет екен, қайда болса сонда қалатын бір аз нәрсе ғой, келіңіз, бұ екі газеттің дәйім шығып тұрушылығына бір итшілік етелік.

Мінекей, өткен ғасырдағы баспасөз шеберлерінің салып кеткен сара жолы әлі де жалғасып келе жатыр десек те болады. Оның бір дәлелі –«Айқап» газетінің әлі күнге дейін жарық көріп келе жатқандығы. Дегенмен, бір қынжылтатыны – газет тиражының өткен ғасырмен салыстырғанда бірнеше есе азаюы. Бұған себеп: бүгінгі ақпарат майданында ғаламтордың адам санасына орнығуы. Рейтинг қуалаймыз деп жүріп, қоғамдық маңызды мәселерден гөрі, күнделікті өсек-аяңды «сенсация» қылып жалпақ жұртқа жария етуі кейбір ақпараттық сайттар үшін маңызды екені көңіл қынжылтады. Алайда, мен рухани құндылықтың бәрібір де қоғаммен қайта қауышарына сенемін. Себебі, қазіргі заман Мұхтар Шаханов айтқандай, компьютер бастылардың заманы болғанымен түбінде кітап, газет сияқты құндылықтарды оқып өскен ұрпақтың рухы биік тұрары сөзсіз. Компьютер бастыларды кітапқұмарлар басқаратын заман алыс емес. Сондықтан мен болашақта өзімді газет журналисі ретінде көргім келеді. Осынау құндылығымыздың қадірін арттыру үшін тамшыдай ғана үлесімді қоссам менің арманымның орналдалғаны. Ал мен арманымның орындаларына сенемін.

**Аят АСҚАРБЕКҰЛЫ,**

**«Ұланның» жас тілшісі,**

**Абай атындағы №26 орта мектебінің**

**11-сынып оқушысы,**

**Жамбыл облысы, Тараз қаласы**

**ҰЛТТЫҢ ҚҰНДЫЛЫҚТАРЫ**

**(Бауыржан Момышұлының 3 қорқынышы)**

«Мен үш нәрседен қорқамын. Өзінің сәбиіне бесік жырын айта алмаған анадан, өзінің немересіне ертегі айта алмаған ата мен әжеден, екі қазақтың бір-бірімен орысша сөйлесіп тұрғанынан қорқамын», – деп Бауыржан Момышұлы айтқандай, мен де осы үш тың дүниеден қорқамын. Сол үшін де ұлттық құндылықтарды насихаттап, жаңа ортаны ашуды қаладым. Вконтакте желісінде достарыма «Ұлттық құндылықтарымыз ескерілуде ме?» деген сауал қойған едім. ИӘ деген жауапқа36,1%жауап берсе, ЖОҚ деген жауапқа 62,5% жауап беріп, басымырақ түсті. Осыдан ұлттық құндылықтарымыздың ескерілмей жүргені байқалады. Адамның тұлға ретінде қалыптасуында отбасының алатын орны ерекше. Өз үйінде атасы мен әжесінің «айналайынына» қанып, туған әкесі мен анасының аялы алақаны мен мейірімін көріп өскен ұрпақтың саналы, тәрбиелі, көргенді болып өсері ақиқат. Міне, сондықтан отбасы тәрбиесі аса өзекті мәселе ретінде қаралып, оған Елбасының өзі үлкен мән беріп отыр. Сол себепті ұлттық құндылықтарымызды қолға алуымыз қажет. Қазіргі таңда жас аналарымыз бесік жырын айтудан қалды, оның өзінде сәбиді бесікке салып әлдилеуді ұмытқан сыңайлы. Ата-әжелеріміз немерелеріне ертегі айта ма!? Әрине, санаулы-ақ... Егер ата-әжелер өзінің бала кезінде ертегі, дастандарға қанып өссе, өзінің немересіне де ертегі айтып берер еді. Мысалы, дана Абайымыздың анасы Ұлжан мен әжесі Зере Абайға халық ауыз әдебиетін, ертегі, дастандармен қанаттандырып, сөз өнері өлеңге қанат сілтетті. «Ел болам десең бесігіңді түзе», – деп Мұхтар Әуезов айтқандай аналарымыз баласына бесік жырын жырласа, ата-әжелеріміз ертегі, дастандарын құраса нұр үстіне нұр болар еді. Көненің көзі асылдың сынығы дегендей көне дастан жырлар жүрекке жетіп жан дүниемізді рухани байлыққа бөлейді. Бірақ оны айтар ақ аналарымыз қайда мұздайда бесік таянып, жыласақ шошып оянар аналар бесік жырын айтудан қалып барады. Әрбір қазақ баласы сәби кезінен ертегі, бесік жырын тыңдаса есейген шағында орысшаға масаттанып өз тілін ұмытпас еді ғой. Мысалы, бір орыс келсе сол түсіну үшін орысша сайрайтынымызды-ай. Өзге ұлттар қанша қазақтың алдына келсе де өз тілінде мақтана сөйлейді, ал біз неге олай етпеске. Ұлттық құндылықтар тәрбиенің түп қазығы, сол үшінде құндылықтарымызды біле жүрейік!

**Жайдаргүл Тұрсын,**

**10-сынып оқушысы,**

**ШҚО, Үржар ауданы,**

**Қарабұлақ ауылы**

**Газет, əлде интернет?**

  Жұмбағы көп, сыры мол жаһандану кезеңінде газет пен интернеттің алар орны ерекше. Тіпті, қазіргі кезде адамзат баласы өз өмірін интернетсіз елестете алмайтын жағдайға жетті. Ал осыдан біраз жылдар бұрын адамдар өзіне керек мəліметті газеттен, кітаптан алатын жəне кез-келген жастағы адамдар оларды сүйіп оқитын. Ал енді қазіргі кезде газет-журналдарды оқитын оқырмандар саны күрт төмендеп кетті, əсіресе жасөспірімдер  кітап оқудан қалды. Неліктен бəрі бұлай өзгеріп кетті? Бұған себеп: балалардың, жастардың компьютерге, интернетке деген тəуелділіктің, қызығушылықтың артуы. Бірақ таяқтың екі ұшы бар демекші интернеттің де өзіндік пайдасы мен зияны бар. Оның пайдалы жағына тоқталып кетсем: ол біздің өмірімізді жеңілдететін құрал тəрізді болып кеткен жəне ол  бізге керекті мəліметтерді лезде тауып беріп, ақпаратпен қамтамасыз етеді. Интернет бізге көптен көрмеген адамдармен хат алмасуға, ғаламтор арқылы бетпе-бет сөйлесуге мүмкіндік туғызады.

Мойындау керек, интернет – кез келген технология секілді пайдасы мен ықтимал зияны, артықшылығы мен кемшілігі қатар жүретін күрделі құбылыс. Оның, әсіресе, жастардың жадысын жоюға кері әсері көп. Жастайынан өлең жаттап, есеп құрастырып, қисынды амалдарды өз бетінше шешетін бала мен кез келген дүниені компьютерден іздейтін жеткіншектің қабілет-қарымын салыстыруға келмейді.

Ақпараттық кеңістіктегі әлеуметтік желілер мен блогерлердің белсенділігі баспасөз бен оның журналистеріне бөгет емес, керісінше қосымша көмек екенін айтқан жөн. Әлеуметтік желілердің дамуы, блогерлер белсенділігінің артуы журналистерге үлкен көмек. Айтар ойы бар, жақсы жаза алатын адамдар әлеуметтік желі қолданушылары тарапынан үлкен сұранысқа ие болып, өз парақшасын масс-медиаға айналдыра алады. Қазір еңбектеген баладан еңкейген қартқа дейін ғаламторда отырады, әлеуметтік желілерді қолданады. Мәселен, бүгінде «Фэйсбукта» немесе «Инстаграмда» көп оқырман жинап, кең танымалдылыққа ие болған азаматтарға жарнама берушілерден көп өтініш түседі. Өйткені ондағы жарнамалар елеусіз қалмайтыны анық. Яғни, танымал блогерлер әлеуметтік желідегі аккаунттарының көмегімен-ақ табыс тауып отыр.

Қазіргі таңдағы дамуы жағынан көш басында тұрған  мемлекеттердің қай-қайсысы да оқуды адам өмірінің  негізгі көрсеткіштерінің бірі деп біледі. Ақпараттық технологиялардың қарыштап дамуы бұл мемлекеттерде мерзімді басылымдар мен әдеби кітаптарды оқырмансыз қалдырған жоқ. Əрбір күнін газет-журналдардың жаңа санымен бастайтын, көліктегі, қоғамдық орындағы  бос уақытында бірден басылымдарға ден қоятын, зиялы  қауым газет-журналдарды  біздегідей ескіліктің табынушысына баламайды. Керісінше, жоғары мәдениеттің өкілі деп құрмет тұтады.

Баспасөздің ертеңі біз айтып жүрген компьютерлік технологиялардың даму деңгейіне емес, оқырманның оған деген көзқарасына тәуелді. Газеттің қадірін қашыратын да, құндылығын арттыратын да – оның тұтынушысы, яғни оқырман. Десе де, ең мықты деген басылымдардың өзі бүгінгі оқырманды сандық дәуірдің ықпалынан оқшау ұстауға қауқарсыз екенін уақыт дәлелдеді. Дәстүрлі медиа мен жаңа медианың бәсекесіне құрылған ақпарат нарығында біріншісінің емес, кейінгісінің бәсі басым тұрғаны сондықтан.

Интернет күн сайын дамып, қолданушылар саны артып келеді. Дегенмен, жаңа медианың дәстүрлі медианы алмастыруы қиындау. Себебі, жаңа медиа тек құрал болып  ақпаратты  жылдам жеткізудің бір тәсілі болып табылады. Осы тұрғыдан қарағанда жаңа медиа сұранысқа ие болады. Бірақ дәстүрлі медиа өмір сүріп, өз мүмкіндігін жалғастыра  береді. Себебі, ақпараттың негізгі бөлігі мен мазмұны  өзгерген жоқ. Бар болғаны оны жасау тәсілі жаңарды. Смартфонмен немесе интернетпен берілген ақпарат сараптаманы қамти алмайды. Сондықтан салалық газеттер кейбір  аймақтарда жергілікті газеттер әлі де негізгі ақпарат көзі болып қала бермек.

Қазіргі қоғам өмірінде газет ең алдымен, қалың бұқараға күнделікті болып жа­татын жаңалықтарды таратушы ретінде, яғни ақпараттық қызметі бойынша белгілі. Олай болса, алдыңғы кезекте газеттің «әсер ету» қызметі тұрады, яғни ол – қоғамдық сананы қалыптастырушы қуатты құрал!

Алайда, біз бұл арада газеттің арнайы аталмайтын, бірақ баға жетпес, аса пайдалы қызметіне назар аударғымыз келеді. Ол – газеттің біздің тарихи санамыздың түкпірінде қалған рухани әлемімізге қатыс­ты білімдер жүйесін жарыққа шығаратын, «көне» мәдени ақпаратты жаңғыртатын және оқырмандардың қабылдауына ыңғай­лап жаңартылған «бейімдеуші құрал» ретіндегі қызметі.

Сонымен қортындылай келе айтарым біздің дамыған заманда интернеттің де газет-журналдың да алар орыны  ерекше. Десек те, ұлытымыздың тірегіне айналған газет-журналдарды ұлықтап, қадірлей білейік! Ал,  интернеттің  пайдалы жағына қарай бет бұрып, оң істерге  қолдана білейік дегім келеді.

**Аида Женисова,**

**Абай атындағы республикалық мамандандырылған**

**дарынды балаларға арналған**

**қазақ тілі мен әдебиетін тереңдете оқытатын**

**мектеп-интернаттың 11-сынып оқушысы**

М. Әуезов – публицист

Мұхтар Әуезов қазақ халқының

кемеңгер ойшылы, ұлы суреткері. Осы

бабамыздың өмірі мен еңбегі еліміздің

бүгінгі тәуелсіздігін аңсап өткен.

Мұхаңды құрметтеу – елдің тәуелсіз-

дігін құрметтеу, өз еліңді, Отаныңды

қорғау, қазақ елінің тәуелсіздігі үшін

жан аямау!

Н.Ә. Назарбаев

Жоспар

І Кіріспе

Дәуірінің дара перзенті

ІІ Негізгі бөлім:

1. М. Әуезов публицистикасындағы ағартушылық сарын
2. Қос арна: көсемсөз бен әдебиет

ІІІ Қорытынды

Көзден кетсе де, көңілге ыстық...

ХХ ғасыр қазақ әдебиетінің «алтын ғасыры» аталғанымен, сол әдебиетті жасаушы асыл азаматтарымыздың адуынды мұраларына балта шапқан кезең болды. Осы ғасырдың басында ағартушы-демократтық бағыт өкілдері халықты ағартушылыққа үндеді. Осынау қиын қыстау кезеңде халық тағдырын пәрменді сипаттаған кемел тұлға – Мұхтар Әуезов. Қазақ әдебиетінің кемеліне келіп, толықсып тұрған шағында соның түп іргесін – негізін, қала берді, қабырғасын бірге қаласып, күмбезін бірге әшекейлескен алыптардың қатарынан ойып орын алатын алып тұлғаның келер ұрпаққа қалдырған мұрасы ұшан-теңіз. Мұхтар Әуезов тек өз ұлтының ғана емес, күллі адамзаттың тағдырында үлкен бетбұрыс болған тұста өмір сүргендігі белгілі. Мұндай алмағайып тұста заманның аңғарын алыстан аңғару, жіті аңғару жұрттан қалмайын деп әншейін дүрмекке ере салмай, жаңаның жағына, оның жаңа екенін, дұрыстық пен әділдік сол жағында екендігін шын ұғып, шын түсініп шығу қиынның-қиыны еді. Әуезов те сол қиын сыннан өте білді. Ол жаңалық жағына таласып жүріп шындыққа көзі жетіп, адаса жүріп жол тауып шықты. Мұның өзі де оңай сын, оңай асу емес. Ол сын, ол асудан өту үшін де азаматтық жітілік пен әлеуметтік көрегендік керек еді. М.Әуезовтің бойында сол асқарлы қасиеттердің барлығы бар. Қаламы қарымды жазушының шығармашылығында шек жоқ. Оның қай жанрда жазған шығармасы болмасын, онда әлеуметтік өзгерістер мен қайшылықтарды, дәуір шындығын суреттеуде сыншыл да шыншыл бағыт ұстанған. Оның содырлы саясаттан зардап шеккен ұлтының жан сезімін, мұң-мұқтажын, бар болмысына бойлауынан туған еңбегінің жиынтығы - публицистикасы.

Мұхтар Әуезов шығармашылығы – түбі, қиыры жоқ шексіз теңіз. Оның тұнығына бойлай алмасымыз анық. Десе де, тамшы алып көру парызымыз болар. Қаламгердің публицистикасында ағартушылық сарындағы еңбектер жиі ұшырасады. Публицист «Оқуға ұмтылатын уақыт» мақаласында:

«Оқудың керектігі турасында сөз жазып отырудың керектігі жоқ! Аспандағы күннің барлығына қандай сенім болса, оқудың керектігіне де сондай сенім болған: оқусыз ел – дүниедегі тіршілік жарысына ере алмай жоқ болады», –дейді. Осы тұста дарынды жазушының ойы ұлы Абаймен ұштасатындығын аңғарамыз.

«Жасымда ғылым бар деп ескермедім,

Пайдасын көре тұра тексермедім», – дейді дана Абай. Осы ойды одан әрі жалғап өзінен кейінгілерге оқудың керектігін жете түсіндірген Мұхтар Әуезов қаламы неткен ұшқыр десеңізші?! Білімсіз өмір қараңғылыққа толы екендігін заманының заңғары Мұхтар Әуезов «Оқудағы құрбыларыма» мақаласында да атап айтқан: *«Жігіттер! Ендігі уақыт жазғытұры күншуақтай жанға жайлы емес пе? Осы рахымды күннің жылуына қызып біз де аз ғана білімімізді, аз ғана қайратымыздың кішкене қызметін адамшылдық жолына салып, ақтыққа жұмылайық. Қала-қаладан ұйым ашайық!».* Осы жолдардан-ақ М. Әуезов мақалаларының ағартушылық сарынын аңғарамыз. Халық жанашыры ретінде оқу мәселесіне ден қойған Мұхтар Әуезов мақалалары сол заманның бар болмысын аша түскендей. Мұхтар Әуезов өмір сүрген аласапыран заманда оқу бірқалыпқа түспеген еді. Мұның өзі үлкен қоғамдық мәселе екендігін жете түсінген шебер жазушы «Қайсысын таңдаймыз?» мақаласында: *«Бар қазақтың оқитын бірінің білімін біріне жанастыра, бір жолмен оқыту керек. Әркім әр жерден өз жолымен төпей берсе, береке кетеді. Не мұсылманша оқығандар болып, не орысша оқығандар болып бір жаққа жиналып, белгілі бір жолға түселік!»,* –дейді. Расымен, «саусақ бірікпей, ине ілікпейді». Мұхтар Әуезов бұл мақаласында тек оқу жайын емес, сонымен қатар бауырластық пен бірлік жайынан да сыр шерткендігін көреміз. Міне, көсемсөз шебері атанған Мұхтар Әуезовтің ағартушылық бағыттағы мақалаларынан сол заман келбеті мен халық қамы үшін жанын беруге даяр өр тұлғаның бейнесін аңғарамыз.

Өзінен кейін өшпес бейне, өлмес мұра қалдырған Мұхтар Әуезов публицистикасында әдебиет тақырыбы кең түрде қарастырылған. Әдебиет қоғаммен тығыз байланысты сала болғандықтан, М. Әуезовтің бұл мақалалрында қоғам өмірінің айқын бейнесі көрсетілген. Мұхтар Әуезов «Қазақ қалам қайраткерлеріне» мақаласында:

*«Қазақ баспасөзі шыға бастағанына бірталай заман болса да, дәл әлгі айтылған тәрбиенің міндетін атқарып, ойдың бітімі мен рухын өзі ұғып, өзінің бетімен рухын елге үнемі ұғымды қылып, түзу жолмен аумай жүріп отырған газет-журналдар көп болды деп айта алмаймыз. Бұл сынды көтеретін толымды газет – «Қазақ» еді. Оның да өмірі ұзын болған жоқ»,* –дейді. Осы сөйлемдер арқылы Мұхтар Әуезов халық үшін ең басты құрал – газет екендігін айтқысы келгендей. Менің бұл ойымды «қазақтың Аханы» атанған Ахмет Байтұрсынұлының: «Газет – халықтың көзі, құлағы һәм тілі. Адамға көз, құлақ, тіл қандай керек болса, халыққа газет сондай керек. Газеті жоқ жұрт – басқа газеті бар жұрттардың қасында, құлағы жоқ керең, тілі жоқ мылқау, көзі жоқ соқыр сықылды»-деген пікірі қуаттай түскендей. Қоғамдағы маңызды өзгерістердің бірі әліпбидің өзгерісін Мұхтар Әуезов «Қазақ жаңа емлесі туралы декрет» мақаласында айтып өтеді. «Араб әліппесі қалың бұқараның хат тануына ауыр болды. Бұл әліппенің кемшіліктері қазақ тілінің емлесіне де шалалығын тигізді»,-дейді қаламы қарымды жазушы М.Әуезов. Осы жолдардан қазақтың Мұхтарының өте сауатты әрі көреген адам болғандығын аңғардым. Абай мен Мұхтар ойлары бір-бірімен өте тығыз байланысты десек, қателеспейміз. Оған дәлел ретінде Мұхтар Әуезовтің «Абайдан соңғы ақындар» деген мақаласын алсақ болады. Абайдай өлеңге абай болу керектігін ескерткен Мұхтар Әуезов еңбегінде: *«Тегінде «ақын» бар, «өлеңші» бар. Ақынға қойылатын шарттар әлгі айтылған өлеңшілдікке ол шарттардың кейбірі болса да жарай береді. ...Кейінгі ақындардың міні – сыршыл емес. Әркімнің жүрегінде бір жасырын сыр бар, жасырын тіл бар, жасырын күй бар. Ақынның ақындығы сол жасырын сырды тауып, жүректі тербетіп, қуантып, мұңайтып, жасырын күйдің шегін шертіп, пернесін тап басу»*, – дейді. Аталған жолдарды оқи отырып ойыма Абайдың:

«Өлеңге әркімнің-ақ бар таласы,

Сонда да олардың бар таңдамасы» – деген шумақтары еріксіз оралды. Мұның өзі Мұхтар өресінің биіктігі мен талғамының жоғарылығынан деп түсінемін.

Сөз қадірі! Ол не? «Қиыннан қиыстырылып келіп, өлең жолына тізілгенде ерекше аруақтанып кететін қуатты сөз», «Тәңірі берген өнері көк бұлттан ашылған кезде тас бұлақтың суындай өңкей келісіммен сылдырап келіп, дүниенің кір-қоқысын жуып кететін құдіретті сөз», «жалын мен оттан жаралып келіп, жер-жаһанды гүл жайнатып жіберетін нәрлі сөз» - айналып келгенде Мұхтар ардақтаған қасиетті қазақ сөзінің қадірі болмақ. Жазушының өзінен кейінгі ұрпаққа қалдырған мұрасы ұшан-теңіз. Оның мақалалары журналистиканың жалынды жолында жүрген жандарға таптырмас құрал болары сөзсіз. Күллі халық сөзіне айналған М.Әуезов публицистикасын оқи отырып мұздасаң, жылынасың, күйсең, салқындайсың, тасып бара жатсаң, арнаңа түсесің, қалып қойсаң, алға ұмтыласың. Мұхтар Әуезов өмірді сүйе білгендігінен де қазақ әдебиеті үшін қомақты іс атқарды. Жылжып жылдар өтер, бірақ дүбірлі ұрпағымызға көркем әдебиеттің сиқырлы әлемімен шынайы танысу шаттығын сыйлайтын Мұхтар Әуезов еңбектері қашан да өмір сүре бермек. Мұхтар қаламынан туған шығармалар жарқ етіп өшкен жасындай жай бұлтына сіңіп, артынан жаңбыр болып жерге нұрын септі. Міне, сол жаңбыр суынан сусындаған жер халқы «Мұхтар» десе, жүректері лүпілдейді. Оның қылышсыз жауға шапқан ерлігі, желсіз түнде тарқаған пәк сыры мәңгілік есімізде. Мұхтарды – көзден таса болса да, көңілге ыстық дейтініміз содан...

**Мадина Күбір,**

**Абай атындағы**

**Республикалық мамандандырылған**

**дарынды балаларға арналған**

**қазақ тілі мен әдебиетін тереңдете оқытатын**

**орта мектеп-интернаты,**

**11-сынып оқушысы**

**Газет, әлде интернет?**

Заман өзгеріп, даму сатысының жоғары шыңына көтерілген сайын, жаңа технологияларға деген сұраныс артып, байланыс құралдарының да қоғамымызда рөлі күшеюде. Күн сайынғы болып жатқан жаңалықтарды әлемнің түкпір-түкпір жеріне таратып, жаңа ақпараттарды хабардар етуге интернет желісінің маңызы зор. Сонымен қатар, қазіргі кезде әлемнің көптеген дамушы елдерінде барлық қондырғылар мен бума-бума қағаз беттері электрондық күйге көшіп, адамның жұмысы жеңілдеп, барлық атқаратын қызмет түрлері компьютерлер арқылы жасалуда. Бұрын-соңды адам аяғы тимеген аспан әлемінің қыр-сыры ашылып, жұмыс орындарының, ғылымның қай саласында болмасын даму үрдісі көтеріліп, тіпті, күнделікті өміріміздегі дүниенің арғы шетінен бергі шетіне дейінгі байланысудың жетілдіруі – қазіргі жаңа заман XXI ғасырдың жетістігі екенін көрсетеді. Ал , бірақ адамның ойы мен еңбегінің арқасында туған осынау дүниелердің барлығы адамзаттың өзіне кері әсерін тигізбей ме?

Кез келген жасөспірім бойындағы көз аурулары, есте сақтау қабілетінің нашарлауы, психологиялық жағынан бұзылып, ашуланшақ мінезді болуы қазіргі қоғамдағы желілер арқылы таралатын көп ақпараттың себебінен.

Уақыттың көп бөлігін әлеуметтік желілерге, түрлі ойындарға бөліп, тұйық болуы қоғам дамуын тежейтін негізгі фактор болып саналуда. Сонымен қатар, ғаламтор желісі ұлттық рухани мәдениетімізді бұзып, ана тілінің кірлеуіне де себебін тигізуде. Оң-солын білмейтін жас буын өкілдерін түрлі ағымға, өмірде адасуына бағыттайды.

Шындығына келсек, нағыз білім газет-кітаптарда. Себебі, барлығы сауатты көрсетіліп, жан-жақты сауат ашуға, әртүрлі тақырыптар шеңберінде ой-пікір қозғауға мүмкіндік жасалды. Сонымен қатар, газет беттерінде интернетпен салыстырғанда нақты деректі, алынған ақпараттың сілтемесі көрсетілген, шынайы факторлерға сүйене отырып жазылады. Бұл ана тіліміздің құдіреттілігін түсінуге, бармақтай болсын рухани дүниесін байытуға керек емес пе?

Газет – халықтың даушысы. “Жұртым” деп халықтың арын арлап, зарын зарлап, намысын жоқтайтын азаматтары газет арқылы халықтың сөзін сөйлеп, пайдасын қорғап, зарарына қарсы тұрып, қарғаға көзін шоқытпасқа тырысады.

Газет – халыққа білім таратушы. Олай дейтініміз, газеттен жұрт естімегенін естіп, білмегенін біліп, бірте - бірте білімі молайып, зейіні өсіп, пікірі ашылады. Шаң басқан, мұқабасы тозған кітаппен дос болғаның үшін ешкімнен артық бола алмайсың.

“Газет – халықтың көзі, құлағы һәм тілі. Адамға көз, құлақ, тіл қандай керек болса, халыққа газет сондай керек. Газеті жоқ жұрт – басқа газеті бар жұрттардың қасында, құлағы жоқ керең, тілі жоқ мылқау, көзі жоқ соқыр сықылды. Дүниеде не болып жатқанын көру не сөйленіп жатқанын есту жоқ, өз пікірін айту жоқ”, – деп Ахмет Байтұрсынұлы айтқандай, газеттің қадір – қасиетін бұдан артық пайымдау да, бағалау да мүмкін емес. Газеттердің қазақ елін қажымай – талмай елдікке, бірлікке үндеуі, қазақтарды оқуға, өнерге, білімге, мәдениетке, сайып келгенде, өркениетке шақыруы – ешқашан ұмытылмайтын тамаша еңбек қызметіне келсек, қазақтың төл көсемсөзін туғызып, көркем ойының дамуына мұрындық болды.

Интернет адамға көптің ішінен таңдау береді, ал оны таңдау өзіміздің еншігімізде. Интернет адамды емес, адам интернетті игере білуі керек, сонда ғана ешқандай мәселе туындамайды. Интернетті дұрыс таңдай білген адамға толық білім береді, ал газеттің де одан артық болмаса, кем түсейтіні анық. Керісінше білген үстіне тағы білім қосады.

Сонымен газет, әлде интернет пе? Бұл таңдау емес, нақты талдау. Көкірегі ояу, көзі ашық жан бұл сауалға ешкімнің көмегінсіз-ақ ішкі сезімімен ойланып , өз – өзін реттей отырып кіріссе, өзінің, қоғамның, тіпті, әлемнің дамуына да өз үлесін қосар еді.

**Зере ДӘУРЕНҚЫЗЫ**,

**№130 гимназияның 3 «А»сынып оқушысы,**

**Алматы қаласы**

**ИНТЕРНЕТ ЖӘНЕ БІЗ**

Бүгінде интернет дамып, біздің өмірімізге дендеп еніп кетті. Күнделікті ақпаратты, үй тапсырмаларына қажетті дүниелерді интернеттен табамыз.

Менің интернетте жеке Instagram парақшам бар. Бірақ, аз қолданамын. Youtube желісінде орындаған әндерім бар. Олардың қаралымы он мыңнан асты. Сабақтан тыс уақытта ғана интернетті қолданамын. Маған әсіресе, ағылшынша тіл үйренетін курстардың видеоларын көрген ұнайды. Сонымен қатар аудиоертегілер тыңдаймын. Кейде «Балапан»» арнасынан жіберіп алған бағдарламаларымызды интернеттен көре аламыз.

Отбасымызбен үйге келетін газеттерді де қарап отырамыз. «Ұлан»газеті «Балдырған» журналындағы қызықты мақалаларды оқимын. «Ертегілер әлемі» журналына бірнеше рет өлеңдерім жарық көрді. Газеттерде іздеген ақпаратты жылдам табу мүмкіндігі жоқ болғандықтан, интернетке жүгіне беретініміз рас. Бірак виртуалды жүйедегі қауіпсіздікті сақтау керек. Ол туралы сыныпта апайымыз айтып отырады.

Болашақта өзімнің видео блогымды жүргізгім келеді. Онда кішкентай балалардың қолөнер бұйымдарын жасауды үйреткім келеді.

Интернетті қажетімізге қарай пайдалануымыз керек. Ойындар мен қажетсіз ақпараттарды қарамау қажет. Өйткені ол уақытты алады. Интернетті қолдану – заман талабы. Қазір адамдар интернет арқылы шетелдерде білім алып, түрлі курстар оқиды.

Қазақ тіліндегі кез-келген іздеген ақпаратты Массагет сайтынан таба аламыз. Онда қысқа, нұсқа нақты болып келеді. Ал кейбір сайттарда өте ұзақ, түсініксіз, көшірілмейтін мәтіндер болады. Негізі балаларға арналған танымдық сайттар өте аз. Кейбір сайттар ескі мәліметтермен тұрады. Кейбірі істемейді. Сосын интернет сайттарды көп қате жазылған мәтіндер кездеседі. Оны тіл білмейтіндер қараса, қатесімен көшіріп алатыны сөзсіз. Сондай мәтіндерді көргенде, сапасыз мәтіндерді кім салады екен деп ойлаймын. Батырлар жырлары, шешендік өнер туралы мәлімет табу қиын. Ондай кездерде үйдегі кітаптарды ақтарып кетеміз. Біздің үйде әкем де анам да ұстаз болғандықтан үйде кітап көп. Ал, біздің көп балалардың үйлерінде ондай кітаптар жоқ. Олар тапсырма бергенде қиналады. Сосын интернеттен тапқан бар материалды әкеледі. Сонда бірнешеуі қайталанатын кезде болады.

Қорыта айтқанда, интернетті тиімді пайдалану жолдарын үйрену керекпіз. Тек қажеттілікке пайдалансақ, одан еш зиян шекпейміз. Ал, қазақша мәліметтер әлі де толығатын шығар деген ойдамын.

**МАЗМҰНЫ**

**АБАЕВА К. МУЛЬТИМЕДИЯЛЫҚ ЖУРНАЛИСТИКА**............................................3

**АБДОЛЛАЕВА А.** КӨСЕМСӨЗ ҚҰДІРЕТІ....................................................................5

**ТӨЛЕУБАЙ Ә.** Газет, әлде интернет?................................................................7

**БАЗАРОВА А.** ЕКЕУІН ТЕҢ ДӘРЕЖЕДЕ ҚОЛДАНАЙЫҚ!....................................10

**ТІЛЕУЖАН А.** Газет, әлде интернет?.................................................................11

**ТӨРЕ А.** Газет, әлде интернет ПЕ?......................................................................12

**АДАМБЕК А.** КІТАП ПЕН ГАЗЕТ – ТАРИХ ХАБАРШЫСЫ...................................13

**АМАНКЕЛДІ Г.** МҰХТАР ӘУЕЗОВ – ПУБЛИЦИСТ ..............................................16

**БЕКТЕГЕНОВА А.** ӘУЕЗОВ ӘЛЕМІ...........................................................................18

**БЕКТЕГЕНОВА А.** КӨСЕМСӨЗ ҚҰДІРЕТІ...............................................................21

**ҒАППАР А.** Газет, әлде интернет?......................................................................23

**ҚИБАТОВА Г.** МҰХТАР ӘУЕЗОВ – ПУБЛИЦИСТ...................................................27

**ДАУТАНОВА Р.** Газет, әлде интернет?..............................................................31

**ДАУТАНОВА Р.** М. ӘУЕЗОВ – ПУБЛИЦИСТ...........................................................33

**ДУСАНОВА Т.** КӨРКЕМСӨЗ ҚҰДІРЕТІ.....................................................................36

**БАЙРАМБАЕВ Е.** КӨСЕМСӨЗ ҚҰДІРЕТІ..................................................................38

**ЖЕТКЕРГЕН А.** МҰХТАР ӘУЕЗОВ – ПУБЛИЦИСТ...............................................40

**ЖӘНІБЕКОВА А.** Газет, әлде интернет?..........................................................42

**ИБРАЙЫМОВ А.** Газет, әлде интернет?...........................................................44

**КӘРІМ А.** Газет, әлде интернет?.........................................................................46

**ҚАРАЖАН А.** Газет, әлде интернет?..................................................................47

**ҚҰРМАНҒАЛИ М.** ЭКСПО-2017 ЖӘНЕ БАҚ............................................................50

**САПАРОВА Н.** ЭКСПО-2017 ЖӘНЕ БАҚ....................................................................51

**НЫҒМЕТОЛЛА Г.** М. ӘУЕЗОВ – ПУБЛИЦИСТ.......................................................55

**ОСПАНБЕКОВА Р.** ҚОЖА АХМЕТ ЯССАУИ МҰРАСЫ........................................57

**ЛЕСОВА С.** ЖУРНАЛИСТЕРДІҢ ҚОҒАМҒА ПАЙДАСЫ ҚАНДАЙ?...................60

**ЛЕСОВА С.** Газет, әлде интернет?.....................................................................62

**СӘЛІМ Д.** Газет, әлде интернет?.........................................................................65

**САПАР Р.** Газет, әлде интернет?.........................................................................68

**БӨКЕНБАЙ Е. М.ӘУЕЗОВ ПУБЛИЦИСТИКАСЫНДАҒЫ АЛАШ МҮДДЕСІ: КЕШЕ ЖӘНЕ БҮГІН........................................**......................................................73

**РАМАЗАН Ә.** АБАЙ ҺӘМ ӘУЕЗОВ.............................................................................77

**НИЯЗОВА Ж.** Газет, әлде интернет?..................................................................79

**БЕРҒАЛИЕВА А.** Газет, әлде интернет?...........................................................80

**МҰҚАН А.** Газет, әлде интернет?.......................................................................82

**НҰРЛЫХАН Ж.** Газет, әлде интернет?..............................................................83

**ОҚАС М.** ЭКСПО-2017 ЖӘНЕ БАҚ..............................................................................86

**РУСЛАНҚЫЗЫ Д.** БЕЙІМБЕТ МАЙЛИН – КӨРКЕМ ӘҢГІМЕ ШЕБЕРІ.............90

**МӘУЛЕТҚАЖИНА Б.** КӨРКЕМСӨЗ ҚҰДІРЕТІ.......................................................93

**АМАНТАЙ С.** М. ӘУЕЗОВ – ПУБЛИЦИСТ................................................................95

**РУСЛАНҚЫЗЫ Д.** М. ӘУЕЗОВ – ПУБЛИЦИСТ.......................................................99

**РУСЛАНҚЫЗЫ Д.** БАСҚАНЫҢ ТҮТІНІН ТҮТЕТКЕН ҚАРАКӨЗДЕР...............101

**АШЫҒАЛИЕВ Р.** Газет, әлде интернет?...........................................................103

**АСҚАРБЕКҰЛЫ А.** ҰЛТТЫҢ ҚҰНДЫЛЫҚТАРЫ..................................................105

**ТҰРСЫН Ж.** Газет, әлде интернет?...................................................................106

**ЖЕНИСОВА А.** М. ӘУЕЗОВ – ПУБЛИЦИСТ.............................................................108

**КҮБІР М.** Газет, әлде интернет?.........................................................................111

**ДӘУРЕНҚЫЗЫ З.** ИНТЕРНЕТ ЖӘНЕ БІЗ.....................................................................113